ތިޔަ ލޯބީގައި – 27 | Vaahaka ތިޔަ ލޯބީގައި – 27 – Vaahaka\n5k40\tDecember 18, 2020\nދުވަހަކުވެސް އަޒްހަރުގެ ކިބައިން ރުޅިވެރިކަން ދެކިފައިނުވާ ޝަޔަމްއަށް އަޒްހަރު ގޮވައިލިގޮތުން ބިރުގަނެފައި ފަހަތަަށް ފިޔަވަޅެއް އަޅައިލެވުނެވެ. އޭރު އެމޫނުމަތިން ފައުޅުވަމުންދިޔައީ ހައިރާންކަމެވެ. އޭނާފެނި އަޒްހަރު އެހައި ރުޅިއަންނަންޖެހުނު ސަބަބެއް ޝަޔަމްއަކަަށް ނުވިސްނުނެވެ. ފަހަރަކު މީހެއްގެ މޫނަށް ބަލަމުންދިޔަ ޝަޔަމް އަޒްހަރުގެ ނަޒަރުން ޖެހިލުންވެފައިހުރެ ހިންދިރުވައިލިއެވެ.\n"ބައްޕާ.." ބިރުގަނެފައި ހުރިވަރުން ޝަޔަމްގެ އަޑު ނުކުތީ ކިރިޔާއެވެ.\n"ޗި.. ކޮންވައްތަރަކަށްތަ ހެދުން އަޅާފަ ތިހުރީ؟ ބަލާބަލަ މީހާ ޖަހާވައްތަރު.." ރުޅިގަނޑު ކޮންޓްރޯލް ކުރުންވީ އަޒްހަރަށް އުނދަގޫކަމަކަށެވެ. ހިތްހަމަނުޖެހިފައި އޭނާ ޝަޔަމް އާއި ދިމާއަށް އައެވެ.\n"މިގޮތަށް ހެދުން އެޅީމަ ކިހިނެއްތަވީ ބައްޕާ؟ މީއެއްނު ހަގީގަތުގަ އަހަރެމެން މުސްލިމު އަންހެނުން ހެދުންއަޅަން ޖެހޭނެ ގޮތަކީ.." ޖެހިލުންވިއެއްކަމަކު މިފަހަރު ހިތްވަރުކޮށްފައި އަމިއްލަ ދިފާއުގައި ޝަޔަމް ވާހަކަދެއްކިއެވެ. އެދެމީހުނަށް ބަލަހައްޓައިގެން ބުނާނެ އެއްޗެއް ނުވިސްނިފައި ސައިނާ އަށް ހުރެވުނީއެވެ.\n"ކީކޭ؟ މުސްލިމުންނޭ؟ އަހަރުމެން މީ މުސްލިމުންތަ؟ އެމީހުން އުޅޭ ގޮތަށްތަ އަހަރެމެން މިއުޅެނީ؟ ތި ދީނެއް ގަބޫލުކުރާނަމަ އަހަރެމެން އެންމެ ކުޑަ ދުވަހުންސުރެ ކަލޭ ބަލައިބޮޑުކުރާނީ އެދީނުގަ އޮންނަ ކަންކަން ކިޔައިދީ ދަސްކޮށްދީގެންނު.. އެކަމަކު ދުވަހަކުވެސް އެފަދަ ތަރުބިއްޔަތެއް އަހަރެމެން ކަލެއަށް ދިނިންތަ؟ ބަލާބަލަ ކަލޭގެ އެހުރި މަންމައަށް.. އޭނަ އެހުރީ ތިފާޑަށް ހެދުން އަޅާފަތަ؟ އޭނަ ދުވަހަކުވެސް ކަލެއަށް ތިފާޑަށް ހެދުންއަޅަން ދަސްކޮށްދިންތަ؟" ޝަޔަމްގެ ކުރިމައްޗަށް އައިސް ހުއްޓެމުން ދަތްކުނޑި ވިކައިލައިފައި އަޒްހަރު ބުނެލިއިރު އެދެލޮލުން އެކަނިވެސް އޭނާ ރުޅިގަދަވެފައިހުރި މިންވަރު ހާމަވަމުންދިޔައެވެ. އަޒްހަރުގެ ވާހަކަ ހުރިގޮތުން އަޖައިބުވީވަރުން ޝަޔަމްއަށް ބުނާނެ އެއްޗެއް ނުވިސްނުނެވެ.\n"އަހަރެމެން މުސްލިމު އާއިލާއަކަށް ނިސްބަތްވިޔަސް ހަގީގަތަކީ ތިހުރިހައިކަމެއް އަހަރެމެން ގަބޫލުނުކުރާކަން.. އަޒްހަރު ބުނިހެން ގަބޫލުކުރާނަމަ ޝަޔަމް ބޮޑުވީހީވެސް އެގޮތުގަ.. އެކަމަކު.. އަހަރެމެންގެ އުޅުމުން ޝަޔަމްއަށް އެއިން އެއްވެސްކަމެއް ފެނޭތަ؟ ނުފެނެއެއްނު.. ދެން؟ އަހަރެންނަށް އަޒްހަރާ ދިމާވިކަން އެއީ އަހަރެންގެ ނަސީބު.. ކައިވެނި ނުކުރަނީސް އުޅެންޖެހުނު ގޮތުން އަހަރެންހުރީ ބޯގޮވާވަރުވެފަ.. މަންމަމެން ހިތްހަމަޖައްސަދެން ނަމާދުވެސް ކުރީ.. އަހަރެން ބޭނުންވެގެނެއްނޫން.. އެއްއިރަކުވެސް އެފާޑަށް އުޅޭކަށް އަހަރެން ބޭނުމެއްނުވޭ.." ދުރުގައިހުރި ސައިނާ ޝަޔަމްއަށް ބަލަންހުރެ ފޫހި ރާގަކަށް ބުނެެލިއިރު އެވާހަކަތައް އަޑުއިވިފައި ޝަޔަމްގެ ހިތަށް ތަދުވެލިއެވެ.\n"އެކަމަކު މަންމާ.." ވާހަކަދެއްކުމަށް ޝަޔަމް މަސައްކަތްކުރިއެވެ. "ކޮން އެކަމަކު މިކަމަކެއްތަ؟ ހަމަ މިހާރު ތިބުރުގާ ބާލާ.." ރުޅިގަދަވެފައިހުރި އަޒްހަރަށް ކުރެވޭ ނުކުރެވޭ ކަމެއްވެސް ނޭނގޭކަހަލައެވެ. ޝަޔަމް އަޅައިގެންހުރި ޝޯލްގައި ހިފައި އޭނާ ދަމައިގަތެވެ. އެއްއަރިއަކަށްދިޔަ ޝަޔަމްއަށް ގަބޫލުނުކުރެވިފައި އަޒްހަރަށް ގޮވައިލަމުން ރޮއެގަނެވުނެވެ. އަޒްހަރުގެ އެސިފައަކީ އެއްއިރެއްގައިވެސް ޝަޔަމް ދެކެފައިނުވާ ސިފައެއްކަމުން އޭނާގެ ހިތުގައި ނުހަނުބޮޑަށް ޖެހުނެވެ.\n"ނޫން.. ނޫން.. އެކަކު ބުންޏަސް އަހަރެން ބުރުގާއެއް ނުނަގާނަން.. ޕްލީޒް ބައް..ޕާ.. އަހަ..ރެންނަށް ތިހެން.. ނުހަދާ.." މަޑުގިސްލުމެއްގެ އަޑު ޝަޔަމްގެ އަނގައިން ބޭރުވިއެވެ. ގެނައި ކުއްލި ހަރަކާތަކާއެކު އަޒްހަރު ދުރައްޖައްސާލަމުން ޝަޔަމް އޭނާ އާއި ދުރަށް ދެތިންފިޔަވަޅު އަޅައިލިއެވެ.\n"ޝަޔަމްއަށް ތިބަދަލެއް އަންނަންޖެހޭ ސަބަބެއް އަހަރެންނަކަށް ނުވިސްނޭ.. އެކަމަކުވެސް އަހަރެންނަށް ޔަގީން.. ތިއީ ތިހިތާވެގެންއުޅޭ މީހާގެ ނުފޫޒުން ކޮށްގެންއުޅޭކަމެއްކަން.. ދޯ.." ޝަޔަމްއަށް ބަލަހައްޓައިގެންހުރި އަޒްހަރުގެ މޫނުމަތިން ފައުޅުވެގެންދިޔައީ ނުރައްކާތެރި އަސަރުތަކެކެވެ. އަޒްހަރުގެ ޖުމުލައިން ޝަޔަމް ސިހުނެވެ. ނުހައިކްގެ ވާހަކަ އޭނާއަދި އަޒްހަރާއި ސައިނާ ގާތުގައި ބުނެފައިނުވާއިރު އެކަން އެމީހުނަށް އެނގުނީ ކިހިނެއްހެއްޔެވެ؟ ޝަޔަމްގެ ދެލޮލުން އެހިތުގައި އުފެދުނު ސުވާލުތަށް އަޒްހަރު ދެނެގަތެވެ. މަލާމާތުގެ ހިނިތުންވުމެއް ވަގުތުން އެތުންފަތް މައްޗަށް ވެރިވިއެވެ.\n"ޝަޔަމް ހީކުރީ ޝަޔަމް އުޅޭ ނޫޅޭހައިގޮތެއް އަހަރެމެން ނުބަލާނެކަމަށްތަ؟ ވިޔަފާރި ދަތުރޭ ކިޔާފަގޮސް ކުޅޭ ކުޅިގަނޑު ނިކަން ތާހިރެއްނު.. ލަދުން ބޯހަލާކުވާވަރުވޭ.. އެމީހަކީ ޝަޔަމްއާ އަޅާބަލައިރު ކާކުތަ؟ ކުޑަކޮށްވެސް ލަދެއްނުގަތްތަ އަމިއްލަ މީހާގެ ދަށުން މަސައްކަތްކުރާ އެފަދަ އާދައިގެ މީހަކަށް ހިތްކީއިރަކު؟" އަޒްހަރުގެ ވާހަކަތަކުގައިވެސްވީ މަލާމާތެވެ. އެވާހަކަތަކުން ނިތަށް ރޫއަރައިގެންދިޔަ ޝަޔަމްއަށް ދަތްކުނޑިވިކައިލެވުނެވެ.\n"ލޯތްބަކީ ތިހުރިހައި ފަރަގުތަކެއް ދަންނަ އެއްޗެއްނޫން.. ނުހައިކްއަށްވުރެ ރަނގަޅު އެހެން މީހަކު ދުވަހަކުވެސް އަހަރެންނަކަށް ނުލިބޭނެ.." އަޒްހަރުގެ ބަސްމަގު ހުރިގޮތުން ޝަޔަމް ހިތްހަމަނުޖެހޭގޮތްވިއެވެ.\n"ދަރިފުޅާ.. ބައްޕަ އެބުނަނީވެސް ދޮގުވާހަކައެއްނޫނެއްނު.. ދަރިފުޅުގެ އެކުވެރިން ގޮތުގަ ކޮންމެ ފަންތިއެއްގެ މީހަކު ހުއްޓަސް އަހަރެމެންނަށް ފަރުވާލެއްނެތް.. އެކަމަކު ދިރިއުޅުގެ ބައިވެރިއަކަށް ހޮވަންވާނީ ތިމާއާއި އެކަށީގެންވާ އެއްފަންތީގެ މީހެއް.." ސައިނާ މަސައްކަތްކުރީ ރީތިގޮތުގައި ޝަޔަމްއަށް ވިސްނައިދިނުމަށެވެ.\n"ކީއްވެތަ މަންމަމެންނަށް ނުވިސްނެނީ..؟ ބައްޕައާ އަޅާބަލާއިރު މަންމައަކީވެސް އެއްވެސް މީހެއްނޫން.. މި މުއްސަނދިކަމާ މަންމަގެ އާއިލާގެ މުއްސަނދިކަމާ އަޅާވެސް ނުކިޔޭނެ.." އެހިތުގައިވި ތެދުވެރި ލޯބީގެ ހައްގުގައި ޝަޔަމް ހަނގުރާމަކުރަމުންދިޔަ ފަދައެވެ. ކުޑަތަންފުކެއްވެސް ދޫދޭކަށް އޭނާ ބޭނުމެއްނުވެއެވެ. އަޒްހަރާއި ސައިނާ އެދައްކަނީ ދެކޮޅުނުޖެހޭ ވާހަކަތަކެއްކަން އޭނާގެ އަމިއްލަ ނަފުސަށް ވިސްނެއެވެ. އެހެނަސް އެކަން އެމީހުނަށް ވިސްނައިދޭނެގޮތެއް ޝަޔަމްއަކަށް ނޭނގުނެވެ.\n"ހުއްޓާލާ.. ބަލަ ރާއްޖޭގެ ފެންވަރުގައި އެއާއިލާއަކީވެސް ހޮވައިލެވޭފަދަ މުއްސަނދި އާއިލާއެއް.. އެހެންވީމަ ކަލެއަށް ތިހެންބުނެވޭކަށް ނޯންނާނެ.. އިތުރު ބަހުސްތަކެއްކުރަން ހަދާނެކަމެއްނެތް.. އަހަރެމެން ތިގުޅުމަކަށްވެސް އަދި ޝަޔަމްގެ ތިބަދަލަކަށްވެސް ގަބޫލެއްނޫން.. ތިކަން ހުއްޓާލާ.. އަހަރެން އޮންނާނީ ޝަޔަމްގެ ކައިވެނިހަމަޖައްސާފަ.. އެހެންވީމަ އެދުވަހަކާ ޖެހެންދެން މައިތިރިވެގެންހުރޭ.." އަޒްހަރުގެ ރުޅިގަނޑު އިތުރަށް ކެކިގަތްކަހަލައެވެ. ޝަޔަމް އާއި ދިމާލަށް ޝަހާދަތްއިނގިލި ދިއްކޮށްލަމުން އޭނާ ބާރަށް ހަޅޭލަވައިގަތެވެ. އަލަށް އެގޭތެރެއިން ފެންނަމުންދިޔަ މި މަންޒަރުތަކުން ހައިރާންވެފައި ގޭގެ ނޯކަރުންވެސް ސިއްރު ސިއްރުން ބަލަން ތިއްބެވެ.\n"ނޫން.. އަހަރެންގެ މިގޮތެއް ބަދަލެއް ނުކުރާނަން.. އަދި ނުހައިކް ނޫން އެއްވެސް މީހަކާ ނީންނާނަން.. ހެޔޮނުވާނެ ބައްޕާ.. ތިހެންކަންތައް ނުކުރޭ.. އާދޭސްކުރަން.." ޝަޔަމްގެ ހިތަށް ތަދުވެފައިވީ މިންވަރު އެދެލޮލުން ފައިބަމުންދިޔަ ކަރުނަތައް ހެކިދެއެވެ. ރޮމުންދިޔައިރު އެއަޑުވެސްވަނީ ކުރެހިފައެވެ. ޝަޔަމްގެ ގިސްލުމުން އަޒްހަރުގެ ހިތަށް އެއްވެސް އަސަރެއްކުރިހެނެއް ހިއެއްނުވެއެވެ. އަނެއްފަރާތަށް މޫނު އަނބުރައިލަމުން ލައިގެންހުރި ފަޓުލޫނުގެ ދެޖީބަށް އަތްޖަހައިލިއެވެ.\n"މަންމަ އާއި ބައްޕަ ނުގަބޫލުވިޔަސް.. އިރާދަކުރެއްވިއްޔާ.. އަހަރެން.. ނުހައިކްއާއި ވަތްކެތްނުވާނަން.." ކަރުނައިން ފުސްވެފައިވި ދެލޮލުން އަޒްހަރާއި ސައިނާއަށް ބަލައިލަމުން އޭނާގެ ކޮޓަރިއާއި ދިމާއަށް ޝަޔަމް ދުއްވައިގަތެވެ. ފަހަރެއްގައިވެސް ވެދާނޭ ހީވެފައިނެތްކަމަކާއި ކުރިމަތިވުމުން އޭނާގެ ހިތަށްވަނީ ނުހަނު ފުން އަސަރެއްކޮށްފައެވެ. ލޯބިވާ މައިންބަފައިންގެ ދުލުން އިވިގެންދިޔަ ވިހަޖުމުލަތަކުން އެނާޒުކު ހިތް ޒަޚަމްކޮށްލައިފިއެވެ. ހިތުޖެހިފައި ޝަޔަމް ރޮމުންދިޔައިރު އަޒްހަރުގެ ވާހަކަތައް އޭނާގެ ކަންފަތްބުޑުގައި ގުގުމަމުން ދިޔައެވެ.\n"ހީވޭތަ ކަމެއްހެން.. ލޯބިން ބަލައި ބޮޑުކުރިއަސް މިމީހުންގެ ފަރާތުން އަހަރުންނަށްލިބޭ ރީތިނަމެއް ނޯވޭ.. ފެނިއްޖެތަ ސައިނާ.. ކަލޭގެ އަންހެންދަރީގެ އަސްލު ހަގީގީކުލަ އަދި ކިރިޔާ މިފައުޅުވާންފެށީ.. މިއަދު އަހަރުމެންނަކީ އޭނާއަށް އެއްވެސް ބައެއްނޫން.. ކިހައި ރަނގަޅު.." ޝަޔަމްގެ ފަހު ޖުމުލައިން އަޒްހަރު މުށްކަވައިލަމުން ކުރިމަތީގައިހުރި ސައިނާ އާއި ދިމާއަށް ހަޅޭއްލަވައިގަތެވެ. އެއަޑަށް ކާކޮޓަރި ކައިރީގައިތިބި ނޯކަރުންގެ މޫނުމަތިންވެސް ބިރުވެރިކަން ފައުޅުވެލިއެވެ. ހާސްވެފައި އެކެއް އަނެކެއްގެ މޫނަށް ބަލައިލީ ދެންވާނީ ކިހިނެއްހެއްޔޭ ސުވާލުކުރާ ފަދައިންނެވެ.\n"އަޒްހަރު ހަމަޖެހިބަލަ.. އެއީ ހަމައެކަނި އަހަރެންގެ ދަރިއެއްނޫން.. އަޒްހަރުގެވެސް ދަރިއެއް.. ޝަޔަމް އަށް ލިބިފަ އެހުރި ބޯހަރުކަން އެއީ އަޒްހަރުގެ ފަރާތުން ވާރުތަވެފަހުރިކަމެއް.." ދެފަރާތަށް ބޯހޫރުވައިލަމުން ހިތްހަމަނުޖެހިފައިހުރެ އެތަނުން ސައިނާ ދިޔައެވެ. ޝަޔަމް އެކަންތައްކުރިގޮތުން ޚުދު އޭނާވެސް ހުރީ ހަމަނުޖެހުމެއްގެ ތެރޭގައެވެ. ޝަޔަމްގެ އަމަލުތަކާމެދު ނުރުހުނެއްކަމަކު ހަރުކަށިކަން ދައްކަން ނުކެރުނީ އެއީ އޭނާގެ ހުރި ހަމައެކަނި ދަރިފުޅަށްވީތީއެވެ.\nސައިނާ ދިޔަދިމާއަށް ބަލަން ހުރުމަށްފަހު ބާރުހިނގުމެއްގައި އަޒްހަރު މިސްރާބުޖެހީ އޭނާގެ ސްޑަޑީ ރޫމާއި ދިމާއަށެވެ. އެދިޔަގޮތަށްގޮސް އެތަނަށްވަދެ އަތުގެކޮޅަށް ދޮރު ހޫރައިލަމުން އައިސް އޭނާގެ ބޮޑު ލެދަރ ގޮނޑިއަށް ހަށިގަނޑު ދޫކޮށްލިއެވެ. ފުންކޮށް ދެތިން ނޭވާލަމުން އަމިއްލަ ނަފުސު ހަމައަކަށްއަޅުވަން އަޒްހަރު މަސައްކަތްކުރިއެވެ. އިރުކޮޅަކު ދެލޯމަރައިލައިގެން އެއްޗެއް ވިސްނަން އޮތުމަށްފަހު ގޮނޑީގައި ހަމަޖެހިލަމުން ފޯނު ނަގައި ނަމްބަރަކަށް ގުޅައިލިއެވެ. ކޮންމެފަދަ ކަމެއް ކޮށްގެންވިއަސް ޝަޔަމް އާއި ނުހައިކް ދުރުކުރުވަން އޭނާ ބޭނުންވެއެވެ. އަމިއްލަ ގަދަރު މީހުންގެ ކުރިމަތީގައި އެހައި ދަށުދަރަޖައަކަށް ވެއްޓިގެންދާކަށް އަޒްހަރަކަށް ނުރުހެވޭނެއެވެ.\n"ހަލޯ.." އެކޮޅުން ފޯނުނެގުމާއެކު އަޒްހަރު ބުނެލިއެވެ. ދެމެދުގައި އެތައްއިރަކު އެކި ވާހަކަތައް ދެކެވުމަށްފަހު ކަމަކަށް އެއްބަސްވެ ފޯނުކޯލު ކުރުކޮށްލަން އަޒްހަރު އަވަސްވެގަތެވެ.\n"އޯކޭ.. އެހެންވީމަ ރާއްޖެ ގޮއްސަ އަހަރެން މިބުނި ހުރިހައި މައުލޫމާތެއް ހޯދުމަށްފަހު ވީ އެންމެ އަވަހަކަށް އަހަރެންނަށް އަންގާ.. އޭރުން ދެން ކުރިއަށްދާންވީގޮތް އަހަރެން ކިޔައިދޭނަން.. އެންމެ ރަނގަޅެއްނު.. ކަލޭގެ މަސައްކަތުގެ އެޑްވާންސް ޕޭމަންޓް މިއަދު އަހަރެން ޖަމާކޮށްދޭނަން.. ބާކީ ބައި ލިބޭނީ މަސައްކަތް ކާމިޔާބުވީމަ.." މޭޒުމަތީގައި އިނގިލިތަކުން ކުޅެލަމުން އަޒްހަރު ބުނެލިއެވެ. އެކޮޅުން ވާހަކަދައްކަމުންދިޔަ މީހާ އެންމެ ރަނގަޅޭ ބުނެލުމާއެކު އަޒްހަރު ފޯނު ބޭއްވިއެވެ. އޭރު އޭނާގެ ތުންފަތްމަތީގައިވި ކާމިޔާބީގެ ނުލަފާ ހިނިތުންވުމެކެވެ.\nތޮއިބާ އާއި އެކުގައި ބަގީޗާ ތެރޭގައި ގަސްތަކެއް އިންދުމުގެ މަސައްކަތުގައި އެހީވާން ލަމްޔާ އުޅުނެވެ. އަތަށް ލައްވައިފައިވާ އަންގި ނަގަމުން މޫނުމަތީގައި ވިދައި ބަބުޅަމުންދިޔަ ދާތިކިތައް ލަމްޔާ ފުހެލިއެވެ.\n"ވަރުބަލި ވީ ދޯ.." އުޑަފައިން އިނށީދެ އިނދެ މަސައްކަތުގައި މަޝްއޫލެވެއިން ތޮއިބާ ލަމްޔާއަށް ބަލައިލަމުން ހިނިތުންވެލިއެވެ. ވަގުތުން ހީލަމުން ލަމްޔާ ދެފަރާތަށް ބޯހޫރުވައިލިއެވެ. އަދި އަނެއްކާވެސް އަންގި އަތަށް މަހައިލަމުން ތޮއިބާއަށް އެހީވުމުގައި އުޅެގަތެވެ.\nސްވެޓް ޕޭންޓްއެއް އެކަނި ލައިގެން ބެލްކަންޏަށް ނުކުތް ޒާއިންގެ ލޮލުގައި ގޭގެ ބިއްދަށު ހައްދައިފައިއޮންނަ ބަގީޗާގައި ހަރަކާތްތެރިވަމުންދިޔަ ތޮއިބާ އާއި ލަމްޔާ އަޅައިގަތެވެ. ވަގުތުން އެދިމާއަށް އައިސް ހުއްޓިލަމުން ލަމްޔާގެ ހަރަކާތްތަކަށް އޭނާ ޝައުގުވެރިކަމާއެކު ބަލަންފެށިއެވެ.\nއޭނާއާއި ދިމާއަށް މީހަކު ބަލާހެންހީވެ ލަމްޔާ އިސްއުފުލައިލަމުން ފަރާތްފަރާތް ހޯދައިލިއެވެ. އެހިނދު އެދިމާލަށްހުރި ބެލްކަނީގައި އަތްއަޅުވައިލައިގެން ހިނިއައިސްފައިހުރެ އޭނާއަށް ބަލަމުންދިޔަ ޒާއިން ލޮލުގައި އަޅައިގަތެވެ. ރަކިގޮތަކަށް ހީލަމުން ލަމްޔާ ޒާއިންއަށް ރަނގަޅަށް ބަލައިލިއެވެ.\nހޭވިފައިވި ފަންއިސްތަށިގަނޑުގައިހުރި ތެތްކަމުން ޒާއިން އެއައީ ދެންމެ ފެންވަރައިގެންކަން އެނގޭހައިވެއެވެ. ހަމައެކަނި ސްވެޓް ޕޭންޓެއްގައި ހުރުމުން ޒާއިންގެ ކަސްރަތީ ރީތި ހަށިގަނޑުގެ ބޮޑުބައެއް ވަނީ ހާމައަށް ފެންނާށެވެ. އެސްފިޔަޖަހައިލަންވެސް ހަނދާންނެތިފައި ގޮޅިގޮޅިއަށް އެތުރިފައިވި ޒާއިންގެ ރީތި މަސްތަކަށް ނަޒަރުހުއްޓައިލައިގެން ލަމްޔާއަށް އިނދެވުނެވެ. ލަސްލަހުން ކޮޅަށް ތެދުވެވުނުއިރުވެސް ލަމްޔާއަށް އެކަން އިހުސާސެއްނުވިއެވެ. އަމިއްލަ އަމަލުތައްވެސް އިޚުތިޔާރުން ބޭރުވެފައިވާކަހަލައެވެ.\nމޭމަތީގައި ޒާއިން ހަރަކާތްކޮށްލި އަތަށް ބަލައިލަމުން އެދެލޮލާއި ލަމްޔާ ނަޒަރު ސީދާކޮށްލިއެވެ. ލަމްޔާ ބަަލަންހުރިގޮތުން ލާނެތް ގޮތަކަށް ހިނިއައިސްފައިހުރި ޒާއިން އެއްލޯމަރައިލީ ލަމްޔާ އިތުރަށް ރަކިކޮށްލުމުގެ ގޮތުންނެވެ. ކަންތައްވީވެސް ޒާއިން ބޭނުންވިގޮތަށެވެ. ލަމްޔާގެ ދޮންމޫނުކޮޅު ރަތްވުމާއެކު ކުރެވުނުކަންތައް އިހުސާސުވެ ލަދުންގޮސް އޭނާއަށް އަވަސްއަވަހަށް އިސްޖަހައިލެވުނެވެ. ހަދާނެގޮތެއް ނޭނގިފައިހުރި މީހަކުފަދައިން ތުންފަތްހަފަންފެށިއިރު ގަދައަވީގެ ތެރޭގައި އެދޮންމޫނު ވިދަމުންދިޔައެވެ. ޒާއިންއަށް އެމަންޒަރުވީ ބަލައިލަން ހިތްގައިމު މަންޒަރަކަށެވެ. ލުއި ހިނިތުންވުމެއް އޭނާގެ މޫނުމަތީގައި ރަސްކަންކުރަމުންދިޔައިރު ލަމްޔާގެނެސް އެމެޔާލައި ބޮނޑިކޮށްލަން ހިތް އެދުނެވެ.\nވާހަކަ ދައްކައި ދައްކައިވެސް ކޮޅަށްހުރި ލަމްޔާގެ ފަރާތުން އެއްވެސް ޖަވާބެއް ނައުމުން އެންމެފަހުން ތޮއިބާ ލަމްޔާއަށް ބަލައިލިއެވެ. ހުއްޓުންއަރައިފައި ލަމްޔާ މައްޗަށްބަލަން ހުރުމުން ހައިރާންވެފައި ތޮއިބާވެސް ލަމްޔާ ބަލަމުންދިޔަ ދިމާއަށް ބަލައިލިއެވެ. ލަމްޔާއާއި ޒާއިން ކޮށްލި ލާނެތް ސަމާސާ ކިތަންމެ ރަނގަޅަކަށްވެސް ތޮއިބާގެ ލޮލުގައި އަޅައިގަތެވެ. ވަގުތުން އޭނާގެ ތުންފަތުގައިވެސް ލާނެތް ހިނިތުންވުމެއް ދުވެލިއެވެ. ފާއިތުވެދިޔަ ދުވަސްތަކާއެކު އެދެމެދުގައިވި ގުޅުން ބަދަހިވާންފަށައިފައިވާކަން ތޮއިބާއަށްވަނީ ފާހަގަކުރެވެން ފަށައިފައެވެ. އެކަމާއި އޭނާގެ ހިތް އުފާކުރިއަސް ފައުޅުގައި އެހިތުގައި ހިނގާ އިހުސާސުތައް ހާމަކުރާކަށް އޭނާއަކަށް ނުކެރެއެވެ.\n"ދަރިފުޅު ދާންވީނު.. ޒާން އެއުޅެނީ ދަރިފުޅު ނެތީމަ ފޫހިވެގެން ކަންނޭނގެ.." ތެދުވެ ލަމްޔާގެ ކޮނޑުގައި އަތްބާއްވައިލަމުން ދިމާކޮށްލާފަދަ ގޮތަކަށް ތޮއިބާ ބުނެލިއެވެ. ތޮއިބާގެ ރާގުހުރިގޮތުން ލަމްޔާ އިތުރަށް ރަކިވާގޮތްވިއެވެ. އިސްއުފުލައި ތޮއިބާ ޒާއިންއަށް ބަލައިލަމުން ހީލިގޮތްފެނި ދެންމެ ހިނގައިދިޔަ ކަންތައް ތޮއިބާއަށް އެނގިއްޖެހެންހީވެ ޒާއިންވެސް ރަކިވިއެވެ. އަވަސްއަވަހަށް އިސްތަށިގަނޑުގައި އަތްހިންގައިލަމުން ނޫންކަމަށް ހަދަައިލައިފައި ޒާއިން އެތަނުންދާން ހިނގައިގަތެވެ. އެއާއެކު ތޮއިބާއަށް ބާރަށް ހީގަނެވުނެވެ. ނުދައްކަން ކިތަންމެ މަސައްކަތެއްކުރި ނަމަވެސް އެދެމެދުގައިވި ލޯބި ތޮއިބާގެ ވިސްނުންތޫނު ސިކުނޑި ދެނެގަނެފިއެވެ.\nޝަޔަމްގެ ކޮޓަރީގައި ހިފައިލައިފައިހުރީ މަޑު ގިސްލުމުގެ އަަޑެވެ. ފަނޑުއަލިކަމެއް މުޅި ކޮޓަރިއަށް ފެތުރިފައިވީއިރު އެހަތަރުފާރުވެސް އޭނާގެ ހިތާމައިގައި ބައިވެރިވަމުންދިޔަ ކަހަލައެވެ. ފާއިތުވެދިޔަ ދެތިންދުވަހު އޭނާގެ ހާލަކީ މިއީއެވެ. އެއްވެސްކަމެއް ކުރާހިތްނެތި އަބަދު ހިތާމަކުރުމުގައި މުޅިމީހާގެ ދުވަސްހޭދަކޮށްލަން ބޭނުންވެފައިވާކަހަލައެވެ. ޝަޔަމް އުޅެމުންދިޔަގޮތުން ސައިނާގެ ހިތަށް އަސަރު ކުރިނަމަވެސް ގޮތްދޫކުރަން ޚުދު އޭނާވެސްހުރީ ބޭނުންނުވެފައެވެ. ދުވަސްކޮޅަކު ހިތާމަކުރުމަށްފަހު ޝަޔަމް ހަމައަކަށް އެޅިދާނޭ ސައިނާގެ ހިތް ބުނެއެވެ.\nމަދުންވިއަސް ޝަޔަމްއާއި ވާހަކަދެއްކޭ ވަގުތުތަކުގައި ޝަޔަމް ކަމެއް ސިއްރުކުރާހެން ނުހައިކްއަށް ހީވިއެވެ. އަހައި އަހައިވެސް ޝަޔަމްގެ ފަރާތުން ޖަވާބެއް ނުލިބުމުން ނުހައިކްވަނީ މާޔޫސްވެފައެވެ. އެހެންނާ އަބަދުވެސް ޖޯޝާ ފޯރީގައި އޭނާއާއި ވާހަކަދައްކާ ކުއްޖާގެ ފަރާތުން އާދަޔާޚިލާފު މަޑުމައިތިރިކަމެއް ނުހައިކްއަށް އިހުސާސުކުރެވެއެވެ. ބައެއްވަގުތުތަކުގައި ޝަޔަމް ރޯހެންވެސް ނުހައިކްއަށް ހީވެއެވެ. އެހެނަސް ކަމެއްކުރަން އޭނާ ނުކުޅެދިފައިވީ ޝަޔަމްގެ ފުށުން ވެގެންއުޅޭގޮތެއް އޮޅުންނުފިލާތީއެވެ.\n"ގޭތެރޭގެ މާހައުލު މިހެން އޮއްވަ އަޒްހަރު ކޮންތާކަށްދާން ތިއުޅެނީ؟" އެނދުމަތީގައި އިނދެ ދަބަހަށް އެއްޗެހިއަޅަމުންދިޔަ އަޒްހަރަަށް ބަލައިލަމުން ހިތްހަމަނުޖެހިފައި ސައިނާ އަހައިލިއެވެ.\n"ތާކުން ތާކު ނުޖެހޭ ކަންތައްތަކާ ވިސްނައި ފިކުރުކުރާނެހައި ވަގުތެއް އަހަރެންގެ ނެތް.. މިއުޅެނީ ވިފަޔާރި ދަތުރަކު ލަންޑަނަށް ޖައްސައިލަން.. ވާނީ ކިތައް ދުވަސްކަމެއް ޔަގީންކޮށް ބުނާކަށް ނޭނގެ.. އެހެންވީމަ އަހަރެން އަންނަންދެން ސައިނާވާނެ ޝަޔަމް އުޅޭނޫޅޭގޮތް ބަލަން.. އަހަރެން އައުމުގެ ކުރިން އޭނައަށް ރަނގަޅަށް ވިސްނަދީ.." ސައިނާއަށް ބަލައިލުމެއްނެތި އެއްނޭވައިން އަޒްހަރު ބުނަން ބޭނުންވި އެއްޗެއް ބުނެލުމަށްފަހު ދަބަހުގެ ޒިބުއެޅުވިއެވެ. ކޮޓަރިއަަށް ވެރިވެގެންދިޔަ ހިމޭންކަމުގައި އަޒްހަރު ނުކުމެގެންދިޔަ މަންޒަރުބަލަން ކަންބޮޑުވެފައި ސައިނާ އިނެވެ.\nNaufa December 18, 2020\nސަލާމް އޯލް.. އިންޝާ ﷲ މިއަދަށްފަހު އެއްވެސް ބޮޑުކަމެއް ދިމާނުވާނަމަ ކޮންމެ ދުވަހަކުވެސް މިވާހަކަ އަޕްކޮށްލާނަން.. ތެންކްސް އޯލް ފޯ ދި ލަވް އެންޑް ސަޕޯޓް.. 🥰❤\nRrYn December 18, 2020\nމާޝާ ﷲ!! ވަރަށް ވަރަށް ވަރަށް ވަރަށް ރީތި 🌈❄💖😊 އައި ތިންކް އަޒްހަރް ދޮގުހަދަނީހެން! ލަންޑަނަށް ދާންކިޔާފަ ރާއްޖެ ދާން 😯 ރީން ބުނީމެއްނު އަޒްހަރް ރުޅި އަންނާނޭ 😊 ސައިނާ ވެސް 😊 އައި ގެސް އިޓް ކަރެކްޓް 😁 ޔޭޔޭ 💜 ޒާން އެން ލަމް އުޅުނުގޮތް ތޮއިބާ އަށް ފެނުނީ ދޯ! ހިހިހި 😂😂 ހަމަ ގެއްލިފަ ދޯ 😂 ސޯ ކިއުޓް 💖 ވާހަކަ ކިޔާއިރު ހީވަނީ ވާހަކައިގެ ތެރޭގައި އުޅޭވޭހެން 😂😊 އައި އެންޖޯއީ އިޓް ޓޫ މަޗް 😂😇 އަޅޭ ތެންކިޔޫ 😘💖 ވަރަށް ބޮޑަށް ތެންކިޔޫ 💞😘 ދެން ބިޒީ ނޫނިއްޔާ ކޮންމެ ދުވަހަކު ގެނެސްދޭނަން ދޯ 💜❤ ޔޭ ޔޭ 🎉🎊🎈 ޓައިމް ޓް ސެލެބްރޭޓް 🎉🎊🎈🎉 އައިމް ސޯ ހެޕީ 💖❤ އަންސް އެގެއިން ތެންކިޔޫ ސިސީ 💚😘💜 ރީން މޮޔަވޭ ދޯ އެބަ 😂😂😋 ދެންއިންބަޔަށް އިންތިޒާރުކުރަން 💞💛💖 ލަވް ޔޫ ސޯ ސޯ ސޯ މަޗް 💜😘 ސްޓޭ ސޭފް އެންޑް ޓޭކް ކެއަރ ޑާރލިން 💛💖😊\nތެންކްސް އަލޮޓް ރީން.. ހެހެ ޔާ ދޯ.. ރީން ބުނިހެންދޯ ހަމަ އެވީ.. ހެހެ.. ސޯ ހެޕީ ޓް ނޯ ދެޓް ޔޫ އެންޖޯއި އިޓް... ހެހެ.. ޔެސް އިންޝާ ﷲ ދެން ބިޒީ ނޫނިއްޔާ ކޮންމެ ދުވަހަކުވެސް ވާހަކަ ގެނެސްދޭނަން.. އެންޑް ޔުއަރ މޮސްޓް ވެލްކަމް ޑިއަރ.. ތެންކްސް ވަންސް އަގެއިން.. ލަވް ޔޫ ޓޫ.. ސްޓޭ ސޭފް ޑިއަރ.. 🥰😍😘❤\nލަވް އިޓް!! ދެން އޮތް ބައި މިއަދު ކިޔާލަން ލިބޭނެތަ؟


Budget gai aa sarukaaruge siyaasathu himanaanee majileehun | Mihaaru\nމިއަހަރުގެ ބަޖެޓް ފިނޭންސް މިނިސްޓަރު މުނައްވަރު މަޖިލީހަށް ހުށަހަޅުއްވަނީ. އަންނަ އަހަރުގެ ބަޖެޓް އޮކްޓޯބަރު 30ގެ ކުރިން ފޮނުވާނެ ކަމަށް ވިދާޅުވި.\n26 ސެޕްޓެމްބަރ 2018 - 17:37 8 comments\n"މިހާރު"އާ ވާހަކަދައްކަވަމުން މިނިސްޓަރު ވިދާޅުވީ އަންނަ އަހަރުގެ ބަޖެޓްގައި އާ ސަރުކާރުގެ ސިޔާސަތުތައް ނުހިމަނާނެ ކަމަށެވެ. އަދި އާ ސަރުކާރުގެ ސިޔާސަތުތައް ބަޖެޓްގައި ހިމެނުމާ މެދު ގޮތެއް ނިންމަންވާނީ މަޖިލީހުން ކަމަށް ދެކެވަޑައިގަންނަވާ ކަމަށް ވެސް މުނައްވަރު ވިދާޅުވި އެވެ.\n"އަޅުގަނޑުމެން މިގެންދަނީ ބަޖެޓް ތައްޔާރުކުރަމުން. އަދި ބަޖެޓް މަޖިލީހަށް ފޮނުވާނީ ވަޒީރުންގެ މަޖިލީހުގައި މަޝްވަރާ ކުރުމަށް ފަހު، ވަރަށް އަވަހަށް ވަޒީރުންގެ މަޖިލީހަށް ބަޖެޓް ފޮނުވާނަން،" މިނިސްޓަރު ވިދާޅުވި އެވެ.\nމުނައްވަރު ވިދާޅުވީ މީގެ ކުރިން ސަރުކާރު ބަދަލުވުމުން އަލަށް އަންނަ ސަރުކާރުން ސަޕްލިމެންޓްރީ ބަޖެޓް ވެސް ހުށަހަޅާފައިވާ ކަމަށެވެ. އަދި މި ފަހަރުގެ ބަޖެޓް ހުށަހެޅުމުން އާ ސަރުކާރުގެ ސިޔާސަތުތައް އެ ބަޖެޓްގައި ހިމެނުމާ މެދު ގޮތެއް ނިންމާނީ މަޖިލީހުގެ ތަޅުމުން ކަމަށް ވެސް މިނިސްޓަރު ވިދާޅުވި އެވެ.\nމުނައްވަރު ވިދާޅުވީ ގާނޫނުގައިވާ ގޮތުގެ މަތިން އަންނަ އަހަރުގެ ބަޖެޓް މިމަހުގެ 30ގެ ކުރިން މަޖިލީހަށް ފޮނުވާނެ ކަމަށެވެ.\nއިތުރު ލިޔުންތައް ފިނޭންސް މިނިސްޓްރީ ކެބިނެޓް ރައްޔިތުންގެ މަޖިލިސް އިދިކޮޅު ފަރާތްތައް ދައުލަތުގެ ބަޖެޓް ފިނޭންސް މިނިސްޓަރު


Mahubadhoo gai nuhedhi huri maguthah hedhun Lasvaathee kanboduvun Faalhu Koffi - AO News\nމަހިބަދޫގައި ނުހެދި ހުރި މަގުތައް ހެދުން ލަސްވާތީ ކަންބޮޑުވުން ފާޅުކޮށްފި\nއދ. މަހިބަދޫގެ ނުހެދި ހުރި މަގުތައް ހެދުމުގެ މަޝްރޫޢު ބަޖެޓުގައި ހިމެނުނު ނަމަވެސް ނުފެށި ލަސްވާތީ އެކަމުގެ ކަންބޮޑުވުން މަހިބަދޫ ކައުންސިލުގެ ފަރާތުން ރައީސުލްޖުމްހޫރިއްޔާގެ ނައިބު ފައިޞަލް ނަސީމުގެ އަރިހުގައި ފާޅުކޮށްފިއެވެ.\nމި ކަންބޮޑުވުން ފާލުކޮށްފައިވަނީ އެރަށު ކައުންސިލުން ނައިބު ރައީސް ފައިސަލް ނަސީމާއެކު ބޭއްވެވި ބައްދަލުކުރެއްވުމުގައެވެ.\nރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ކައުންސިލުން ވަނީ މަހިބަދޫ ރައްޔިތުންގެ ކަންބޮޑުވުންތަކާއި އެންމެ ބޮޑަށް ބޭނުންވެފައިވާ ކަންކަމާ ބެހޭ މަޢުލޫމާތު ހިއްސާކުރައްވަފައެވެ.\nމިގޮތުން، އެބޭފުޅުން ރައްޔިތުންގެ އެންމެ ބޮޑު ކަންބޮޑުވުމެއްގެ ގޮތުގައި ފާހަގަކުރައްވާފައިވަނީ ރަށުގެ ބިން ފުރިފައިވުމުގެ ސަބަބުން ދިމާވެފައިވާ ބޯހިޔާވަހިކަމުގެ ދަތިކަމުގެ މައްޗަށެވެ. އަދި ރަށުގެ ނުހެދި ހުރި މަގުތައް ހެދުމުގެ މަޝްރޫޢު ބަޖެޓުގައި ހިމެނުނު ނަމަވެސް ނުފެށި ލަސްވާތީ ހުރި ކަންބޮޑުވުންތައް ވަނީ ފާޅުކޮށްފައެވެ.\nމީގެ އިތުރުން ކުނި މެނޭޖްކުރުމުގެ ދަތިތަކާއި، ރަށުގައި ދަނާލެއް ހުރުމުގެ މުހިންމުކަމާ ގުޅޭގޮތުންނާއި ގިނަ މައްސަލަތައް ގުޅިފައިވަނީ ބިމުގެ ދަތިތަކާއި ކަމަށް ވުމުން ބިން ހިއްކުމަށް ރަށު ރައްޔިތުން އެދޭކަމުގައި ކައުންސިލުން ވަނީ ފާހަގަކުރައްވާފައެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާގެ ނައިބު ވަނީ ކައުންސިލުން ފާހަގަކުރެއްވެވި ކަންކަމުގައި ކަމާގުޅޭ އިދާރާތަކާ ވާހަކަ ދައްކަވައިގެން އެދެވޭ ޙައްލުތަކެއް ހޯއްދެވުމަށް މަސައްކަތްކުރައްވާނެ ކަމުގައި ވިދާޅުވެފައެވެ. އަދި އެމަނިކުފާނު ވަނީ ރަށުގެ އިޖްތިމާޢީ ޙާލަތު ރަނގަޅުކުރުމަށް ކުރެވެންހުރި ކަންކަމަށް އަލިއަޅުއްވާލައްވައި ވާހަކަފުޅު ދައްކަވާފައެވެ.\nނައިބު ރައީސް ފައިސަލް ނަސީމްއދ. މަހިބަދޫ


LIVE: Uthurah Oeh Biru Boduvanee - Vaguthu\nގެސްޓް ހައުސް ހުޅުވާފައި ހުންނަ ރަށަކަށް ޑޮކްޓަރަށް ދައްކަން ދަތުރުކުރާނަމަ ކަރަންޓީން ވާން ނުޖެހޭނެ ކަމަށް ހެލްތު އެމަޖެންސީ އޮޕަރޭޝަން ސެންޓަރ (އެޗްއޯސީ) އިން ވިދާޅުވެއްޖެ.\nރާއްޖެ އިން އިތުރު 59 މީހަކު ކޮވިޑް-19 އަށް ފައްސިވެއްޖެ.\nހދ. ކުޅުދުއްފުއްޓާއި ނޮޅިވަރަމް މޮނިޓަރިންގެ ހާލަތު އުވާލައިފި.\nގދ. ތިނަދޫގައި ގާއިމު ކުރާ ކޮވިޑް-19 ފެސިލިޓީގެ 15 އިންސައްތަ މަސައްކަތް ނިމިފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮންޕެނީ، (އެމްޓީސީސީ)އިން ބުނެފި.\nThinadhoo Gai Alhaa Covid-19 Facility Ge 15 Insahtha Masaikah Nimijjehttps://t.co/CyrkbCAM8n\nކޮވިޑް-19 ފެތުރެމުންދާ މި ދަނޑިވަޅުގައި އިންގްލޭންޑުގެ މެދު ދެކުނު ގައުމެއް ކަމަށްވާ ހޮރެސްފޯރޑްޝިއާގައި 120 މީހުންނާއި އެކު ކައިވެނިޕާޓީ ބޭއްވި ބަޔަކު 10،000 ޔޫރޯ އިން ޖޫރިމަނާކޮށްފި.\nCovid-19: Beyvvi Bodu Kaiveni Party Ge Sababun Bodu Joorimanaa Ehhttps://t.co/bweOyj5Cp2\nކޮވިޑް-19 އަށް ހަދާ ޓެސްޓްގެ ނަތީޖާ 15 މިނަޓު ތެރޭ ލިބޭ ޓެސްޓް ކިޓެއް ރާއްޖެއަށް ތައާރަފް ކޮށްފި.\n15 Minute In Natheeja Libey Covid-19 Test Kit Eh Raajje Ah Thaaraf Koffihttps://t.co/aSZyrvp7YJ\nމާލެ، ހުޅުމާލެއާއި، އަތޮޅު ތެރޭގެ ރަށްތަކުން ސަރުކާރުން ދޫކޮށްފައިވާ ފުލެޓު އަދި ހައުސިންގ ޔުނިޓުތަކުން ސަރުކާރަށް ދައްކަންޖެހޭ ކުލި އިތުރު ތިން މަހަށް ފަސްކޮށްދޭން ނިންމައިފި.\nBREAKING| Covid-19: Flat Thakuge Kuli Dhekkun Ithuru Thin Mahah Fas Kodheefihttps://t.co/B5SIAQAe5b\nއިންޑިއާގެ ރިއަލިޓީ ޝޯ ބިގްބޮސްގެ ތަރި ހަމޭޝީ ކުރާނާ ކޮވިޑް-19 އަށް ފައްސިވެއްޖެ.\nBigBoss Ge Thari Hameshi Kurana Covid Ah Fassi vehjje https://t.co/TZpxhi5MMy\nއެމްޑީޕީގެ ޗެއާޕާސަން ހަސަން ލަތީފްގެ މަންމަ ކޮވިޑް-19 އަށް ފައްސިވެ، އޭނާ ޑައިރެކްޓް ކޮންޓެކްޓަކަށްވެއްޖެ.\nHassan Latheef Ge Mamma Covid-19 Ah Fassivumun Quarantine Ah https://t.co/Tn9RGpbM4z\nޖުލައި މަހު 15 ވަނަ ދުވަހު ރާއްޖޭގެ ބޯޑަރު ހުޅުވުމަކީ ރައީސް ޞާލިހް ނިންމެވި ހިތްވަރު ގަދަ ނިންމެވުމެއްކަމަށް ފަތުރުވެރިކަމާއި ބެހޭ ވަޒީރު ޑރ.އަބްދުﷲ މައުސޫމް ވިދާޅުވެއްޖެ.\nJuly Mahu Border Hulhuvaalumakee Raees Solih Ninmevi Hihvarugadha Ninmevumeh: Minister Mausoom https://t.co/KbMYFggOjg\nRaajje In Covid Fenunuthaa 204 Dhuvas - Mihaaru Faruvaa Dhenee 1210 Meehakahhttps://t.co/fxsXuSC2zC\nBREAKING | Covid-19 Jehigen India In Ithuru Haahakah Vure Gina Meehun Maruvehjehttps://t.co/C8hqVcCpK2\nއިންޑިއާ އިން އިތުރު 82767 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1040 މީހަކު މަރުވެއްޖެ. އެޤައުމުން މިހާތަނަށް ޖުމްލަ 6073328 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 95574 މީހަކު ވަނީ މަރުވެފައި.\nއެމެރިކާއިން އިތުރު 32631 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 270 މީހަކު މަރުވެއްޖެ. އެޤައުމުން މިހާތަނަށް ޖުމްލަ 7320192 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 209447 މީހަކު ވަނީ މަރުވެފައި.\nބްރެޒިލް އިން އިތުރު 14194 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 335 މީހަކު މަރުވެއްޖެ. އެޤައުމުން މިހާތަނަށް ޖުމްލަ 4732309 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 141776 މީހަކު ވަނީ މަރުވެފައި.\nފްރާންސުން އިތުރު 11123 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 27 މީހަކު މަރުވެއްޖެ. އެޤައުމުން މިހާތަނަށް ޖުމްލަ 538569 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 27 މީހަކު ވަނީ މަރުވެފައި.\nއާޖެންޓީނާ އިން އިތުރު 8841 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 206 މީހަކު މަރުވެއްޖެ. އެޤައުމުން މިހާތަނަށް ޖުމްލަ 711325 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 15749 މީހަކު ވަނީ މަރުވެފައި.\nރަޝިޔާ އިން އިތުރު 7867 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 99 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1151438 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 20324 މީހަކު ވަނީ މަރުވެފައި.\nކޮލަމްބިއާ އިން އިތުރު 7018 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 192 މީހަކު މަރުވެއްޖެ. އެޤައުމުން މިހާތަނަށް ޖުމްލަ 813056 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 25488 މީހަކު ވަނީ މަރުވެފައި.\nއިނގިރޭސިވިލާތުން އިތުރު 6593 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 17 މީހަކު މަރުވެއްޖެ. އެޤައުމުން މިހާތަނަށް ޖުމްލަ 434969 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 41988 މީހަކު ވަނީ މަރުވެފައި.\nމެކްސިކޯ އިން އިތުރު 5573 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 399 މީހަކު މަރުވެއްޖެ. އެޤައުމުން މިހާތަނަށް ޖުމްލަ 726431 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 76243 މީހަކު ވަނީ މަރުވެފައި.\nޕެރޫ އިން އިތުރު 5160 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 120 މީހަކު މަރުވެއްޖެ. އެޤައުމުން މިހާތަނަށް ޖުމްލަ 805302 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 32262 މީހަކު ވަނީ މަރުވެފައި.\nއިސްރާއީލުން އިތުރު 3926 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 25 މީހަކު މަރުވެއްޖެ. އެޤައުމުން މިހާތަނަށް ޖުމްލަ 231026 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1466 މީހަކު ވަނީ މަރުވެފައި.\nއިންޑޮނީޝިއާ އިން އިތުރު 3874 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 78 މީހަކު މަރުވެއްޖެ. އެޤައުމުން މިހާތަނަށް ޖުމްލަ 275213 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10386 މީހަކު ވަނީ މަރުވެފައި.\nއިރާގުން އިތުރު 3481 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 55 މީހަކު މަރުވެއްޖެ. އެޤައުމުން މިހާތަނަށް ޖުމްލަ 349450 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 8990 މީހަކު ވަނީ މަރުވެފައި.\nއީރާނުން އިތުރު 3362 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 195 މީހަކު މަރުވެއްޖެ. އެޤައުމުން މިހާތަނަށް ޖުމްލަ 446448 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 25589 މީހަކު ވަނީ މަރުވެފައި.\nޔޫކްރޭނުން އިތުރު 3130 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 56 މީހަކު މަރުވެއްޖެ. އެޤައުމުން މިހާތަނަށް ޖުމްލަ 198634 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3959 މީހަކު ވަނީ މަރުވެފައި.\nފިލިޕީންސުން އިތުރު 2995 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 60 މީހަކު މަރުވެއްޖެ. އެޤައުމުން މިހާތަނަށް ޖުމްލަ 304226 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5344 މީހަކު ވަނީ މަރުވެފައި.\nނެދަލޭންޑްސް އިން އިތުރު 2995 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 8 މީހަކު މަރުވެއްޖެ. އެޤައުމުން މިހާތަނަށް ޖުމްލަ 111626 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6374 މީހަކު ވަނީ މަރުވެފައި.\nމޮރޮކޯ އިން އިތުރު 2444 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 28 މީހަކު މަރުވެއްޖެ. އެޤައުމުން މިހާތަނަށް ޖުމްލަ 117685 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2069 މީހަކު ވަނީ މަރުވެފައި.\nCovid Vaccine Ufahdhan Bai Million Miyaru Maraalaane Kamah Bunefihttps://t.co/ssv25BhlDN\nInfluenza Jehifai Vanikoh Covid-19 Ah Fassi Vumun Furaana Ah Nurahkaa Veyhttps://t.co/d4QzcqKZe5\nCovid-19: Vaccine Eh Libumuge Kurin, Maruvi Meehun Ge Adhadhu2Million Ah Arafaane - WHOhttps://t.co/fWpgb9EtJw\nBREAKING | Covid-19: India In Fassivi Meehun Ge Adhadhu6Million Ah Araifihttps://t.co/B3bNUK5sJh\nBREAKING | Covid-19 Jehigen Maruvi Meehun Ge Adhadhu Million Akah Araifihttps://t.co/zPsnWA9XDk\nހދ.ކުޅުދުއްފުށިން އިތުރު މީހަކު ކޮވިޑް-19 އަށް މިރޭ ވެސް ފައްސިވުމާއި އެކު ކުޅުދުއްފުއްޓާއި އަދި މުޅި ތިލަދުއްމައްޗާއި އުތުރުގެ އަތޮޅުތަކުގައި އުފެދިފައި އޮތް ބިރުވެރިކަން ވަނީ އިތުރު ވެފައެވެ. ކުޅުދުއްފުއްޓަކީ އުތުރުގެ އެތައް ރަށަކުން މީހުން އަރައި ފައިބާ ރަށަކަށް ވުމުން އެރަށުން އެހެން ރަށްތަކަށް ބަލި ދިއުމުގެ ފުރުސަތު ވަރަށް ބޮޑެވެ. ނަމަވެސް އަދި މިހާތަނަށް އިތުރު އެއްވެސް ރަށަކުން މީހަކު ފައްސިވެފައި ނުވުމަކީ ލިބޭ ވަރަށް ބޮޑު ހިތްހަމަޖެހުމެކެވެ.\nމައުލޫމާތު ލިބިފައިވާ ގޮތުގައި މިރޭ ކުޅުދުއްފުށިން ކޮވިޑް-19 އަށް ފައްސިވީ ފާޅުބޯޓުގެ ފަޅުވެރިންތަކެއް ކޮވިޑް-19 އަށް ފައްސިވުމުން ކުރިއަށްގެންދާ ކޮންޓެކްޓް ޓްރޭސިންގެ ތެރެއިން ސުންކު (ސާމްޕަލް) ނެގި މީހެކެވެ. ފައްސިވެފައި ވަނީ ބޯޓްގެ ފަޅުވެރިޔަކާއި ގާތުން އެއްތާވި (ޑައިރެކްޓް ކޮންޓެކްޓްވި) މީހެކެވެ.\nކުޅުދުއްފުށިން ކޮވިޑްގެ ފުރަތަމަ މީހަކު ފައްސިވީ ހުކުރު ދުވަހު އެވެ. އެދުވަހު ފައްސިވީ ފާޅުބޯޓުގެ ކެޕްޓަނެވެ. އޭގެ ފަހުން ކުރި ޓެސްޓްތަކުން ބޯޓުގެ އިތުރު ދެފަޅުވެރިޔަކު ވެސް ވަނީ ފައްސިވެފައެވެ.\nމިއަދު ރާއްޖެ އިން ލިބުނު އިތުރު ޚަބަރުތަކަށް ބަލާއިރު ކޮވިޑް-19 އާއި އެކު "އަނދަވަޅަކަށް ވެއްޓިފައި" އޮތް އިޤުތިޞާދު ނަގައި ކޮޅަށް ޖެހުމަށް ކުރަމުން އަންނަ މަސައްކަތުގެ ދަށުން މިރޭ ވަނީ "ބޯޑާ މައިލްސް މޯލްޑިވްސް" އިފްތިތާހް ކޮށްފައެވެ.\nDhuniye Ah Ves Aa Promotion Eh "Border Mails Maldives" Ifthithaahkoffi https://t.co/D3nzXmiADW


ސާދަ ވަނަ ފަހަރަށް އެފްއޭ ކަޕް އާސެނަލުން ކާމިޔާބުކޮށްފި ސާދަ ވަނަ ފަހަރަށް އެފްއޭ ކަޕް އާސެނަލުން ކާމިޔާބުކޮށްފި\nސާދަ ވަނަ ފަހަރަށް އެފްއޭ ކަޕް އާސެނަލުން ކާމިޔާބުކޮށްފި\nއެފްއޭ ކަޕްގެ ޗެމްޕިއަން ޓްރޮފީ އާއެކު އާސެނަލްގެ ކުޅުންތެރިން | ފޮޓޯ:ރޮއިޓާސް\nފަހަތުން އަރައި ޗެލްސީ ބަލިކޮށް އިނގިރޭސި އެފްއޭ ކަޕުގެ ޗެމްޕިއަންކަން 14 ވަނަ ފަހަރަށް ވާދަވެރި އާސެނަލުން ހޯދައިފިއެވެ.\nކްރިސްޓަން ޕުލިސިޗް ލަނޑެއް ޖަހާފައިވަނިކޮށް އާސެނަލުން ފަހަތުން އަރައި ކުރި ހޯދީ އެމްރިކް އައުބައަމަޔަން ކާމިޔާބުކުރި2ލަނޑުންނެވެ.\nމިއީ އެފްއޭ ކަޕުގެ ތާރީހުގައި އާސެނަލް ހޯދީ ސާދަ ވަނަ ތައްޓެވެ. އެޓީމަކީ އެފްއޭ ކަޕު ތާރީހުގައި އެންމެ ގިނަ ތަށި ހޯދުމުގެ ރެކޯޑް އޮތް ޓީމެއެވެ. އެޓީމުގެ ފަހަތުން އެންމެ ގިނަ ފަހަރު މި މުބާރާތް ކާމިޔާބުކޮށްފައިވަނީ މެންޗެސްޓާ ޔުނައިޓެޑުންނެވެ. އެޓީމުން ވަނީ މި މުބާރާތް 12 ފަހަރު ކާމިޔާބުކޮށްފައެވެ.\nމި މޮޅާ އެކު އާސެނަލަށް ވަނީ އަންނަ ސީޒަނުގެ ޔޫރޮޕާ ލީގުގެ ޖާގަ ލިބިފައެވެ. މިއީ އާސެނަލުގެ މިހާރު ކޯޗު މިކެލް އާޓެޓާ އެޓީމަށް ކާމިޔާބުކޮށްދިން ފުރަތަމަ ތައްޓެވެ. މިއާއެކު އާޓެޓާ ވެގެން ގޮސްފައިވަނީ ކެޕްޓަނެއްގައި ގޮތުގައި އަދި ކޯޗެއްގެ ގޮތުގައި މިތަށި ކާމިޔާބުކުރި ފުރަތަމަ ކޯޗަށެވެ.\nމި މެޗަކީ ޗެލްސީގެ ކޯޗެއްގެ ގޮތުގައި ފްރޭންކް ލަންޕާޑް ވާދަކުރި ފުރަތަމަ ފައިނަލް މެޗެއެވެ.\nމި މުބާރާތާއެކު އާސެނަލަށް ވަނީ މި ސީޒަން ނިމިފައެވެ. ނަމަވެސް ޗެލްސީއަށް ޔުއެފާ ޗެމްޕިއަންސް ލީގުގެ ދެވަނަ ލެގުގައި ބަޔާން މިއުނިކާ ދެކޮޅަށް ކުޅޭ މެޗު ކުރިޔަށް އެބައޮތެވެ. އެފްއޭ ކަޕްގެ ޗެމްޕިއަންކަން ހޯދައި ޔޫރޮޕާ ލީގުގެ ގްރޫޕް ސްޓޭޖުގެ ޖާގައެއް އާސެނަލަށް ލިބުމުން އިނގިރޭސި ޕްރިމިއާ ލީގުގެ ހަ ވަނަ ހޯދި ޓޮޓެންހަމް ޖެހޭނީ ޔޫރޮޕާ ލީގުގެ ކޮލިފައިން ކުޅޭށެވެ.


Fuluhunge thahugeegah Shahindha haazirukuranee\nއިސްލާމް ދީނަށާއި ކީރިތި ރަސޫލާއަށް ފުރައްސާކޮށް މޯލްޑިވްސް ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓާ ގުޅިގެން ފުލުހުން ކުރަމުންދާ ތަހުގީގަށް އެ ޖަމިއްޔާގެ ފައުންޑަރު ޝަހިންދާ އިސްމާއީލް ހާޒިރު ކުރަން ޗިޓް ހަވާލު ކުރުމުގެ މަސައްކަތް ފުލުހުން ފަށައިފި އެވެ.\nމިވަގުތު ރާއްޖޭން ބޭރުގައި ހުންނެވި ޝަހިންދާ ބޭރުގެ ނޫހަކަށް ދިން އިންޓަވިއުއެއްގައި ބުނީ، ތަހުގީގަށް އޭނާ ހާޒިރު ކުރުމަށް ޗިޓު ހަވާލު ކުރާނެ އެޑްރެހެއް ހޯދަން ފުލުހުން އޭނާއާ ގުޅި ކަމަށެވެ.\n"އަހަރެންނާ ފުލުހުން ގުޅި. ޗިޓު ފޮނުވަން އަހަރެންގެ އެޑްރެސް ހޯދަން ގުޅީ،" މިވަގުތު ޖަރުމަނުގައި ހުންނެވި ޝަހިންދާ މައުލޫމާތު ދީފައިވެ އެވެ.\nޝަހިންދާ ބުނި ގޮތުގައި ޗިޓު ލިބޭތާ 14 ދުވަހުގެ ތެރޭގައި އޭނާ ފުލުހުންގެ އިދާރާއަށް ހާޒިރުވާން ޖެހޭނެ ކަމަށް އޭނާ ގާތު ބުނެފައިވާ ކަމަށެވެ. ނަމަވެސް، އެ ތަހުގީގަށް އޭނާ ރާއްޖެއަށް އަންނާނެ ކަމެއް ނުވަތަ ނޫން ކަމެއް ވެސް ބުނެފައެއް ނުވެ އެވެ.\nއެކަމާ ގުޅޭގޮތުން ފުލުހުންގެ ބަހެއް އަދި މިހާތަނަށް ލިބިފައިނުވާއިރު، އެމްޑީއެންގައި އިސްކޮށް އުޅޭ ހުރިހާ ބޭފުޅުން ރިޕޯޓު ނެރުނުއިރު ވެސް ރާއްޖޭގައި ނެތްކަމަށް ފުލުހުން މީގެ ކުރިން ވަނީ ބުނެފަ އެވެ.\nއެ ރިޕޯޓާ ގުޅިގެން އެމްޑީއެންގެ މަސައްކަތްތައް ވަގުތީ ގޮތުން ހުއްޓުވާފައި ވަނީ ސަރުކާރުގެ ތެރޭގައި ތިބި ހައްދުފަހަނަ އަޅާފައިވާ ބަޔަކު ރުއްސަން ކުރި ކަމެއް ކަމަށް ޝަހިންދާ މީގެ ކުރިން ވަނީ ތުހުމަތުކޮށްފަ އެވެ.\nޝަހިންދާ ބުނެފައިވަނީ އެމްޑީއެންއަށް ކުރިމަތިވެފައިވާ ޕްރެޝަރުގެ އަސްލަކީ އެ ރިޕޯޓުގައި ބޭނުން ކޮށްފައިވާ ބަހުރުވަ ނޫން ކަމަށެވެ. ހަގީގީ މައްސަލައަކަށް ވެފައި ވަނީ ދީނީ ހައްދުފަހަނަ އަޅާފައިވާ މިންވަރު އެ ރިޕޯޓުގައި ހާމަކޮށްފައި އޮތުން ކަމަށެވެ.\nމޯލްޑިވްސް ޕޮލިސް ސާވިސް ދީނީ އިލްމުވެރިން ދީނަށް ފުރައްސާރަ ކުރުން + ޝަހިންދާ އިސްމާއީލް


America gai3muslimun maraalumaa ek bodu bahusakah\nއެމެރިކާގައި ތިން މުސްލިމުން މަރާލުމާ އެކު ހޫނު ބަހުސަކަށް!\nއެމެރިކާގައި މުސްލިމު އާއިލާއެއްގެ ތިން ދަރިވަރެއްގެ ބޮލަށް ބަޑިޖަހައި މަރާލި މައްސަލައަކާ އެކު މުސްލިމުންނާ މެދު ގެންގުޅޭ ތަފާތުކުރުންތަކާ ބެހޭ ހޫނު ބަހުސެއް ފެށިއްޖެ އެވެ.\nޒުވާން ފިރިހެނަކާއި އޭނާގެ އަންހެނުންނާއި އަންހެނުންގެ އަންހެން ކޮއްކޮގެ ބޮލަށް ބަޑިޖަހައި މަރާލާފައި ވަނީ އެ މީހުންގެ ގޭތެރޭގަ އެވެ. މި އަނިޔާވެރި މަރުވެ ވާހަަކަ ބޮޑެތި މީޑިއާ އަށް ތިލަވެގެން އައީ މުސްލިމުންގެ ބަޔަކު މަރާލުމުން އެކަން އެމެރިކާ އާއި ހުޅަނގުގެ މީޑިއާ އަށް އެއްވެސް ކަމަކަށް ނުވާ ކަމަށް ބުނެ ސޯޝަލް މީޑިއާގައި ހޫނު ބަހެއް ފެށުނު ފަހުންނެވެ.\nމުޅި ދުނިޔޭގައި ވެސް މިހާރު ދަނީ މި ހާދިސާގެ ވާހަކަ muslimlivesmatter# އާއި ChapelHillShooting# ހޭޝްޓެގްގައި ސޯޝަލް މީޑިއާގައި ވަރަށް ބާރަށް ދައުރު ވަމުންނެވެ.\nމުސްލިމް އާއިލާގެ ތިން މެންބަރުން ބޮލަށް ބަޑިޖަހައި މަރާލާފައި ވަނިކޮށް ފެނުނީ ބަޑިޖަހާ އަޑު އިވިގެން އަވަށްޓެރިއަކު ކުރި ރިޕޯޓަކާ ގުޅިގެން ފުލުހުން ގޮސް ބެލުމުންނެވެ. މި މީހުން މަރާލާފައި ވަނީ އެ މީހުންނަކީ މުސްލިމުންނަށް ވީތީ އެ މީހުން ދެކެ އަންނަ ރުޅީގައި ކަމަށް އެއްބަޔަކު ތުހުމަތުކުރެ އެވެ. ނަމަވެސް މި އަމަލު ހިންގި ކަމަށް ތުހުމަތުކުރެވޭ 45 އަހަރުގެ މީހާ އަކީ މަރާލި މީހުންގެ އަވަށްޓެރިއެއް ކަމަށާއި ވެހިކަލް ޕާކް ކުރާނެ ޖާގައިގެ މައްސަލައިގައި މި މީހުންގެ މެދުގައި މައްސަލަ ޖެހިފައި އޮންނަ ކަމަށް ފުލުހުން ވަނީ ބުނެފަ އެވެ. އަދި އެ އާއިލާ މަރާލީ ވެސް އެ ރުޅިވެރިކަމުގެ ތެރޭގައި ކަމަށް ތަހުގީގުގެ މިހާ ހިސާބަށް އައި އިރު ބެލެވިފައިވާ ކަމަށް ވެސް ފުލުހުން ބުންޏެވެ.\nއެމެރިކާގެ މުސްލިމު ޖަމާއަތްތަކުން ދަނީ މި މަރުގެ ސަބަބު އަވަހަށް ހޯދަން ގޮވާލަމުންނެވެ. މަރުވި މީހުންނަކީ ވަރަށް އަހްލާގު ރަނގަޅު ކިޔަވައިގެން ތިބި ބައެއް ކަމަށް އެ މީހުން ދަންނަ މީހުން ބުނެ އެވެ. އަރަބި ނަސްލުގެ މި ތިން މީހުންގެ ތެރެއިން ދެމަފިރިންނަކީ ވަރަށް ފަހުން ކައިވެނިކުރި ދެ މީހުންނެވެ. ފިރިހެން މީހާގެ އުމުރުން 23 އަހަރެވެ. އަންހެން މީހާގެ އުމުރަކީ 21 އަހަރެވެ. އަންހެން މީހާގެ ކޮއްކޮގެ އުމުރަކީ 19 އަހަރެވެ. ފިރިހެން މީހާ އަކީ ޑެންޓިސްޓަކަށް ވުމަށް ކިޔަވަމުން އަންނަ މީހެކެވެ. އަދި އޭނާގެ އަންހެނުން ވެސް ދިޔައީ އަންނަ އަހަރު ޑެންޓިސްޓްރީ ސްކޫލަކަށް ދާން ތައްޔާރުވަމުންނެވެ.\nމި އަނިޔާވެރި މަރާ އެކު ދުނިޔޭގެ އެކި ކަންކޮޅުތަކުގައި މުސްލިމުން ދަނީ ހިތާމަ ފާޅުކޮށް، މިކަމާ ބެހޭ ގޮތުން އެކި މައުލޫތަކުގައި ވާހަކަ ދައްކަމުންނެވެ.


Jalugai Gai Golhi Huri Varakah Dhaan Thahyaaru- Saeed - Vaguthu\nޖަލުތަކުގައި ގޮޅި ހުރި ވަރަކަށް ޖަލަށް ދާން ތައްޔާރު ކަމަށް އިދިކޮޅު ޕީއެންސީގެ ނައިބު ރައީސް މުހައްމަދު ސައީދު ވިދާޅުވެއްޖެއެވެ.\nމާވަށު ދާއިރާގެ މެންބަރުކަންވެސް ކުރައްވާ ސައީދު މިގޮތަށް ވިދާޅުވެފައިވަނީ މިއަދު ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުންނެވެ. އެ ބައްދަލުވުމުގައި ސައީދު ވިދާޅުވީ، ދައުލަތުގެ ތިން ބާރުވެސް މިއަދު އޮތީ ކާ މޭޒު މަތީގައި ކަމަށާއި ތަކެތި އަގުބޮޑުވަމުން އަންނާތީއާއި އަދުލު އިންސާފު ގާއިމު ނުކުރެވޭތީ ރައްޔިތުން ނުހަނު ކަންބޮޑުވާ ކަމަށެވެ.\nސައީދު ވިދާޅުވީ، އިދިކޮޅުން ކުރިއަށް ދެން ބާއްވާ މުޒާހަރާ ނުވަތަ އެއްވުންތައް ކުރިއަށްވަރު ވަރުގަދަ ވާނެ ކަމަށާއި މިރޭގެ މުޒާހަރާއަށް ނުކުންނަ މީހުން ގިނަ ވާނެ ކަމަށެވެ. އަދި މާދަމާއަށް އެއަށްވުރެ މީހުން އިތުރުވާއިރު، ހުކުރު ދުވަހު މުޅި ރާއްޖެ އެ ބޭފުޅުނާއި އެކީ ތެދުވާނެ ކަމަށެވެ.\nމިފަދަ އެއްވުންތަކުގެ ތެރެއިން ހައްޔަރު ކުރިއަސް އެބޭފުޅުންގެ މައްސަލައެއް ނެތް ކަމަށާއި ޖަލުތަކުގައި ގޮޅި ހުރިވަރަކަށް ދާން ތައްޔާރު ކަމަށް ސައީދު ވިދާޅުވިއެވެ.\n"އަޅުގަނޑުމެންގެ ރައްޔިތުން ހައްޔަރު ކުރައްވާ. އަޅުގަނޑުމެން ޖަލުގަ ގޮޅި ހުރި ވަރަކަށް ޖަލަށްދާން ތައްޔާރަށް މިތިބީ" ސައީދު ވިދާޅުވިއެވެ.\nމީގެ އިތުރުން ސައީދު ވަނީ ކޮވިޑް-19 އާއި ގުޅިގެން ރައްޔިތުންނަށް ދޭން އުޅޭ ވެކްސިންގެ މައުލޫމާތު އެފަރާތުން ހޯދާނެ ކަމަށް ބުނެފައެވެ. އެގޮތުން މިއަދުވެސް ހެލްތް މިނިސްޓްރީ އަށް އެކަމާ ގުޅޭ މައުލޫމާތު ހޯދަން ދިޔައީ ހެލްތު މިނިސްޓަރު އަހުމަދު ނަސީމް މިނިސްޓްރީ އަށް އައުމަށް އެދުމުން ކަމަށް ސައީދު ވަނީ ފާހަގަ ކޮށްފައެވެ.\nއެހެން ނަމަވެސް އެބޭފުޅުންނާއި ބައްދަލު ނުކުރައްވައި މިނިސްޓަރ ވަޑައިގަތީ ގެއަށް ކަމަށް ސައީދު ވަނީ ވިދާޅުވެފައެވެ.\n"އަޅުގަނޑެމެން ގާތު ވިދާޅުވީ، އެއްބަޔަކު އަންނާށޭ އޮފީހަށް އަނެއް ބަޔަކު އެންމެ ރަނގަޅޭ ޕްރޮޓެސްޓް ކުރަން އަޔަސް. އޭރުންތާއޭ އަޅުގަނޑުމެންނަށް މިއަށް ޖަވާބެއް ދެވޭނީ. އެހެންވީމަ އަޅުގަނޑުމެން ދިޔައީ. ދިޔައީމަ ވަޒީރު ވަޑައިގަތީ ގެއަށް" ސައީދު ވިދާޅުވިއެވެ.\nއެކަމާއި ގުޅިގެން އިދިކޮޅު ފަރާތްތަކުން ހެލްތު މިނިސްޓްރީ ކައިރީގައި މުޒާހަރާ ކުރަމުން ދަނިކޮށް، އިދިކޮޅު ކޯލިޝަންގެ އެކްޓިން ލީޑަރު، ޕީއެންސީގެ ރައީސް އަބްދުލްރަހީމް އަބްދުﷲ (އަދުރޭ) މިއަދު ވަނީ ހައްޔަރުކޮށްފައެވެ. އަދުރޭ ހައްޔަރު ކޮށްފައިވަނީ ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ހުންނަ ދަރުބާރުގޭ ކައިރިންނެވެ.\nޖެނުއަރީ 27, 2021 20:00\nދޮން ކަލޯ މެން އެތަނަށް ދިޔައީމާ ހިލޭ ކާން ލިބޭނެ ވިއްޔާ ދޯ\nޖެނުއަރީ 27, 2021 22:21\nޔޫއެސްގެވެސް ބޭނުމެއް. ރ.ޔާމީން ޖަލުގަ ބެހެއްޓުމަކީ. ފަލަސްތީނާ އެއްކޮޅަށް ވޯޓް ދީފިނަމަ އެގައުމަކުން ބަދަލު ހިފާނެކަމަށް ޔޫއެސް އިން ޔޫއެންއަށް ކަނޑައަޅާފަހުން ސަފީރު ބުނި. ވ.ހަސަދަވެރި ބަދަލުހިފުމުގެ ރޫހު އިންތިހާ ބައެއް އެއީވެސް. މިހާރު މިއޮތީ އިންސާނާ ފިތުނަވެރިކުރުވާ ދައްޖާލު ފާޅުވުމުގެ ކޮޅުމަތި ފެނިފަ ކަމަށް އިލްމުވެރިން ވިދާޅުވަނީ.\nޖެނުއަރީ 27, 2021 22:23\nޔާ ބަނޑަށް ޖރހިފަތިބީ ރީނދޫ ބައިގަނޑުކަން އެނގޭ. ރީނފުލުގަގިނަވާނީ ބާޒާރުމަތީ މީހުން. މިއަދު ހާލުގަ ޖރެހިފަތިބީ\nޖެނުއަރީ 27, 2021 23:15\nދޮންކަލޯ މިއުޅެނީ ކާން ނުލިބިގެނެއްނޫން!! މިއުޅެނީ އަނދި ދައުލަތަކުން މިރާއްޖެ ކައި ހުސްކުރާތީ!! މިރާއްޖޭގައި ހަމަޔާއި އިންސާފުން އެއްކިބާވެ ތިބެ އަނިޔާވެރި ވާތީ!! ޖޭއެސްސީއޭ ކިޔާ އެމްޑީޕީގެ ގޮތްޕަކުން ހިތުހުރިހާ ގޮތަކަށް ޢަމަލުކޮށް ފަނޑިޔާރުންނަށް ބިރު ދައްކާ ފަނޑިޔާރުން އުސޫލުން ބޭރުން ވަކިކޮށް އަނެއް ބައި ފަނޑިޔާރުން ހަމަޔާއި އިންސާފު އޮޅާލާ ބޭނުން ގޮތަކަށް ޙުކުމެއް ކުރުމުން ފްލެޓްތަކާ ފައިސާ އާއި އެންމެ މަތީ ފަނޑިޔާރުގޭގެ ގޮނޑިތަކަށް ޕްރޮމޯޓްކުރާތީ!! މިރާއްޖޭގެ ދަރަނި އިތުރުވެ ޢާންމުދަނީ ދަށްވެ ފޮރިން ރިޒާވްގައި އޮތް ޑޮލަރުކޮޅުވެސް ކައި ހުސްކުރާތީ!! ތަކެތީގެ އަގު އުފުލި އިންތިހާއަށް ރައްޔިތުން ބިކަވެފައިވާތީ! މަސްވެރިންގެ މަސްކޮޅު ނުކިރޭތީ!! އިންޑިޔާގެ ތައްޕާހަށް ވެއްޓި މިރާއްޖޭގެ އަމިއްލަވަންތަކަން ގެއްލުވާލާ އަމިއްލައަށް ކަންކަން ނިންމުމުގެ ބާރު ގެއްލުވާލާ މިނިވަންކަން ގާދޫކޮޅުން ބޭރުކުރާތީ!! އިސްލާމް ދީނަށް ގޮންޖަހާތީ!! ދައުލަތުގެ މާލިއްޔާ ކައި ހުސްކުރާތީ!! ވައްކަން ނުކުރާނެކަމަށް ބުނެ އައި ބަޔަކު ވައްކަން ކުރާތީ!! ޕާކް ކުރާނެ ތަންތަން ދައްކާފަ ނޫނީ ސްޓިކާ ނުޖާހާނެކަމަށް ބުނެ އައި ސަރުކާރުން ދިވެހި ޒުވާނުންގެ އުޅަނދުތަކުގައި އިސްޓިކާ ޖަހައިގެން ޒުވާނުން ފެލަމުންދަތީ!! މިކަމާ އިހްތިޖާޖު ކުރަންޖެހޭ!! މިއީ އިހްތިޖާޖުނުކޮށް ދޫކޮށްލައިގެން ތިބޭ ވަރުގެ ކަންތައްތަކެއްނޫން!! ޖަލަށް ލިޔަސް ހަމަ ބިރުފަހަނައަޅާ ޙައްގުތައް ހޯދަން ނިކުންނަންޖެހޭ!! ޙައްގުތައް ކަށަވަރުކުރަންޖެހޭ!! ހަމަމަގަށް ކަންތައްތައް އަޅުވަން ދިވެހި ހުރިހާ ރައްޔިތުން މަގުތައްމައްޗަށް ނިކުމެ މަގުތައް ހަމަ ފުރާލަންޖެހޭ!!\nޖެނުއަރީ 27, 2021 21:02\nކަލޭމެން ތިކުރާ މުޒާހަރާގެ ބާރު މިއަދު ހަވީރުވެސް ދުށިން ! މުޅި މުޒާހަރާގަ ތިބީ ދޮޅަކަށް މީހުން ! މިހާރު ކަލޭމެނަކީ އޮށްޓަރެއް ހުރި ބައެއް ނޫން ކަން އެންމެނަށްވެސް އެގޭ ! ދެން ޖަލަށް ގެންދިޔައިމަ ހިލޭ ކާންލިބޭނެ ދޯ ؟\nޖެނުއަރީ 27, 2021 21:05\nދެން ޔާންޓޭ ނެރެން ނޫޅެ ބައިގަނޑު ޖަމާވެބަލަ އެތަނަށް ސައްލާކުރަން ..މިމީހުން ހީކުރާ ކަހަލަ މީ ދެން ބައެކޭ\nޖެނުއަރީ 27, 2021 22:25\nބަލަ ޔާންޓޭ ނެރެގެނޭ ފައިޒާ ވެކްސިން ލިބެން އަންނަނީ. މޯދީ ވެކްސިން އަދި ޓެސްޓް ސްޓޭޖްގައޭ. ވިއްކާ އެއްޗެއް ގަނެވޭވަރުގެ ހަކަތަ އެއް ދިވެހި ދައުލަތުގަ ނެތޭ. ވެރިންނަކީ ގަމާރުންނަށް ވީމަ ލިބޭނީ މިހާރު މިލިބޭ އަނިޔާއޭ.\nޖެނުއަރީ 28, 2021 08:44\nޔާންޓޭ ދޯ ފައިޒާގެ އެމްޑީ އަކީ..ދިވެހި ރައްޔިތުން ޖަހަން ހުރި ވެކްސިން ލާރި ކާލާގެން އެ އޮތީ\nޖެނުއަރީ 28, 2021 10:11\n1 މިލިއަން ޑޮލަރު ކާލައިގެން އޮތީ! އެމާ މަދެއްނު. 78 މިލިއަން ޑޮލަރު ޖީއެމްއާރުން ކާލި މީހާ އަތުން އެފައިސާ ހޯދަންހިނގާ! އޭރުން ފައިޒާ ވެކްސިން ގެނެސް ޖެހިދާނެ. އަދި އިންކަމް ސަޕޯޓް އެލަވަންސްދީ މުވައްޒަފުންގެ މުސާރަވެސް ބޮޑުކުރެވޭނެ\nޖެނުއަރީ 28, 2021 10:14\nފައިޒާ އެމްޑީ ހުންނާނީ ވިއްކަންނޫންތަ؟ ޔާންޓޭއަކީ ގައުމުގެ ތަރައްޤީގެ ބާނީނު. އޭނައަށް އެނގޭ ފައިސާ ހޯދަން. ކްރޮސްރޯޑް އެއީ އެއް ހެކި. އަހަރަކު 400 ޑޮލަރު ދައުލަތަށް އެންމެ މަދުންވެސް ލިބޭނެ އެތަނުން. އެކަހަލަ ކަންކަން ކުރެވޭނީ، ކިޔަވައިގެންތިބޭ ވިސްނުންތެރިންނަށޭ! އެހެންވެ މިބުނީ. ހިލޭ ބަހާތަނުން ހޯދާނީ އެފްރިކާ ފަގީރު ގައުމުތަކުން. އަހަރެމެން ދިވެހިން މިއީ އައިފޯންހިފާލާފ ރޮލެކްސް ގަޑިއަޅައިގެން3އިރު ރެސްޓޯރެންޓުން ކައިގެންއުޅޭ މުއްސަނދިންނު. ތަނެއްގަ ހުރި އެއްޗެހިތަކެއް ޓެސްޓް ކުރާ ޓެސްޓް އޮބްޖެކްޓް ތަކަކަށް ވާވަރަށްވުރެ މާމޮޅު އަދި މުއްސަނދިބައެއްނު އަހަރެމެންނަކީ.\nޖެނުއަރީ 28, 2021 10:16\nއަސްތާ! 1 މިލިއަން ޑޮލަރުގެ ޗެކެއްގެ މައްސަލައިގަ ހާދަ ހިތްދަތިވެފައޭ. ބަލަ ޓީއެމްއޭއަށް ސީޕްލޭން ޓަރމިނަލް ދިނުމުން 104 މިލިއަން ޑޮލަރު އަހަރަކު ދިވެހި ރައްޔިތުންގެ ހަޒާނާއިން އުނިވޭ! ދެން ހާޓްއެޓޭކެއް ޖެހޭނީކީނޫން. އެއީ ހަމަ މާސިންގާ ކޮރަޕްޝަނޭ ހީކޮށްލާ ޔާމީނަށް ބަވާލައިގެން ހިތަށް ފިނިކަން ހޯދާލާ!\nލޮލްލޮލް ޖަހައިގެން ކޮމެންޓު ކުރާ މީހާ. މި ކޮވިޑާ ހެދި ގޭގަ މި ތިބެނީ އަހަރުމެން އެހެންނޫންނަމަ މީހުން އޮތްވަރު ކަލެޔާށްފެެއްނާނެ..... ހަޖަމް ޕްލީޒް\nޖެނުއަރީ 27, 2021 22:07\nކޮބާ ރަންރީނދޫ ޓްވިޓަރޭ ބޮޑު ވަގާ ކޮމިއުނިކޭޝަން\nޖެނުއަރީ 28, 2021 07:11\nސަރުކާރު ގަނޑު ފެއިލް ވެ ގޮތް ހުސްވީމަ ކުރީސަރުކާރޭ މަހާނައޭ ސަންދޯކޭ ކިޔަސް ހަމަ ހޭ ހުރި ބަޔަކު ގަބޫލު ނުކުރާނެ ބަލަގަ ޝަމްސުއްދީނު ވެރިކަމެއް ނޫނޭ 2021 އޭ\nޥަގުންގެ ތަނަކީ ޖަލުގޮޅި. ދާންތައްޔާރރަސް ތައްޔާރުރުނޫނަސް.\nޖެނުއަރީ 28, 2021 08:21\nމިއީ ކުދިޤައުމުތަކުތެރޭ ހިމެނޭ ޢާމްދަނީގެ ވަސީލަތްމަދު ހަމައެކަނި ފަތުރުވެރިކަމަށް ބަރޯސާވެ އޮތް ޤައުމަކަށްވެފައި ދައުލަތުގެ ހުރިހާބާރެއް މަސްހުނިވެ ދައުލަތް ހިންގާނެ ޢިލްމީ ޤާބިލް މީހުން އެކަހެރިކޮށް ފަތުރުވެރިކަމާއި ގަނެވިއްކާވިޔަފާރީ ތެރޭ މަސައްކަތްކުރާންތިބި ހަލާލުގޮތުގައާއި ނަހަލާލުގޮތުގައި އެތެރެވެތިބި ބޭރުމީހުންގެ ޢަދަދުގިނަ ދިވެހިރައްޔިތުންނަށްވުރެ. ވެރީންގެ ކޮންމެގުނަވަނެއް ގުޅިފައިވަނީ މަކަރާއި ޙީލަތުގަ، ވައްކަމާއި ފަސާދައިގަ. ރައްޔިތުންނަށް ފޯރުކޮށްދޭ ބޭސްފަރުވާއިންވެސް ވައްކަމަށް މަގުފަހިނުވާގޮތަށް ކުރެވޭކަށް ނެތް. މިކަންތަކަށް ނިކުމެ އަޑުއުފުލީމާ ބަންދުކުރަންވީ، ނިކުންނަބަޔަކު ނުކުޅެދޭމީހުނަށް ހަދަނީ. ޢަދުލެއް އިންސާފެއް ލިބޭކަށްނެތް. ޤާނޫނު އޮތީ އަންދާޤާނޫނު. ދެންކޮންކަމެއްތޯ ކުރެވޭނީ. ހަރުބަހުގައި އިވޭ What you can do asacitizen to the country: There is no space for its citizens in the country so What we can do


Ooredoo supernet package thah aguheyo koffi\nއުރީދޫ ސުޕަނެޓު ޕެކޭޖުތައް އަގުހެޔޮކޮށްފި\nއުރީދޫން ބުނީ ސަރުކާރުގެ ނިންމުމާ އެއްގޮތަށް އެ ކުންފުނީގެ ސުޕެނެޓު ޕެކޭޖުތަކަށް އާ ހަތަރު ޕެކޭޖެއް ތައާރަފު ކޮށްފައިވާ ކަމަށެވެ. އެއީ 250ރ. އަށް 30ޖީބީ ލިބޭ ޕެކޭޖަކާއި 400ރ. އަށް 65ޖީބީ ލިބޭ ޕެކޭޖެއްގެ އިތުރުން 500ރ. އަށް 130ޖީބީ ލިބޭ ޕެކޭޖަކާއި 700ރ. އަށް 210ޖީބީ ލިބޭ ޕެކޭޖަކެވެ.


SunOnline: #VAAHAKA - Nirubaveriya Ep. 36\nއައިޝާ ނަސީމް 22 Jun 2020, 08:06\nއާލިޔާއާއި މިންކާ ޓެރެސްގައި ތިއްބާ އަރްސަން ގެއަށް ވަންނަން އައިސްފާ މަގުމަތީ އޮތް ބުޅަލަކަށް ކާންދިނެވެ. މިންކާއަށް އެ މަންޒަރުންވެސް ރޮވިއްޖެއެވެ. ރޮމުން ރޮމުން އާލިޔާގެ ގައިގާ ހިފައިގަތެވެ.\n"ކިހިނެއްވީ؟ "އާލިޔާ ކަންބޮޑުވިއެވެ.\n"އަރްސަން ބޭރުފުށުން ރުޅިވެރިކަން ދެއްކިޔަސް ބޮޑާކަން ދެއްކިޔަސް ކޮންފަދަ މަޑު ހިތެއްގެ ވެރިއެއް. އެ ބުޅަލަށްވެސް ކާންދީފި......" މިންކާ އެހާ ޖަޒުބާތީވީ ސަބަބު އެނގުމުން އާލިޔާވެސް އެކަމާ އެއްބަސްވިއެވެ. އަރްސަންގެވެސް ރަގަޅު ސިފަތަކެއް ހުންނާނެއެވެ. އޭނަގެ މައިންބަފައިންނަކީ ރަގަޅު ޚުލްގެއްގެ ވެރި މާތް ބަޔެކެވެ. އަރްސަން ފެންޑާގެ ފަތްތަރުތަކުން އެރުމުން ރެއިލިންގައި ބަނޑުއަޅާލައިގެން ބަލަން ހަދައިގެން ނުވެއްޓުނީވެސް ކިރިޔާއެވެ. އާލިޔާ މިންގާ ގެ ގައިގާ ހިފަހައްޓާލައިގެން އުޅެނިކޮށް މީހެއްގެ ފިޔަވަޅުތަކުގެ އަޑުއިވުމުން ދެމީހުންނަށްވެސް ބަލައިލެވުނެވެ. އެމީހުންނާއި އައިސް ހަމަކޮށްލީ އަރްސަންއެވެ. އަރްސަންގެ ނަޒަރު ހުއްޓުނީ މިންކާއަށެވެ.\n"ރޮނީ ކީއްވެތަ؟ " އަރްސަން އެހިއެވެ.\n"ބިކޯޒް އޮފް ޔޫ....."\n"އޭނ. މަށާއި ހެދި.. ކިހިނެއްވީ ޔޯ އަނެއްކާ..މަ ކީއްކުރީތަ؟ "\n"އޯ. ޖޭވީތަ؟ މިންކާ އަނގައިގާ ލައްވާފައި ކާންދީފާނަމޭ. އަހަންނާއި އިންނަންވީނު. ވާލެއްނުވެފައި މިހިރީ. ދެމީހުން ގުޅެންވީ ދޯ އެނޫން ހައްލެއްނެތް.." އަރްސަން ރެއިލިންއަށް ލެނގިލައިގެން ހުއްޓުނެވެ. މިންކާ ދެލޯބޮޑުކޮށްގެން ހުރެފައި ކައިރިއަށް އައެވެ.\n"ތިކަހަލަ ސަމާސާނުކުރޭ. މިހުރިހާ ދުވަހު ދުވާލު ހާސް މެސެޖް ކުރަމުން އައިއިރު ދުވަހަކު ރިޕްލައިނުކުރި މީހާ ތިހެން ޕްރޮޕޯސްއެއް ނުކުރާނެ. ތިގޮތަށް ހާޓް ބްރޭކް ނުކުރޭ. ހިތާއި ކުޅެލަން އާ އުކުޅެއް ދަސްކުރީތަ........................" މިންކާ ޔަގީންކޮށްލަން ވެގެން ބުނެލިއެވެ.\n"އަރްސަން މޮޔަނުވޭ. މިންކްގެ ލޯތްބަށް ފުރައްސާރަ ކުރާނެކަމެއް ނެތް." އާލިޔާ ތަންކޮޅެއް ބާރަށް ބުނެލިއެވެ.\n"މިންކް ސީރިޔަސްކޮށް މިބުނީ. ޒިން ކައިރިން އަހާ ބަލަ. އެންމެ ރަގަޅު ވިސްނަން ހަފްތާއެއް މިދެނީ. އެންމެ ޝަރުތެއްގެ މަތިން. ކައިވެންޏަށްފަހު މިންކާ އާއިލާއާއި އެކުވެރިން ހަދާން ނައްތާލާފައި އަހަންނާއެކު އެހެން ގައުމެއްގައި ދިރިއުޅެންދާން އެންމެނަށް ގުޑްބައި ކިޔާފައި އާއެކޭ ބުނާނީ...." އަރްސަން ހިނގައިގަތްތަން ބަލަން ހުރެފައި މިންކާއަށް މޭގައި އަތް އަޅާލެވުނެވެ. އެއާއެކު އުފަލުންގޮސް މިންކާ އަނބުރައިގަތީއެވެ. ހަށިގަނޑުގެ ހަކަތަ ހުސްވެ ސޮއްސާލައިގެން ދަނިކޮށް އާލިޔާއަށް ހިފެހެއްޓުނުކަމުން އެހާބޮޑު އަނިޔާއެއްނުވެ މާބްލްމައްޗަށް ތިރިވިއެވެ. އާލިޔާ އަވަހަށްގޮސް މޫނުގައި ފެން އުނގުޅާ ހަދަނިކޮށް ހޭލެވުނެވެ.\n"މީހުން އުފަލުންގޮސް އަނބުރައިގަންނަންކަން މިއެގުނީ އަލަށް....މާތްﷲ ދުޢާ އިޖާބަކުރައްވައިފި. އަލްހަމްދުލިﷲ." މިންކާ ތެދުވެ އިށީނެވެ.\n"އާލިޔާ ބުނިހެން ދުޢާ އިޖާބަވެއްޖެ..." މިންކާ ހީގަތެވެ.\n"އިސްތިޚާރާކޮށްފައި ޖަވާބެއް ދެއްޗޭ.." އާލިޔާ ހަނދާންކޮށްދިނެވެ.\nމިންކާގެ އުފަލުގައި އާލިޔާވެސް ބައިވެރިވިއެވެ. މިންކާ އަދާއާއި ދޭތެރޭ ވިސްނިއެވެ. އަދާގެ ކުރީގެ ލޯބިވެރިޔާއާއި އެންމެ ގާތް އެކުވެރިޔާ ކައިވެނި ކުރުމުން އަދާ އޭނަދެކެ ހިތްހަމަނުޖެހޭނެކަން ނޭގެއެވެ. އެކުވެރިކަންވެސް ނިމުމަކަށް އައިސްދާނެއެވެ. ނަމަވެސް ދުނިޔެއަކީ އަޖައިބެއްފަދަ ތަނެކެވެ. ގުޅުންތައްވެސް ވަނީ ލާމެހިފައެވެ. އަދާ ވީ ހަމައެކަނި އޭނަގެ އެކުވެރިޔާއަކަށް ނޫނެވެ. އޭނަގެ ބޮޑުބޭބެގެ އަންހެނުންނަށްވެސް މެއެވެ. އާއިލީ ގުޅުން ކަނޑައިލަން އެހާ ފަސޭހައެއް ނުވާނެއެވެ. ނަމަވެސް އަރްސަން ގެ ޝަރުތު ހަދާންވުމާއެކު ހުރިހާ އުފާތަކެއް ފެނަށްވެގެން ފައިދަށަށް އެޅުނެވެ. އޭނައަށް އަރްސަން މިލްކުވާއިރު މުޅި އާއިލާއާއި ގުޅުން ކަނޑައިލާ ދުރަށް ދާން ޝަރުތުކުރީއެވެ. މިއީ އިންސާފެއް ބާވައެވެ. ވަރުގަދަ ފިރިހެނެކެވެ. ލޯބި ކާމިޔާބުވީއިރު އެހެން ދިމާލަކުން މައްސަލަގަނޑެއް ހިލިއްޖެއެވެ. ދުނިޔެއަކުން ހުރިހާ އުފާތަކެއް ހާސިލު ކުރަން އުޅުމަކީ ފޫނެތް ފަޔަކަށް ފެން ފުރުން ފަދަ ކަމެކެވެ. މިންކާ ބޭނުމީ އިސްތިޚާރާ ނުކޮށް އަރްސަންއާއި ކައިވެނި ކުރުމަށެވެ. އެއަށްވުރެ މާ ބޮޑަށް ލޯބިވަނީއެވެ.\nރާހިލްގެ ދައުވަތަކަށް މާޒިންއާއި އާލިޔާ އިސްލާމިކް ރިޒޯޓަށް ދިޔައެވެ. އެއީ އަސްލު މާޒިން އެހެން ތަނަކަށް ދާން ޕްލޭން ކުރަނިކޮށެވެ. މަހުދީގެ އިންޒާރުތަކުން ހިތުގައި އަށަގަތް ބިރުވެރިކަމުން އަރައިގަންނަން އޭނަ ބޮޑަށް މަސައްކަތް ކުރަމުން ދިޔައީ އާލިޔާގެ ގާތުންނެވެ. މާތްﷲގެ ރުހިވޮޑިގަތުން ހޯދުމާއި އުފާވެރިކަން ރޫހާނީގޮތުން ހޯދަން އޭނަ އާލިޔާ އަދި ޕޭޖްގެ އެހީ ހޯދިއެވެ. އާލިޔާ ގެއްލިދާނެތީ ބިރުގަތްނަމަވެސް މާތްﷲއަށް އިތުބާރުކޮށް ދީނާއި ގާތްވާން އޭނަގެ ހިތުގައި ރޫހެއް އުފެދިއްޖެއެވެ. ހިތްގައިމު އަމާން މާހައުލެކެވެ. އެމީހުންނަށް ހަމަޖެހުނު ޕްރައިވެޓް ވިލާގެ ކޮޓަރިތައް އަރާމުކަމާއެކު ޕޫލްއަކާއި ޖަކޫޒީއެއްވެސް ވިއެވެ. އާލިޔާ ޕޫލަށް އެރޭހިތްވެފައި ހުރިވަރުން އަވަހަށް ނިގާބު ނަގާފައި ބުރުގާވެސް ބޭލިއެވެ. މޫދަށް އެރެންވެގެން އައީވެސް އަތްކުރު ހެދުމަކާއި ޓައިޓެއްލައިގެންނެވެ. އިސްތަށިގަނޑު ވޫލްގަނޑަކުން އައްސާލައިގެން ހުރުމުން މޫދަށް އެރެން ހަމަ ތައްޔާރަށެވެ.\n"ފްލޯޓްކުރަން ދަސްކުރަން ބޭނުން...." އާލިޔާ އެދުނެވެ.\n"ދެން ކޮންކަމެއް.." މާޒިން އެހިއެވެ.\n"ބައިކް ދުއްވަން. މިތަނުގައި އޮތް ބައިކް ލޭން ފެނުނީމަ ހިތަށް އެރީ......" އާލިޔާ ހީލަމުން ބުނެލިއެވެ. އާލިޔާ ހުރިހާ ވަގުތެއްގައި ހިނިތުންވެލައިގެން ހުންނަ މަންޒަރަކީ މާޒިންއަށް އެންމެ ރީތި ސިފައެވެ. މާޒިންވެސް ދިގު ސޯޓެއް އެކަނި ލައިގެން ޕޫލަށް ފުންމާލައިފިއެވެ. ފުން ދިމާލުން ފަތާފައިގޮސް އިސްކޮޅު ކާ ހިސާބަށް އެރުނެވެ. ފެންގަނޑުއޮތީ އޭނަގެ އުނަގަނޑަށްވުރެ ތިރިއަށެވެ. އާލިޔާ އެތާހުރި ކުޑަ ސިޑިކޮޅުގެ އެހީގައި ޕޫލަށް އެރުނެވެ. އާލިޔާގެ ލޮލަށް ފެންގަނޑުގެ ކުލަ އެޅުމުން ވަކިން ރީތިވިއެވެ.\n"ސޯ.............މިގޮތަށް ހަދާނީ..." މާޒިން އާލިޔާގެ ފައި ޕޫލްގެ އަރިފަށުގައި ޖައްސާފައި އަތުގައި ހިފެހެއްޓިއެވެ.\n"ބިސްމިﷲ..." މާޒިންގެ އެހީގައި އާލިޔާ ފެންގަނޑުމަތީ އޮށޯވެލިއެވެ.\nފެންގަނޑުގެ އަޑިއާ ހަމަޔަށް ކަންފަތް ލުމުން އަޑިއަށް ނުދާނެކަމުގެ ޔަގީންކަން މާޒިން ދިނެވެ. ނަމަވެސް ކަންފަތާއި ހަމަޔަށް ފެންގަނޑަށް ގަނބައިގަތުމާއެކު އާލިޔާ ކަންބޮޑުވެ ތެޅިގަތުމުން ކުޑަކޮށް ފެންވެސް ބޮވުނެވެ.\n"އިޓްސް އޯކޭ ފަސްޓް ޓައިމްވީމަ. ވިލް ޓޭކް ބޭބީސްޓެޕްސް..." މާޒިން ފުރަތަމަ އާލިޔާއަށް ފެންމަތީ އޮންނަންވީގޮތް ދައްކުވާދިނެވެ. މާޒިން ލޯ މަރާލައިގެން އަރާމުކޮށް އޮތްތަން ބަލަން ހުރީ ޝައުގުވެރިކަމާއެކުގައެވެ.\n"ސުޕަ ރިލެކްސްޑް ދޯ...." އާލިޔާ ބުނެލިއެވެ.\n"ވަރަށް ބޮޑަށް...މިހާރު ރެޑީތަ؟ ބޮލާއި ހަށިގަނޑުގެ ޕޮޒިޝަން ވަކިގޮތަކަށް ބެހެއްޓީމަ ނެޗުރަލީ ފެންމަތީ އޮވެވޭނެ. ރިލެކްސްކޮށްލާނީ.......ހިނގާ އަދި ޓްރައިކޮށްލަމާ..." މާޒިން ތެމިފައިވާ މޫނުގައިވާ ފެންތައް އަތުން ފޮހެލިއެވެ.\nމިފަހަރު މާޒިން ކުރިއަށްވުރެ ގާތްވިކަން އިހުސާސްވެ އާލިޔާގެ ހިތް ތެޅިގަތެވެ.\n"މިގޮތަށް......" މަޑުމަޑުން އާލިޔާގެ ހަށިގަނޑުގައި ހިފަހައްޓާލުމުން އާލިޔާ ދެލޯ މަރާލައިފިއެވެ.\n"ރިލެކްސް އިނގޭ. ގެނބުނަކަ ނުދޭނަން އިންޝާﷲ. އަހަންނަށް ޓްރަސްޓްނުކުރިޔަސް އެނގޭ އާލިޔާ މާތްﷲއަށް އިތުބާރުކުރާނެކަން. ވީމަ ހާސްނުވޭ. ތިއީ ބަލިކަށި ކުއްޖެއްނޫން..."މާޒިން އާލިޔާގެ ދަތްދޮޅީގައި ހިފާ ކުޑަކޮށް އުފުލައިލިއެވެ. "މިހާރު ބަރާބަރު.."\n"މާޒިން ތިބުނީ ތެދެއް. އެއްކަލަ ދުވަހު މޫދަށް ވެއްޓުނުފަހުން ފާޑެއްގެ ފޯބިއާއެއް ހުރޭ އެކަމަކު ހެއްދެވިފަރާތަށް އިތުބާރުކޮށްފައި ސަވައިވްވާން ޖެހޭ ކޮންމެ ކަމެއް ދަސްކުރަން ނިޔަތްގަތީ. ވަށައިގެން ކަނޑު އޮންނައިރު ފަތަން އެނގެންވާނެ. މާމައަށްވެސް ދަސްކޮށްދޭނަން ޑިމެންޝިއާ ނެތްނަމަ.." އާލިޔާ ބުނެލިއެވެ.\n"ތިހެން ބުނީމަ އައިޑިއާއެއް އަތުވެއްޖެ. އުމުރުން ދުވަސްވީ މީހުންނަށް ފަތާ ކޯހެއް ބާއްވަންވީ. ރިލްކެސްވެސް ވާ ކަމެއްނު. ރަގަޅު ކަސްރަތެއް. އެކަމަކު ވަރަށް ކެތްތެރި ޓީޗަރަކު ބޭނުންވާނެ.."\nއާލިޔާ ލޯ ހުޅުވައިލުމުން މާޒިންގެ މޫނު ފެނުނުލެއް ކައިރިކަމުން ލަދުންގޮސް ރަކި ހިންޏެއް ހީލެވުނެވެ. އެއާއެކު އަވަހަށް ތެދުވެގެންގޮސް ޕޫލްގެ އަރިމަތީ ހިފަހައްޓާލައިގެން ހުރެ މޫނުން ފެންފޮޅައިލިއެވެ.\n"އަހަރެން ފަތަން ދަސްކޮށްގެން ކްލާހެއް ހިންގަފާނަން...."\n"ތިދެން ފަތަން ދަސްކުރަން އުޅޭ ކުއްޖެއްތަ؟ މިހާރު ނިންމާލާފައި ތި ތެދުވުނީ...." މާޒިން ގެ ނަޒަރު އާލިޔާގެ މޫނުން ދުރަކަށް ނުދެއެވެ.\n"ނޫން. އަދި ނިންމާލީއެއްނޫން. ދަސްކޮށްފައި ހުއްޓާނީ އިންޝާﷲ......"\nއެނިޔަތުގައި ދެމީހުން ޕޫލްތެރޭ އުޅެފައި ފެންގަނޑުން އެރިއެވެ. ޖޫހާއި އެކު ލުއި އަރަބި ކެއުންތަކެއް ގެނެސްފައި ހުރުމުން ކުއިލްޓްމަތީ ތިބެ ކާންފެށިއެވެ. އައިސްކްރީމްތަށްޓެއް ބޭނުންވެގެން އުޅުނީ އާލިޔާއެވެ. އެކަމަކު ނިމުނުއިރު އެތަށިވެސް ކައިލީ ދެކުދިން ބަހާލައިގެންނެވެ. މާޒިންއާއި އޮތް ގުޅުން އިތުރަށް ގާތްވީ ދެވަނަ ސެޝަނުގައެވެ. ފެންމަތީ އޮންނަން ދަސްވެ ނިމުނުއިރު ދެމީހުންގެ ގުޅުންވެސް އިތުރު ބާބަކަށް ހިގައްޖެއެވެ. މާޒިންގެ ފޯނުން ނެގި ސެލްފީތައް ވަރަށް ހިތްގައިމެވެ. މޫނާއި މޫނު ޖައްސާލައިގެން ފެންގަނޑުގެ ތެރޭ ތިބި ފޮޓޯތައް ސާފުކަމުން އޮމާން ހަމުގައި ފެންތިކިތައް ބަބުޅާއިރު މުތީތައް ފަދައެވެ. ފެންވަރާލައިގެން މާޒިން މެންދުރު ނަމާދަށް މިސްކިތަށް ދިޔައީ ރާހިލްއާ ރުކުން އަދި އެހެން އެކުވެރިންނާއެކުގައެވެ. މުސްލިމް އަޚުންތައް އެކީ އުޅޭއިރު މުއްސަންޖެއް ފަގީރެއް އެހެން ގައުމަކަށް ނުބަލާ އެކުވެރިކަމާއެކު އުޅޭތަން ފެނުމުން އާލިޔާވެސް އުފާވިއެވެ. މެންދުރު ވެސް ކެއީ މެދުއިރުމަތީގެ ކެއުމެކެވެ. ޒައިތޫނު ތެލާއި ތީންކަހަލަ އެއްޗެހި ބޭނުންކޮށް ސިއްހީގޮތުން ފައިދާ ހުރިގޮތަށް ތައްޔާރުކޮށްފައިވާ ކާނާއެވެ. މާޒިންއާއި އާލިޔާއަށްވެސް މީރުވިއެވެ. އިރުއޮއްސުނު މަންޒަރާއެކު ފޮޓޯނަގާފައި ދެން އެހެން ދުވަހަކުން އަންނަން ވައުދުވެފައި މާޒިންއާއި އާލިޔާ ލޯންޗުގައި މާލެ އަންނަން ދަތުރު ފެށިއިރު މާޒިން ހުރީ ހިތްހަމަޖެހިފައެވެ. އާލިޔާ އިރާދަކުރެއްވިއްޔާ އޭނަގެ އަންބެއްގެ މަގާމުގައި އަބަދަށް ހުންނާނެއެވެ.\nއަރްސަން މަސައްކަތް އެހާ ކާމިޔާބު ނުވިޔަސް އޭނަގެ ނުފޫޒުގެ ސަބަބުން ސަރުކާރުގެ ވަޒީފާތަކުން "އެކްސްޓްރީމިސްޓު" އިން ކަމުގައި އޭނަ ކަނޑައެޅި މުވައްޒަފުން ވަކިކުރުވިއެވެ. ޝޭޚުންގެ ދަރުސްތައް ގާތްގަނޑަކަށް ހުއްޓުވިއެވެ. ވާހަކަދެއްކޭނީ ހަމައެކަނި އެމީހުން ގަބޫލުކުރާ ގޮތަށް ވާހަކަ ދެއްކޭ މީހުންނަށެވެ. ފައިސާގެ ދަހިވެތިކަމުގައި ދީން ވިއްކާލާ ޝޭޚުންނަށެވެ. ދީނީ ޗެނެލްތަކާއި ނޫސްތައް ބޮޑު އަގުން ޖޫރިމަނާކުރިއެވެ. އަރްސަންއަށް ވެވެން އޮތްހާ ކަމެއް އޭނަ ކުރީ މުޖުތަމައަށް ރަގަޅަކަށް ކަމަށާއި ދީނީ އެއްބައިވަންތަކަން ދެމެހެއްޓުމަށް ކަމަށް ބުނެ މެދުމިނުގެ މީހުންގެ އަޑު ވެސް ކަނޑުވާލައިފިއެވެ.\nރާހިލްގެ ރިޒޯޓް ޖޫރިމަނާ ކުރީ މިނިސްޓްރީގެ ބައެއް ގަވާއިދުތަކަށް ނުފެތޭތީ ކަމުގައި ބުނެފައެވެ. ނަމަވެސް ރާހިލްއަށް އެއީ ހަމަނުޖެހޭ ބުހުތާން ދޮގެއްކަން އެނގުނެވެ. އެހެން ހުއްޓާ ދެން ކުރިމަތިވީ އެހެން ތޫފާނެކެވެ. ރިޒޯޓުގައި ތިބި ފަތުރުވެރިން ކޮންމެވެސް ގޮތަކަށް ވިހަވީއެވެ. އެ ރިޒޯޓުގެ އަގު ވެއްޓުުމުގެ އިތުރުން އޭނަ ސިފައިންގެއަށް ގެންގޮސް ސުވާލުކުރެވުނެވެ. ދެން އައީ ދެވަނަ ތޫފާނެވެ. އެހެން ރިޒޯޓަކަށް ދިޔަ ލޯންޗެއް ގޮއްވާލުމުގެ ޒިންމާ އެޅުނީ ރާހިލްގެ ބޮލުގައެވެ. ރާހިލް ގޭގައި ހުއްޓާ ހައްޔަރުކޮށްގެން ދާން އުޅުމުން ސުކައިނާވެސް ރުޅިއައެވެ.\n"ރާހިލް ތިކަހަލަ ކަމެއް ނުކުރާނެ. ދަރިފުޅާ ބުނޭ ދޮގެކޭ.."\nޖިބްރީލް އަރްސަން އަދި މާޒިންވެސް ހައިރާންކަމާއެކު ލޯމަތީ ނިއުޅެމުންދާ މަންޒަރު ބަލަން ތިއްބެެވެ. ބައްޕަ މައިމޫން ހުންނެވީ ބައްދަލުވުމެއްގައި އޮފީހުގައެވެ.\n"މަންމާ. ކަންބޮޑުނުވޭ. ނަތިން ވިލް ހެޕެން އިންޝާﷲ.." ރާހިލް ހީލިއެވެ.\n"ރާހިލްވެސް ހަރުކަށި ޖަމާއަތުގެ ލީޑަރަކަށް ވީ ދޯ...." އަރްސަން ހަށަން ބަދެލައިގެން ހުރެފައި ގޮސް ސިފައިންގެ މީހެއްގެ ކޮނޑުގައި އަތް ޖައްސައިލިއެވެ. "ލީވް..."\n'ސަރ....." އޭނަ އެއްޗެކޭ ބުނަން އުޅުނެވެ.\n"ކަފާލާތުގެ ދަށުން ދޫކޮށްލެވޭނެއްނު. މިގެންގޮސް ކޯޓަށް ދީ." އަރްސަން ވަގުތުން އެއް ލައްކަ ރުފިޔާގެ ޗެކެއް ލިޔެދިނެވެ.\n"އަހަރެން ބޭނުމީ ކޯޓަށްދާން. ތިއީ ތިކަން ކުރަން އޮންނަ އުސޫލެއްނޫން.." ރާހިލް ރުޅިއަންނަގޮތްވިއެވެ.\n"އަހަރެމެންގެ އަގު ވައްޓާލާފަދަ އެއްވެސް ކަމެއް ރާހިލްއަށްވެސް ކުރެވިގެން ނުވާނެ. ކޯޓު އަމުރަކާ ނުލައި ސިފައިންނަށްވެސް ވަދެވިގެން ނުވާނެ." އަރްސަން ހަރުކަށިގޮތަކަށް ބުނެލިއެވެ.\nސިފައިން އަރްސަންގެ އަމުރަށް ކިޔަމަންވެ އެތަނުން ނުކުމެގެން ހިނގައިގަތުމުން ސުކައިނާ ރާހިލްގެ މޫނުގައި ދެއަތުން ހިފެހެއްޓިއެވެ.\n"ކުކީ. ކިހިނެއް މިވަނީ؟ ކާކު ދަރިފުޅުގެ ބޮލަށް އެރި ސިކުނޑި ދޮވެލީ؟ "\n"ދީނަށް ލޯބިކުރުމަކީ ސިކުނޑި ދޮވެލުންކަމަށް އެންމެން ހީކުރާ ސަބަބެއް އަޅުގަނޑަށް ނޭގޭ. ގޯސްކަމެއް ކުރީއެއްނޫން. އެކަމަކު.........."\n"ގޯސްކަމެއްނުކޮށް އެހެން ރިޒޯޓުތަކަށް ގެއްލުންދޭން ބޮން ގޮއްވަން އިސްކޮށް ހުރީ؟ "އަރްސަން ބުމަ އަރުވައިލިއެވެ. ރާހިލް ޖަވާބުދޭން އަނގަ ހުޅުވާފައިވެސް ބާރުބާރަށް ހިނގާފައިގޮސް ލޯމަތިން ގެއްލުނެވެ.\nއެ މަންޒަރުދެކެން ސިޑިބަރީގެ އެއްފަރާތުގައި ހުރި އާލިޔާ ރާހިލްއާއިމެދު ހަމްދަރުދީވިއެވެ. މާޒިން އޭނަ ގާތަށް އައިއިރު މޫނުމަތިން ފެނުނު މޮޅިވެރި އަސަރުތައް އާލިޔާގެ ހިތް ރޮއްވައިލިއެވެ. އޭނަގެ އެދުމަކީ މާޒިން އުފަލުގައި ހިނިތުންވެލައިގެން ހުރުމެވެ. ރާހިލްއަށް ދިމާވި ހާދިސާއިން މިއެނގެނީ ކިތަންމެ މުއްސަދި މޮޅުމީހުންގެ ދަރިންވިޔަސް ހިތާމަތަކާއި އުދަގޫތަކާއި ކުރިމަތިލާން ޖެހޭނެކަމެވެ. ދިރިއުޅުމުގެ ދެވަނަ ނަމަކީވެސް އެއީއެވެ.\n"އާލިޔާ. ހައްދު ފަހަނަޅާ ދިޔުމަކީ ކޮބާތަ؟ ދީނުގައި އެފަދަ ނަމެއް އޮވޭތަ؟ " މާޒިން އަހައިލިއެވެ.\n"އައިމް އޯލްސޯ ލާނިން. ޝޭޚުންގެ ވީޑިއޯތަކާއި އެއްޗެހި ބަލައިގެން ދަސްކުރަނީ. މި ވީޑިއޯ ބަލާލަބަލަ.." އާލިޔާ އޭނަގެ ފޯނު މާޒިންއަތަށް ދިނެވެ. އަރްސަން ވަަރަށް ހައިރާންކަމާއެކު އެ މަންޒަރު ދެކެން ހުއްޓެވެ. ދުވަސްކޮޅަކުން އާލިޔާގެ ސަބަބުން މާޒިންވެސް ނިރުބަވެރިއަކަށް ވެދާނެއެވެ. ޓެރެރިސްޓުންގެ އަމަލުތަކާއިހެދި ދުނިޔެ ހަލާކުވެގެން ދަނީއެވެ. ދީނުގެ ނަމުގައި ކުރާ ތަފާތު ހަގުރާމަތަކުގައި ކުށެއްނެތް އެތައް ބަޔެއްގެ ދިރިއުޅުން އެފުށްމިފުށަށް އެބަޖެހޭ ނޫންހެއްޔެވެ؟ އޭނަ މިކަން ހުއްޓުވާނެއެވެ. އާލިޔާ މިގޭގައި ހުރެގެން ގެވެސް އިސްލާމްކޮށްލަނީއެވެ. މަޑުމަޑުން އެހެންމީހުންނަށް ނޭގޭގޮތަށެވެ. މަންމަވެސް އާލިޔާގެ ނުފޫޒު ނުވަތަ ޖާދޫގައި ޖެހިފައެވެ. މަންމަވެސް ސަލާމް ގޮވުމާއި "އިންޝާﷲ" ފަދަ ބަސްތައް ބޭނުންކުރުން ގިނަވެއްޖެއެވެ. އެއީ ފެށުމެވެ. ހައްދު ފަހަނަޅާ ދާނީ މަޑުމަޑުންނެވެ. އަރްސަންގެ ވިސްނުންތައް ހުރީ އެހެން މިސްރާބަކަށެވެ.\nއެދުވަސްކޮޅު ޖިބްރީލްއާއިއެކު އަރްސަންވެސް ފުރިއެވެ. ރާހިލް އެހެން އެޕާޓްމެންޓެއްގައި ހުންނަނީ އާލިޔާއަށް މިނިވަންކޮށް އުޅެވޭނީ އޭރުންކަމަށްވާތީއެވެ. އެހެންނޫނަސް ގިނައިން ރިޒޯޓުގައި އުޅެންޏާ ގެއަށް އަންނަން ވަގުތެއްވެސް ނުވާނެއެވެ.\nމިންކާ އިސްތިޚާރާކުރިއެވެ. އާލިޔާ ބުނިގޮތް ގަބޫލުކޮށްގެން ގިނަވަގުތު ނަމާދުކުރުމާއި ޒިކުރުކުރުމާއިގެން މަޝްޣޫލުވިއެވެ. ފަހުން މިންކާއަށް ޔަގީންވީ އަރްސަން އިލާހަކު ވާކަން ގަބޫލުކުރިޔަސް މުސްލިމެއްނޫންކަމެވެ. އެކަން އެނގުމުން އަދާފަދައިން ލޯބި ގުރުބާންކުރަންވީތޯ ހިތާއި ސުވާލުކުރެވުނެވެ. މުސްލިމަކަށް ނުވަންޏާ ކައިވެނި ސައްހައެއްނުވާނެއެވެ. އޭނަ ގިނަ ވަގުތު އަޅުކަމާއިގެން މަޝްޣޫލުވެގެން އުޅެމުންގޮސް އެއްރޭ ފެނުނީ ތަފާތު ހުވަފެނެކެވެ. މައްކާގެ ހަރަމްފުޅުކައިރީ ދުޢާކުރަން ހުއްޓާ އަރަބި ހެދުން އަޅައިގެން ހުރި މާތް ވައްތަރުޖަހާ ބޭކަލަކު ބުނީ ވަގުތު ކުޑަތަންވަނީ ކަމަށާއި އިސްލާހުވެގެން ތައުބާވުމަށެވެ. އޭރުން ހިތަށް ތަސައްލީ ލިބޭނެކަމުގައެވެ. ހޭލެވުނުއިރު މިންކާގެ ކަރުނުން ބާލީސް ތެމެމުން ދިޔައެވެ. ވަގުތުން ތެދުވެގެންގޮސް ދަމު ނަމާދުކޮށްގެން މުސައްލަމަތީ އިނދެގެން ދެއަތް މައްޗަށް އުފުލާލައިގެން ދުޢާކުރިއެވެ.\nއަރްސަންއަށް މާޒިން ބަދަލުވެ އާލިޔާގެ ކޮޅަށް ޖެހި ހުސްވާންފެށިކަން އެނގުނީ އޭނަގެ އަމަލުތައް ބަހައްޓާގޮތުންނެވެ. ވަޒީފާއިން އަންނަގޮތަށް ގިނަވަގުތު ހޭދަކުރާނީ ގެޒެއިނިއާގައެވެ. އާލިޔާގެ މާމަ ގޮވައިގެން ތަންތަނަށް ދާއިރު މާޒިންވެސް އެމީހުންނާއި ބައިވެެރިވެއެވެ. އިޝާނަމާދަށްފަހު އާލިޔާއާއެކު ޓެރެސްގައި ނޫނީ ކޮޓަރީގައެވެ. އަރްސަން ކަމެއް ރޭވިޔަސް މާޒިން ބައިވެރިވާކަމަކަށް ނުވެއެވެ. އޭނަގެ ކޮންމެވެސް ބައްދަލުވުމެއް ނޫނީ ޕްރޮގްރާމެއް އޮންނާނެއެވެ. ހުކުރުދުވަހު ހަވީރު ބާބެކިއުއަށް އޭނަ ހުންނަ ގެއަށް އަންނަން ދައުވަތު ދިނުމުންވެސް ޕްލޭނެއް އެބައޮތޭ ކިޔާފައި ނައެވެ. އަރްސަންއަށް ފެނުނީ އާލިޔާއާއެކު ރެސްޓޯރެންޓަކުންނެވެ. އޭނަގެ ދައުވަތު ގަބޫލުނުކޮށް އާލިޔާއާއެކު ކޮފީއެއްގައެވެ. ރޭގަނޑު އަންނަން ބުނުމުން އެރޭވެސް މާޒިން އުޒުރުވެރިވިއެވެ. އެގޮތަށް މާޒިން އުޒުރު ދައްކާންފެށުމުން އަރްސަން ރުޅިއަންނަގޮތްވިއެވެ. އޭނަގެ އާއިލާ ކުރިން އުޅުނީ ކިހާ އުފާވެރިކޮށް އެކުވެރިކޮށްހެއްޔެވެ؟ އާލިޔާފަދަ ދީނީ މީހުންތައް އައިފަހުން ކުއްލިއަކަށް ހުރިހާ ކަމެއް ޚަރާބުވެއްޖެއެވެ. އާއިލާގެ އެއްބައިވަންތަކަމާއި އެކުވެރިކަންވެސް އަދި ލޯބިވެސް ފަނޑުވެ ގުޅުން ކެނޑެންފެށީއެވެ.\nއަރްސަން ރިޒޯޓަށް ދާންވެގެން ގުޅުމުން މާޒިން ބުނީ ވިއްސާރަކަމުން ކަންނެތްވެ އަވަހަށް ނިދަން ބޭނުންވާ ކަމަށެވެ. އަރްސަން މާލެ އަންނަން ލޯންޗަށް އެރީ ޔެލޯ އެލާޓް ނެރެފައި އޮތްވައެވެ. އެބުނާހެން ފިނިގަދަކަމުން ކޮންމެ އިންސާނަކުވެސް ރަޖާގެ ދަށުގައި އަރާމުކޮށް ނިދާލާފައި އޮންނަން ބޭނުންވާފަދަ ތޫފާނީ ރެއެކެވެ. ދޭތެރެއަކުން އަންނަ ކެރިގަނޑުގައި ފުރާޅުތައްވެސް އެއްލާލަފާނެފަދައެވެ. ގުގުރީގެ އަޑުގަދަކަމުން ހިތްތައް ބިރުގަންނަވައިލައެވެ. ވިދުވަރުގެ ހުދު ރޮގުތައް ދޭތެރެއަކުން ފެނިލާއިރު ލޯ މަރައިލަން މަޖުބޫރުކުރުވައެވެ. އާލިޔާއާއި މާޒިން ޓެރެސްގައި ވާރޭވެހޭ މަންޒަރު ބަލައިލަން ތިއްބެވެ. ކުޑަ މޭޒުމަތީގައި ވަޔާ ހެލިލަ ހެލިލާ ހުރި އުށްބައްތީގެ ހުޅުކޮޅު ކިރިޔާ ނުނިވި ހުރިކަމެެވެ. ނަމަވެސް އުއްބައްތި ހުރީ ވައިރޯޅިތަކުން ހިމާޔަތްކޮށްދޭފަދަ ބިއްލޫރި އެއްޗަކަށް ލާފައިކަމުން އެ އަންނަ ބާރު ވައިރޯޅީގެ އަސަރު އެހާ ބޮޑަށް ނުކުރަނީއެވެ. ދެމީހުން ބޯ ޖެހޭހާ ގާތުގައި ތިބެ ވީޑިއޯތަކެއް ބަލާފައި ހެނީއެވެ. އެއްވެސް ފިކުރެއް ޚިޔާލެއް ނެތްފަދައެވެ. އަރްސަންވެސް ކޮފީއެއް ހަދައިގެން އައީ މައްޗަށެވެ. އޭނަ ފެނުމުން އާލިޔާ ކަންބޮޑުވެފައި އަވަހަށް ސޯފާމަތީއޮތް ޝޯލް މޫނާއެކު އެޅިއެވެ.\n"ޒިން ހާދަ ވަރަކަށް ތި ނިދަނީ....."\n"މިކަހަލަ ފިނި ރޭރޭ ނިދާފައި ހޭލާފައި އެހެން ދޯ އުޅޭނީ....." މާޒިންވެސް ކުޑަކޮށް ކަންބޮޑުވިއެވެ. އާލިޔާއާއިއެކު އުޅެން ހަދައިގެން ލޯބިވާ އެހެންމީހުންނަށް ވަގުތު ނުދެވޭކަން ވިސްނުނެެވެ." ސޮރީ މިރޭ ނުދެވުނީމަ. ދަތުރު ކުރާކަހަލަ ރެއެއްވެސް ނޫނެއްނު."\n"އާލިޔާ. ތި މާ މައްޗަށް ދަނީ އިނގޭ." އަރްސަން ބަލައިލީ ނުރައްކާތެރި ނަޒަރަކުންނެވެ.\n"ތިއްތި. ދީނަށް އުޅޭ ކުދިން މަހުރަމުން ނޫން މީހުންގެ ކުރިމަތީގައި ފޮރުވިގެން ތިބޭނީ. ފިތުނަތަކުންވެސް ސަލާމަތްވާނެ. ރައްކާތެރިވުމުގެ ގޮތުން ދީނުގައި އެގޮތަށް އޮތީ. ޕްލީޒް ރެސްޕެކްޓް ހާ ޑިޒިޝަން.." މާޒިން ބުނެލީ ރީތިކޮށެވެ.\n"އެހެންވެ ފާޑުފާޑަށް ޕޭޖްގައި އާލިޔާ އެކްޓިވްވެގެން ވެރިކަމާއި ދެކޮޅަށް ލިޔަން ފެށީ؟ މިވެރިކަމަށް ހަޖޫ ޖަހާމީހުންނަށް ލައިކް ކޮށް ރީޓްވީޓްކޮށް ހަދަނީ؟ "އަރްސަން އެހިއެވެ.\n"ސަބަބަކީ އަންފެއާކޮށް ކަންތައްވަމުން ދާތީ. އިސްލާމިކް މިނިސްޓްރީން ހަނު އޮތީމަ. މުސްލިމެއްގެ ގޮތުގައި ހުރެ އެ މަންޒަރު ބަލަން ކެތެއްނުކުރެވޭ. " އާލިޔާ ބުނެލިއެވެ.\n"އާލިޔާގެ ޕޭޖަށް ތިއްތި ވަންނަކަން އެނގުނީމަ އުފާވެއްޖެ." މާޒިން މަސައްކަތްކުރީ ހޫނުވަމުން ދިޔަ މާހައުލު ފިނިކުރުމަށެވެ.\n"ތިހެން އުޅެން އެ ބައިގަނޑުތެރެއަށް ދޭ. މިގެއަކު ނުހުރެވޭނެ....." އަރްސަން އަމުރުވެރިގޮތަކަށް ވާހަކަ ގެންދަން ފެށުމުން މާޒިންވެސް ރުޅި އަންނަގޮތްވިއެވެ.\n"ނޫން އާލިޔާ ނުދާނެ. ޝީޒް މައި ވައިފް...." މާޒިންއަށް ބޭ އިޚުތިޔާރުގައި އާލިޔާގެ ކޮނޑުގައި އަތް ބާއްވާލަމުން ގަޔާއި ކައިރިކޮށްލެވުނީ ހިމާޔަތްދޭފަދަ ގޮތަކަށެވެ.\n"ރީތިކޮށް ބުނެގެން ނުދަންޏާ ގަދަކަމުން ނެރެލާނީ..." އަރްސަން އެންގިއެވެ.\n"ކަލޭ މައިތިރިވެގެން ހުރޭ......" އަރްސަން ކުއްލިއަކަށް ކުރިއަށް ޖެހިލާފައި އާލިޔާގެ އަތުގައި ހިފެހެއްޓުމުން މާޒިން ތެދުވެ އަރްސަން ދުރުކޮށްލަންވެގެން މޭމަތީގައި އަތް އަޅާ ކޮށްޕައިލިއެވެ. ނަމަވެސް ގަދަވާންފެށީ އަރްސަންގެ ކޮޅެވެ. އާލިޔާ އުޅުނީ އަރްސަންގެ އަތުތެރެއިން އަތް ނައްޓުވާށެވެ.\nދެމީހުންގެ ދެކޮޅުހެދުންތައް ފެނުމުން އަރްސަން ދުރަށް ޖެހުނެވެ. އާލިޔާއަށް މާޒިންގެ އަތަށް ބާރުކޮށްލެވުނެވެ. ކަނޑުގައި އޮޔާބެހެމުން ދަނިކޮށް އެއްޗެއްގައި އަތް ޖެހުމުން ސަލާމަތަށް އެދި ހިފާފަދައިންނެވެ.\n"މާޒިން. ތި ކިހިނެއް ހަދަނީ؟ ހަމަ ރަގަޅަށް ފޯލްވީތަ؟ ޑީލްއެއް ހަދައިގެން މެރީ ކުރީ. އަހަންނާއި ގުޅުވާށޭ ކިޔާފައި. ޑިޑް ޔޫ ފޮގެޓް ދެޓް...މިހާރު ޑީލް ބްރޭކްކުރީތަ. "އަރްސަންގެ އެ ޖުމްލައިގެ މަގުސަދު ވަގުތުން ހާސިލުވިއެވެ. މާޒިންގެ މޫނަށް ބަލާފައި ވަގުތުން އެއަތުން ދޫކޮށްލުމަށްފަހު އާލިޔާ ދުރަށް ޖެހުނެވެ.\n"މަހުދީ ހުރީ ހިތްހަމަ ނުޖެހިފައިކަންވެސް އެނގެއެއްނު. ޝޭޚެއްގެ ކައިރިން އެހީމަ ބުނި ތި ކައިވެނި ސައްހައެއް ނުވާނެއޭ. ޝަރުތުތައް ކަނޑައަޅާފައި ކައިވެންޏެއް ނުކުރެވޭނެއޭ. އާލިޔާ. އެންމެ ރަގަޅުވާނީ މިތަނުން ދިޔުން. މާޒިން ލޯބިވެގެން ހެޔޮ ނިޔަތެއްގައި ކުރި ކަމެއްނޫން...................."\nމާޒިން ހުރީ ކުށްވެރިއެއްފަދައިން އިސްޖެހިފައެވެ. އާލިޔާގެ މޫނަށް ބަލަން ނުކުޅެދިފައެވެ.\n"ތެދެއްތަ މާޒިން؟ " އާލިޔާ އެހިއެވެ.\nމާޒިންގެ ހިމޭންކަން ޖަވާބަކަށް ފުދުނެވެ.\n"ކޮން ދުވަހަކުން ފެށިގެން ތިމާގެ ބޭބެއަށްވުރެ އާލިޔާ މުހިއްމުވީ؟ " އަރްސަން މާޒިންއާއި ދިމާލަށް ބުނެލިއެވެ.\nއާލިޔާ އިތުރު ސިކުންތުކޮޅަކަށްވެސް އެތާ ހުންނާކަށް ބޭނުމެއްނުވިއެވެ. އޭރު ވާރޭވެސް ތަންކޮޅެއް ބޯކޮށްލައިފިއެވެ. އާލިޔާގެ ހިތު ތެރޭގައިވެސް އެފަދަ ތޫފާނެއް އެނބުރެމުން ދިޔައެވެ. ބޭނުންވީ ވީހާވެސް ދުރަށް އަވަހަށް ދިޔުމަށެވެ. އެންމެ ހިދުކޮޅަކަށްވެސް މާޒިންގެ ކުރިމަތީގައި ހުންނާކަށް ހިތެއް ނޭދުނެވެ. އޭނަ ދާން ފެށުމުން ހުއްޓުވަން މާޒިން އަތް އުފުލައިލިއެވެ. ދެރަވެގެންގޮސް ފެންކަޅިވިއެވެ.\n"އާލިޔާ......" މާޒިންއަށް ގޮވައިލެވުނީ ހިތް ހަލާކުވެފައިވާފަދަ ގޮތަކަށެވެ.\nއާލިޔާ އެއަޑުއަހަން ބޭނުންނުވާނެކަން އެނގޭއިރުވެސް މެއެވެ. އޭނަ އާލިޔާގެ އިތުބާރު ގެއްލުވައިލީއެވެ. އަރްސަން ބުނީ ދޮގެއްނޫނެވެ. އެއީ ހަގީގަތެވެ. ނަމަވެސް ބައެއްފަހަރު އިންސާނާ ނުބައި މަގުސަދެއްގައި ކުރާ ކަންތައްވެސް ބަދަލުވޭތާއެވެ. ޔަގީނުންވެސް އޭނަގެ ނިޔަތް ސާފުވެއްޖެއެވެ. އާލިޔާއާއިއެކީ އުފާވެރި ދިރިއުޅުމަކަށް އެދެވެންފެށިއެވެ.\nއަރްސަން ހުރީ ފާޑަކަށް ހިނިއައިސްފައެވެ.\n"ތެންކްސް. ބޭނުންވިކަންތައް ތިކުރެވުނީ...." މާޒިން ހުރީ ހަމަ ރޮވިފައެވެ.\n"އާ ޔޫ ކްރައިން މާޒިން.." އަރްސަން މާޒިންގެ ދަތްދޮޅީގައި ހިފަ އިސްއުފުލުވިއެވެ. "ސްޓުޕިޑް. އެކަހަލަ ނިގާބީއެއް ދެކެ ލޯބިވެވުނީތަ؟ "


ސަލްޓަންޕާކް ހުޅުވައިފި | Sandhaanu\nސަލްޓަންޕާކް ބަންދުކޮށްފައި އޮތުމަށްފަހު މިއަދު ހުޅުވައިފި އެވެ.\nސަލްޓަންޕާކް ބަންދުކުރީ ކޮވިޑް-19ގެ ބަލިމަޑުކަމާ ގުޅިގެން ސަރުކާރުން އެޅި ރައްކާތެރިކަމުގެ ފިޔަވަޅުގެ ތެރެއިން މީހުން އެއްވެ އުޅޭ ތަންތަން ބަންދުކުރި ކުރުމުގައެވެ.\nމާލޭ ސިޓީ ކައުންސިލުން މިއަދު ބުނީ މި ޕާކް ހުޅުވާފައި ހުންނާނީ ފަތިހު 4:30 އިން ހެނދުނު 9:30 އަށް އަދި ހަވީރު 4:30 އިން ރޭގަނޑު 9:30 އަށް ކަމަށެވެ.\nމާލެސިޓީގެ މޭޔަރު މިއަދު ކުރެއްވި ޓްވީޓެއްގައި ވިދާޅުވީ ދޮށީ އުމުގެ މީހުންނަށާއި ކަސްރަތުކުރަން ދާ ފަރާތްތަކަށް ސަލްޓަންޕާކް އަދި ލޮނުޒިޔާރަތްޕާކް ވެއްދުމުގައި އިސްކަން ދޭނެކަމަށެވެ. މޭޔަރ ވަނީ މިޕާކްތަކަށް ވަންނަ ފަރާތްތަކުން ގައިދުރުކަން ބެހެއްޓުމަށް އިލްތިމާސް ކުރައްވާފައެވެ.\nމޭލޭގެ ލޮނުޒިޔާރަތްކޮޅުގައި ތައްުޔާރުކޮށްފައިވާ ލޮނުޒިޔާރަތްޕާކް މިދިޔަ ހަފްތާގައި ހުޅުވާފައިވާއިރު އެ ޕާކަށް ވަނުމަށް ގިނައަދެއްގެ ބަޔަކު ކިއޫ ހަދަމުން ދެއެވެ.\nކޮވިޑް-19ގެ ބަލިމަޑުކަމާ ގުޅިގެން ސަރުކާރުން އަޅާފައިވާ ރައްކާތެރިކަމުގެ ފިޔަވަޅުތަކަށް މިހާރު އަންނަނީ ލުއިތަކެއް ދެމުންނެވެ. އެގޮތުން ފާކްތަކާއި އާންމުން އެއްވާ ތަންތަނަށް ހުޅުވުމުގެ ހުއްދަ ވަނީ ދީފައެވެ.


SunOnline: Boston fair gai dhivehi mas dhalhah hoonu tharuheebeh\nބޮސްޓޮން ފެއާގައި ބަހައްޓާފައި ހުރި މިފްކޯގެ ސްޓޯލް --\nބޮސްޓޮން ފެއާގައި ދިވެހި މަސްދަޅަށް ހޫނު ތަރުހީބެއް\nއެމެރިކާގެ ބޮސްޓޮންގައި މިހާރު ކުރިއަށްދާ ސީފުޑް އެކްސްޕޯގައި ދިވެހި މަސްދަޅަށް ހޫނު ތަރުހީބެއް ލިބެމުން އެބަ ދެއެވެ.\nއިއްޔެއިން ފެށިގެން މާދަމާގެ ނިޔަލަށް ކުރިއަށްދާ އެ ފެއާގައި ރާއްޖޭގެ ފަރާތުން ބައިވެރިވަނީ އެސްޓީއޯގެ ސަބްސިޑަރީ، މިފްކޯ އާއި އެންސިސް ފިޝަރީސް ކުންފުންޏެވެ.\n"ސަން" އަށް މައުލޫމާތު ދެއްވަމުން މިފްކޯގެ އެމްޑީ އަދްލީ އިސްމާއިލް ވިދާޅުވީ އެ ފެއާގައި ޕްރޮމޯޓު ކުރަމުން ދަނީ ކަަނޑުއޮތްގިރީގައި ބަންދުކުރާ މަހުގެ އިތުރުން ފެލިވަރުގައި އުފައްދާ އެޓޯލް ބްރޭންޑުގެ މަސް ދަޅު ކަމަށެވެ. އޭނާ ވިދާޅުވި ގޮތުގައި ފެއާގެ ތެރެއިން އެ މަހަށް ބޮޑު ތަރުހީބެއް ދަނީ ލިބެމުންނެވެ.\n"އެމެރިކާ މާކެޓަކީ ދޮށީގެ މަސްވެރިކަމުން މި ބާނާ ތިމާވެއްޓާ ރަށްޓެހި މަސްވެރިކަމަށް އެހާ ހޭލުންތެރި މާކެޓެއް ނޫން. އަޅުގަނޑުމެން އެކަމަށް ހޭލުންތެރި ވެސް އެބަ ކުރުވަން. އަދި އެ މާކެޓަކީ ރާއްޖެއަށް ރަނގަޅު މާކެޓެއް،"\nއަދްލީ ވިދާޅުވި ގޮތުގައި ކޮންމެ އަހަރަކުވެސް އެ ފެއާގައި މިފްކޯއިން ބައިވެރިވެއެވެ. މިއަހަރު އެފެއާގައި ބައިވެރިވީ ފިޝަރީސް ޕްރޮމޯޝަން ބޯޑުގެ ފަރާތުން ކަމަށްވެސް އޭނާ ވިދާޅުވިއެވެ. އަދި އެ ފެއާގައި މިފްކޯގެ ފަރާތުން އެކުންފުނީގެ ޑެޕިއުޓީ ސީއީއޯ އަހުމަދު ބުންޔާމީނާއި ފެލިވަރުގެ ޗީފް އޮޕަރޭޓިން އޮފިސަރު އަހުމަދު ޝަރީފު ބައިވެރިވަމުންދާ ކަމަށްވެސް އޭނާ ވިދާޅުވިއެވެ.\nވިޔަފާރި މަސްވެރިކަން މިފްކޯ


ފިޤުހީ ނަވާޒިލްތައް ދެނެގަތުމުގެ މުހިއްމުކަން | Landhooinfo\nފިޤުހީ ނަވާޒިލްތައް ދެނެގަތުމުގެ މުހިއްމުކަން\nޢަބުދުލް ޙަމީދު ޢަބުދުއްރަޙްމާން ( އެޑިޓަރ )5އަހަރު ކުރިން\t2 ޚިޔާލު\nފިޤުހުގެ ބަހަވީ މާނަތަކަށް ބަލާއިރު ވިސްނުން / ދޭހަވުން / ޠަބީޢަތުގައި ނަގައިގަތުމާއި ވިސްނުމުގެ ބާރުލައްވާފައިވުން ހިމެނެއެވެ. އެމީހަކު އެއުޅޭ ޒަމާނަކަށް ކުރިމަތިވާ މައްސަލަތައް ދެނެގަތުން ހިމެނެނީވެސް މީގެތެރޭގައެވެ.\nވުމާއެކު މިއަދު ކުރިމަތިވާ މައްސަލަ ނުވަތަ ފިޤުހީ ޙައްލު ކުރީޒަމާނުގެ ޙައްލާއި ތަފާތުވެދާނެއެވެ. މިސާލަކަށް ދަރިންލެއްވުމުގެ މައްސަލައިގައި މާލިކީންނާއި ޝާފިޢީން އަދި ޡާހިރީންގެ ރަޢުޔު ތަފާތެވެ. ޒަމާން ބަދަލުވުމުން ކަންވެސް ބަދަލުވެއެވެ.\nތަފްޞީލީ ދަލީލުތަކުން ހޯދާފައިވާ (ޙާޞިލްކޮށްފައިވާ) ޢަމަލީ ޝަރުޢީ ޙުކުމްތަކާ ބެހޭ ޢިލްމެވެ. ހަމައެހެންމެ، ޢިލްމޭބުނުމުން އޭގެތެރޭގައި ހުރިހާބާވަތެއްގެ ޢިލްމު ހިމެނެއެވެ. ޙުކުމަކީ އެއްޗަކުން އެއްޗެއް ސާބިތުކުރުން ނުވަތަ އެއްޗެއް ނަފީކުރުމެވެ.\nޝަރުޢީގެ މާނައަކީ އިސްލާމީ ޝަރީޢަތުން ނެގިފައިވާ އެއްޗަކަށް ވުމެވެ. އޭގައި ހިމެނޭނީ ޤުރުއާނާއި ރަސޫލާގެ ސުންނަތެވެ. ނަމަވެސް ޢަމަލީ ކަމެކޭ ބުނުމުން އެއަށް އިޢުތިޤާދެއް ނޯންނާނެއެވެ.\n“ހޯދާފައިވާ” ބުނުމުން އޭގެތޭރޭގައި މާތްﷲގެ ވަޙީބަސްފުޅު ނުހިމެނޭނެއެވެ. ޙަދީޘްފުޅުތަކަކީ ކީރިތި ނަބިއްޔާއަށް މާތްﷲ އުނގަންނަވައިދެއްވިތަކެއްޗެވެ. އަދި މަލާއިކަތުންނަށް އެނގިވަޑައިގަންނަވާ ޢިލްމު، ރަސޫލާ އަޞްޙާބުބޭކަލުންނަށް އިޖުތިހާދުކުރެއްވުމަކާއި ނުލައި ހޯއްދަވާ ޢިލްމުވެސް ހޯދައިގަތް ޢިލްމަކަށް ނުވާނެއެވެ.\nތަފްޞީލީ ދަލީލޭ ބުނެވުނަސް ޢުޞޫލުލް ފިޤުހުގައި ތަފްޞީލްތަކެއް ނާންނާނެއެވެ. ދަލީލުތަކަށް ބަލާނީ ޖުމްލަގޮތެއްގައެވެ. ނަމަވެސް ފިޤުހުގައި ދަލީލުތަކަށް ބަލާނެއެވެ. މިތަފާތު ދެނެގަންނަންޖެހެއެވެ.\nނަވާޒިލް ގެ މާނަ:\nމާނައަކީ އެކަމުގެ ޝަރުޢީ ހުކުމަކަށް ބޭނުންވާ އައުކަމެކެވެ. ނާޒިލާއަކަށްވާނީ އެކަމުގައި3ޝަރުޠެއް ފުރިހަމަވުމުންނެވެ.\nއެއީ ކުރިމަތިވި ކަމަކަށް ވާންޖެހޭނެއެވެ. އަދި އާކަމަކަށް ވާންޖެހެއެވެ. އެއީ ބޮޑުކަމަކަށް ވާންޖެހޭނެއެވެ. މިފަދަކަންތައްތަކާ ބެހޭގޮތުން މަޢުލޫމާތުހޯދާ ޙައްލު ހޯދުމަކީ ކިފާޔަތުގެ ފަރުޟެކެވެ.\nނަވާޒިލް ކަންތައްތައް އުނގެނުމަކީ ރަސޫލާގެ އަމުރުފުޅަކަށް ތަބާވުމުގެގޮތުން ކުރެވޭ އަޅުކަމެއްވެސްމެއެވެ. ސަބަބަކީ އުނގެނުމަކީ ވެސް އަޅުކަމަކަށް ވާތީއެވެ. ކޮންމެވެސް ބަޔަކު މިކަން ނުކޮށްފިނަމަ، އެއީ ފާފަވެރިވާކަމެކެވެ.\nޙަނަފީންގެ އަރިހުގައި ނަވާޒިލަކީ ފަހުގެ މުޖުތަހިދުން އިސްޠިންބާތުކުރައްވާފައިވާ މައްސަލަތަކެވެ. މާލިކީން ދެކިލައްވާ ގޮތުގައި ނަވާޒިލީ މައްސަލައަކަށްވާނީ ޤާޟީއަކު ފައިސަލާކުރައްވާފައި ނުވާ މައްސަލަތަކެވެ.\nވުމާއެކު ފިޤުހުއްނަވާޒިލަކީ ކުރިމަތިވާ އާ ކަންތައްތައް ދެނެގަތުމެވެ. ނަމަވެސް ފިޤުހު އާކަމަކަށްވެސް ވެދާނެއެވެ. ވީކަމަކަށްވެސް ވެދާނެއެވެ. އަދި ވެދާނެކަމަކަށްވެސް ބަހުޘްކުރެވިދާނެއެވެ.\nނަވާޒިލް ބެހޭ ބައިތައް:\n1. އެއިން ސަލާމަތް ނުވެވޭ ފަދަ ނަވާޒިލް މިސާލަކަށް (ފައިސާ ނުވަތަ ކަރުދާސް ނޯޓް ބޭނުންކުރުން) 2. ގިނަގިނައިން ނުވަތަ ގިނަބަޔަކު މުޢާމަލާތުކުރުން (ކުރެޑިޓް ކާޑު ބޭނުންކުރުން) 3. މަދުން ކުރެވޭ މުޢާމަލާތު (ގުނަވަނަކަށް ކުރެވޭ ފަރުވާ) 3. ގިނަޒަމާންތަކަކަށް ހުއްޓިފައިވާ ކަންތައްތައް (ކަމެއް ހިނގީމާ ޙުކުމް ބަދަލުވުން) 4. އޭގެކުރިން އެއްގޮތަކަށްވެސް ކުރިމަތިނުވެ އަލަށް ކުރިމަތިވުން. މިސާލަކަށް ޓެސްޓިއުބު ބޭބީ، ނަލަ އޮޕަރޭޝަން (ބިއުޓީ ސަރޖަރީ)\nމިކަންކުރުމުގެ ސަބަބުން އިސްލާމީ ޝަރީޢަތުގެ ފުރިހަމަކަމާއި ކޮންމެ ޒަމާނަކާއި ތަނަކަށް އެކަށީގެންވާކަން ހާމަވެއެވެ. މިސާލަކަށް އެބޯޝަންގެ ވާހަކަ މިއީ ކުރީޒަމާނުގައި އެކަންކުރާގޮތްތަކާއި ވަރަށް ޚިލާފަށް މިޒަމާނުގައި ކުރެވެމުންދާކަމެކެވެ. ވުމާއެކު އަލަށް ކުރިމަތިވާ މައްސަލަތަކުގައި ދިރާސާކުރުމަކީ ﷲ އާއި މާތް ރަސޫލާގެ އަނމުރުފުޅުތަކަށް އިޖާބަދީ، މީސްތަކުންނަށް އުނގަންނައިދިނުން ކަމުގައި ބެލެވެއެވެ. އެއީ ﷲ އަށް ކުރެވޭ އަޅުކަމެކެވެ. އަދި ކީތްތޯއެވެ. އިޖުތިހާދުކުރުމަށް ދޮރުހުޅުވާލެވޭކަމެކެވެ. ކިފާޔަތުގެ ފަރުޟެކެވެ.\nނާޒިލާއެއް ދެނެގަތުމަށްޓަކައި ކުރަންޖެހޭ މަސައްކަތްތައް\nއެކަންކުރަނީ ކޮންމެ ފެންވަރެއްގެ މީހަކުނަމަވެސް ޢިލްމީ ގޮތުންނާއި ޢަމަލީގޮތުން އެކަމާބެހޭ މަޢުލޫމާތު ހޯދާ އެކަން ދެނެގަންނަންޖެހެއެވެ. ޢަމަލީ މައިދާނަށް ނުކުމެ، މީހުންނާއި ސުވާލުކޮށްގެންނެވެ. އެކަމުގެތެރެއަށް ވަދެ އެކަމުގެތެރޭގައި އުޅެގެންނެވެ. ކަމުގެ ތަޖުރިބާކާރުންގެ އަރިހުން މަޢުލޫމާތު ހޯދައިގެންނެވެ. މިސާލަކަށް ކުރީޒަމާނުގެ ފޮތްތަކުގައި ރޯދަވެރިޔާގެ ލޮލަށް ބޭސް އެޅުމުން ރޯދަގެއްލޭކަމަށް ލިޔެފައިވެއެވެ. ނަމަވެސް މިހާރު ހުރިހާ ޢިލްމުވެރިންވެސް ވިދާޅުވަނީ ނުގެއްލޭނެ ކަމަށެވެ. މިހުރީ ހައްތާވެސް ފަރުދީ ޙައިޘިއްޔަތުންވެސް ދެނެގަންނަންޖެހޭ ކަންތައްތަކެވެ.\nއައްތަކައިފް އަލްފިޤްހީ އަކީ ފިޤުހީ ގޮތުން މައްސަލައަކަށް ޙައްލެއް ހޯދުމަށްޓަކައި ޝަރުޢީ އުޞޫލުތަކަށް ރަނގަޅަށް ފައްތައިގެން ޙުކުމެއް ނެރުމެވެ. ހުރިހާ މައްސަލައެއްގައިވެސް ތަކައްޔިފު ކުރަންޖެހެއެވެ. ނާޒިލާ ޝަރުޢީ އުޞޫލުތަކުގެތެރެއިން އުޞޫލަކަށް ފައްތައިގެން މައްސަލައަށް ޙައްލެއް ހޯދުމެވެ. އެހެންކަމުން މައްސަލައާމެދު ވިސްނާ މައްސަލައަށް ޙައްލެއްހޯދަން މަސައްކަތްކުރާ މީހާއަށް ޝަރީޢަތުގެ ޙުކުމްތަކާއި ޤަވާޢިދުތައް ފުރިހަމަވާންޖެހޭނެއެވެ.\nނޫނީވިއްޔާ ކުރިން ހިނގާފައިވާ ނާޒިލާއެއްގެ މައްޗަށް ބަލައިގެން ތަޚުރީޞްކޮށްގެންނެވެ. މިސާލަކަށް ފިރިހެނަކަށް ރަން ބޭނުންކުރެވިދާނެހެއްޔެވެ؟ ޔަރޫލާގެ ޒަމާނުގައި ހަނގުރާމައެއްގައި މީހެއްގެ ނޭފަތް ގޮސްގެން ރަސޫލާއަށް ދެންނެވުމުން ރިހިން ނުވަތަ ރަނުން އެގުނަވަންޖެހުމަށް ހުއްދަދެއްވި. މިކަމުން އެނގޭ އެއްކަމަކީ ގުނަވަން އިންދުން ނުވަތަ ޖެހުން ހުއްދަކަން އަދި މަޢުދަނެއް އެކަމުގައި ބޭނުންކުރެވިދާނެކަމެވެ.\nމިފަދަ ކަންތައްތައް ކުރެވިފައިވަނީ ފިޤުހީ ޤާޢިދާއަކަށް ނުވަތަ ޝަރުޢީ އަޞްލަކަށް ނުވަތަ ކުރީގެ އިމާމެއްގެ ފަތުވާގެ މައްޗަށް ތަޚުރީޖު ކޮށްގެންނެވެ. މިސާލަކަށް މައްކާގެ ޙަރަމްފުޅުގެ މަތީބުރީގައި ނުވަތަ ޓެރަސްގައި ޠަވާފުކުރުން ހުއްދަ ކަމަށް ބުނަނީ ފިޤުހީ ޤާއިދާއެއްގެ މައްޗަށް ބަލައިގެންނެވެ. މިޤާއިދާއަކީ الهواء ياخذ حكم القرار މިއެވެ. ނަމަވެސް އެއާއެއްގޮތަށް ޢަމަލުކުރަން ޖެހޭނީ އެޤައުމެއްގެ ސަރުކާރުން އެގޮތަށް ޢަމަލުކުރަން އެންގީމައެވެ. ފަރުދީ ފަތުވާތަކަށް ޢަމަލުކުރުމަކީ ވާޖިބެއްނޫނެވެ. ނަމަވެސް ޖަމާޢީ ފަތުވާތަކަށް ޢަމަލުކުރުން ވާޖިބުވާނެއެވެ.\nވަރަށް ބަރާބަރު ދިރާސާއެއްެ މީވެސް … ތޭންކްސް މިފަދަ ލިޔުންތަކަށް…\nތިގޮތަށް ރިފަރެންސް ނުދީ މީހެއްގެ އަގުހުރި ލިޔުންތައް ކޮޕީކޮށްގެން ލިޔުމަކީ ވައްކަންކުރުމެއް އަދި މިކަމަށް ވިސްނުމަށްފަހު މިލިޔުމަށް ރިފަރެންސް ދިނުމަށް ނަސޭހަތްތެރިވަން\n4 އަހަރު 8 މަސް ކުރިން


vnews - Pakistan boduvazeeru Imran Khan ge haassa siteefulheh Modi ah\nޕާކިސްތާނު ބޮޑުވަޒީރު އިމްރާން ޚާންގެ ޚާއްސަ ސިޓީފުޅެއް އިންޑިއާގެ ބޮޑުވަޒީރު ނަރެންދުރަ މޯދީއަށް\nޕާކިސްތާން ބޮޑުވަޒީރު އިމްރާން ޚާން (ވ) އަދި އިންޑިއާގެ ބޮޑުވަޒީރު ނަރެންދުރަ މޯދީ:\nދެގައުމުގެ ދެމެދުގައި އުފެދިފައިވާ މައްސަލަތައް ހައްލުކުރުމަށް ވާހަކަ ދައްކަން ބޭނުންފުޅުވާ ކަމަށް ވިދާޅުވެ، ޕާކިސްތާނުގެ ބޮޑުވަޒީރު އިމްރާން ޚާން، އިންޑިއާގެ ބޮޑުވަޒީރު ނަރެންދުރަ މޯދީއަށް އިއްޔެ ސިޓީފުޅެއް ފޮނުއްވައިފިއެވެ.\nއެ ސިޓީފުޅުގައި ޕާކިސްތާނުގެ ބޮޑުވަޒީރު ވިދާޅުވެފައިވަނީ، ސަރަހައްދުގައި ސުލްހަމަސަލަސްކަން ގާއިމްކޮށް، ދެގައުމުގެ ރައްޔިތުންނަށް ދިމާވެފައިވާ މައްސަލަތަކަށް ރިއާޔަތްކުރުމާއެކު، ޚާއްސަކޮށް ކަޝްމީރުގެ މައްސަލައާއި، ޓެރަރިޒަމްގެ މައްސަލަތަކާމެދު އިންޑިއާއާ ވާހަކަ ދައްކަން ޕާކިސްތާނުން ބޭނުންވާ ކަމަށެވެ.\nޕާކިސްތާނުގެ ބޮޑުވަޒީރު އިމްރާން ޚާން، އިންޑިއާގެ ބޮޑުވަޒީރަށް ފޮނުއްވި މި ސިޓީފުޅަކީ، އިންޑިއާގެ ބޮޑުވަޒީރުކަމުގެ ދެވަނަ ދައުރަކަށް މޯދީ ހުވާ ކުރެއްވުމާ ގުޅިގެން ފޮނުއްވި ސިޓީފުޅެކެވެ.\nއެ ސިޓީފުޅުގައި ޕާކިސްތާނުގެ ބޮޑުވަޒީރު ވިދާޅުވެފައިވަނީ، ދެގައުމުގެ ދެމެދުގައި އުފެދިފައިވާ ޚިޔާލު ތަފާތުވުންތައް ނައްތާލަންޖެހޭ ކަމަށެވެ. އެއްބަޔަކު އަނެއްބަޔަކަށް އިތުބާރާއި، އިހްތިރާމް އުފައްދަންޖެހޭ ކަމަށެވެ.\nހަމަ އެއާއެކު، ދެކުނު އޭޝިޔާއަކީ ދާއިމީ ސުލްހަ ގާއިމްކުރެވިފައިވާ ތަނަކަށް ހެދުމަކީ ޕާކިސްތާނުން ވަރަށް ބޭނުންވާ އަދި އެކަމަށް އުންމީދުކުރާ ކަމެއް ކަމަށްވެސް އިމްރާން ޚާންގެ ސިޓީފުޅުގައި ބަޔާން ކުރައްވާފައި ވެއެވެ.\nމިސިޓީފުޅާ ގުޅޭގޮތުން ވާހަކަ ދައްކަވަމުން ޕާކިސްތާނު ޚާރިޖިއްޔާގެ ތަރުޖަމާނު ޑރ. މުހަންމަދު ފައިސަލް ވިދާޅުވީ، އިންޑިއާއިން ބޭނުންވާނަމަ، އިންޑިއާއާއެކު ސުލްހައިގެ މަޝްވަރާއަށް ދިއުމަށް ޕާކިސްތާނު ތައްޔާރަށް އޮތްކަން ބޮޑުވަޒީރުގެ ސިޓީފުޅުގައި ބަޔާންކޮށްފައިވާ ކަމަށެވެ.\nއިންޑިއާއިން އެއްބަސްވާނަމަ، އަންނަ ހަފްތާގައި ބާއްވާ ޝަންހާއީ ކޯޕަރޭޝަން އޮގަނައިޒޭޝަން ސަމިޓް ބައްދަލުވުމުގެ ތެރޭގައިވެސް އިންޑިއާގެ ބޮޑުވަޒީރާ ބައްދަލު ކުރަން ޕާކިސްތާނު ތައްޔާރަށް އޮތްކަމަށް، ޕާކިސްތާނު ޚާރިޖިއްޔާގެ ތަރުޖަމާނު ވިދާޅުވިއެވެ.\n"އިންޑިއާއިން އެއްބަސްވާނަމަ، ސަމިޓް ތެރޭގައި އިންޑިއާގެ ބޮޑުވަޒީރާ ބައްދަލު ކުރަންވެސް އަޅުގަނޑުމެން ތައްޔާރު" ޑރ. ފައިސަލް ވިދާޅުވިއެވެ.\nޑރ. ފައިސަލް ވިދާޅުވީ، ދެގައުމަށް ދިމާވެފައިވާ މައްސަލަތަކަށް ހައްލު ހޯދެން އަންނަނީ މަޝްވަރާ ކޮށްގެން ކަމަށާއި، އޮތް ހަމައެކަނި ހައްލަކީވެސް މަޝްވަރާ ކަމަށެވެ.\nއެކަމަކު، އިންޑިއާގެ ޚާރިޖިއްޔާއިން މިދިޔަ ހަފްތާގައި ބުނެފައިވަނީ، މިމަހުގެ 13-14 އަށް ކިރިގިސްތާނުގައި ބާއްވާ އެސް.ސީ.އޯ ސަމިޓްގެ އަރިމަތިންވިޔަސް، ބޮޑުވަޒީރު މޯދީއާއި އިމްރާން ބައްދަލު ކުރެއްވުމަށް ހަމަޖެހިފައި ނުވާކަމަށެވެ.\nޝަންހާއީ ކޯޕަރޭޝަން އޮގަނައިޒޭޝަން ސަމިޓްގައި މޯދީއާއި އިމްރާންވެސް ބައިވެރިވެވަޑައި ގަންނަވާގޮތަށް ވަނީ ހަމަޖެހިފައެވެ.\nސަމިޓްގެ އަރިމަތިން ވަކީން ބައްދަލު ކުރައްވައި ދެބޭފުޅުން މަޝްވަރާތައް ނުބޭއްވި ނަމަވެސް، ސަމިޓް ތެރޭގައި އެއްބޭފުޅަކު އަނެއްބޭފުޅަކާ ބައްދަލުވެވި، ސަލާމްވެސް ކުރައްވާނޭ ކަމަށް ބެލެވިފައި ވެއެވެ.\nޕާކިސްތާނުގެ ބޮޑުވަޒީރުކަމަށް ވަޑައިގެންނެވިފަހުން އިމްރާން ޚާން ގެންދަވަނީ އިންޑިއާއާއެކު ސުލްހައިގެ މަޝްވަރާތައް އަލުން ފެށުމަށް މަސައްކަތް ކުރައްވަމުންނެވެ. ނަމަވެސް، އިންޑިއާގެ ފަރާތުން އެކަމަށް އެދެވޭ އިޖާބައެއް އަދި ނުދެއެވެ.


Addu City Maradhoo avashu venbolhafishi stadiumgai fence jahaidheyne faraatheh hoadhumah\nއައްޑޫ ސިޓީ މަރަދޫ އަވަށު ވެންބޮޅަފިށި ސްޓޭޑިއަމްގައި ފެންސް ޖަހައިދޭނެ ފަރާތެއް ހޯދުމަށް\nއައްޑޫ ސިޓީ މަރަދޫ އަވަށު ވެންބޮޅަފިށި ސްޓޭޑިއަމްގައި ފެންސް ޖަހައިދޭނެ ފަރާތެއް ހޯދުމަށް ބޭނުންވެއްޖެއެވެ.\nވީމާ، މިމަސައްކަތަށް ޝައުގުވެރިވެލައްވާ ފަރާތްތަކުން އެކަމަށްއެދި ބިޑް ހުށަހެޅުއްވުންއެދެމެވެ. ބިޑް ވިއްކުން އޮންނާނީ 2019 ސެޕްޓެންބަރު 01 ވާ އާދީއްތަ ދުވަހުގެ ހެނދުނު 11:00ން ފެށިގެން 2019 ސެޕްޓެންބަރު 05 ވާ ބުރާސްފަތި ދުވަހުގެ މެންދުރު 12:00އާއި ހަމަޔަށް އައްޑޫ ސިޓީ ކައުންސިލްގެ އިދާރާއިންނާއި، ހުޅުދޫ އަދި މީދޫ އަވަށު އޮފީހުންނެވެ. ބިޑް ޑޮކިއުމެންޓެއްގެ އަގަކީ 300.00ރ (ތިންސަތޭކަ ރުފިޔާ)އެވެ.\nބީލަންތައް ބައްލަވައިގަންނަވާ ފަރާތްތަކަށް ބާއްވާ މައުލޫމާތު ސެޝަން އޮންނާނީ 2019 ސެޕްޓެންބަރު 8 ވާ އާދިއްތަ ދުވަހުގެ 11:00 ގައި ކައުންސިލްގެ އިދާރާގެ ހޯލްގައެވެ. ބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2019 ސެޕްޓެންބަރު 10 ވާ އަންގާރަ ދުވަހުގެ 13:00ގައި ކައުންސިލްގެ އިދާރާގެ ހޯލްގައާއި ހުޅުދޫ އަވަށު އޮފީސް އަދި މީދޫ އަވަށު އޮފީހުގައެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2019 ސެޕްޓެންބަރު 01 ވާ އާދީއްތަ ދުވަހުން ފެށިގެން 2019 ސެޕްޓެންބަރު 09 ވާ ހޯމަ ދުވަހުގެ 11:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު، 2019 ސެޕްޓެންބަރު 09 ވާ ހޯމަ ދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\n28 ޛުލްހިއްޖާ 1440\nސުންގަޑި: 2019-09-05 12:00:00


2015: Siyaasee masrahu othee gadha kandehgai\n2015: ސިޔާސީ މަސްރަހު އޮތީ ގަދަ ކަނޑެއްގައި!\nރައީސް މުހައްމަދު ނަޝީދު ހައްޔަރު ކުރުން އުފެދުނު ސިޔާސީ ހަލަބޮލި ކަމުގައި މުޒާހަރާ ކުރާއިރު ފުުލުހުން މުޒާހަރާ ފަހަތަށް ޖައްސަނީ -- އަވަސް ފައިލް ފޮޓޯ\nސިޔާސީ މަސްރަހަށް ބޮޑެތި ބަދަލުތަކެއް އައި އަހަރެއްގެ ގޮތުގައި 2015 ވަނަ އަހަރު ވެގެންދާނެއެވެ. ހާއްސަކޮށް 2015 ވަނަ އަހަރު ތެރޭގައި ކުއްލިކުއްލިއަށް ސިޔާސީ މަސްރަހަށް ބޮޑެތި ބަދަލުތަކެއް އައިސްފައިވާކަން ފާހަގަކޮށްލެވެއެވެ.\nއިދިކޮޅު ފަރާތްތައް މަގު މައްޗަށް\nމި އަހަރުގެ ވަރަށް ކުރީކޮޅު އިދިކޮޅު އެމްޑީޕީއިން ވަނީ މަގު މައްޗަށް ނިކުމެ، އަޑު އުފުލަން ފަށާފައެވެ. ސަރުކާރުން ގާނޫނު އަސާސީއަށާއި ގަވާއިދުތަކަށް ބޭނުން ގޮތެއް ހަދަމުންދާ ކަމަށް ބުނެއެވެ. އަދި ސަރުކާރުގެ އަނިޔާވެރިކަން އިންތިހާއަށް ގޮސްފައިވާކަމަށް ބުނެއެވެ. އޭރު ޖުމްހޫރީ ޕާޓީ ވަނީ ސަރުކާރުގެ ކޯލިޝަނުން ވަކިވެފައެވެ. ޖުމްހޫރީ ޕާޓީ އާއި ސަރުކާރާ ދެމެދު ހިޔާލު ތަފާތުވީ ރައްޔިތުންގެ މަޖިލީހުގެ ރައީސް ހޮވުމާމެދުގައެވެ. ގާސިމް އެ މަގާމު ބޭނުންވެފައިހުއްޓާ ޕީޕީއެމްއިން އެ މަގާމު ދޫކުރަން ބޭނުން ނުވުމުންނެވެ.\nއެމްޑީޕީއިން ފެށި މި ހަރަކާތާ އިދިކޮޅު އެހެން ފަރާތްތަށް ވެސް ގުޅިގެން ދިޔައެވެ. އެގޮތުން ޖުމްހޫރީ ޕާޓީ އަދި އަދާލަތު ޕާޓީން އެމްޑީޕީގެ މަގުމަތީ ހަރަކާތާ ގުޅިގެން ދިޔައެވެ. މި ދުވަސްވަރު، އެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދަށް ވަރަށް ބޮޑަށް ފާޑު ވިދާޅުވި ޖުމްހޫރީ ޕާޓީގެ ލީޑަރު ގާސިމް އިބްރާހިމް އެމަނިކުފާނަށް ތައުރީފުކުރަމުން ދިޔައެވެ. އަދި ރައީސް ނަޝީދާއެކު މަގު މައްޗަށް ނިކުމެވަޑައިގަތެވެ.\nދެން ފެނިގެން ދިޔައީ ސިޔާސީ މަސްރަހު އިތުރަށް ހޫނުވެގެން ދިޔަ ތަނެވެ. ރައީސް ނަޝީދުގެ ޝަރީއަތް ކުރިއަށް ގެންދިއުމަށް ކޯޓު އަމުރެއްގެ ދަށުން އެމަނިކުފާނު ހައްޔަރުކުރި ތަނެވެ. މިކަމުގެ ސަބަބުން މަގުމަތީ ކުރަމުންދިޔަ މުޒާހަރާތައް ހޫނުވެގެން ދިޔައެވެ. ފެބްރުއަރީ 27 ގައި އަނިޔާވެރިކަމާ ދެކޮޅަށް ކަމަށް ބުނެ ބޮޑު މުޒާހަރާއެއް ވެސް ކޮށްފައިވެއެވެ. އެއީ ޖުމްހޫރީ ޕާޓީ އާއި އެމްޑީޕީއިން ބޭއްވި މުޒާހަރާއެކެވެ.\nއަވަސް ޝަރީއަތެއް ހިންގުމަށްފަހު މާޗް މަހުގެ 13 ވަނަ ދުވަހު ރައީސް ނަޝީދު 13 އަހަރަށް ޖަލަށް ލުމަށް ހުކުމް އިއްވިއެވެ. އިތުރަށް މަސްރަހުވީ ގޯހެވެ. ރައީސް ނަޝީދަށް އިއްވި ހުކުމާއެކު އެމަނިކުފާނު ދޫކޮށްލުމަށް ގޮވާލައި މަގު މައްޗަށް ނިކުތް މީހުން ގިނަވިއެވެ. އަދި ބޭރުގެ ގައުމުތަކުންނާއި ޖަމިއްޔާތަކުން ސަރުކާރަށް ރައީސް ނަޝީދު ދޫކޮށްލުމަށް ގޮވަމުންދިޔައެވެ. ނަމަވެސް ސަރުކާރުން ދިޔައީ ޝަރުއީ ދާއިރާއަށް އަތް ނުބާނާނެ ކަމަށް ބުނަމުންނެވެ.\nރައީސް ނަޝީދާއެކު ޝަރީއަތް ކުރިއަށް ގެންދިޔަ އެމަނިކުފާނުގެ ސަރުކާރުގެ ޑިފެންސް މިނިސްޓަރު ތޮލްހަތު އިބްރާހިމް ވެސް ޖަލަށް ލުމަށް ވަނީ ހުކުމްކޮށްފައެވެ.\nނާޒިމް ހައްޔަރުކޮށް ޖަލަށްލުން\nރައީސް ޔާމީންގެ ސަރުކާރުގައި އެންމެ ބުރަ މަސައްކަތްތަކެއް ކުރައްވަމުން ދިޔަ އަދި ރައީސް ޔާމީންއާ އެންމެ އަރިސް އެއް މިނިސްޓަރު ކަމަށްވާ އޭރުގެ ޑިފެންސް މިނިސްރު ކާނަލް މުހައްމަދު ނާޒިމްގެ އިތުބާރު ރައީސްއަށް ގެއްލިގެން ދިއުންވީ ސިޔާސީ މަސްރަހު ހަލަބޮލިވެގެންދިޔަ ކަމަށެވެ. ނާޒިމް ދިރިއުޅުއްވާ ގެއަށް ފުލުހުން ވަދެ، ބަލައި ފާސްކުރުމުގެ ތެރޭގައި ވަނީ ބަޑިއެއް ފެނިފައެވެ. އެކަމާ ގުޅިގެން މަގާމުން ދުރުކޮށް ނާޒިމް ވަނީ ހައްޔަރުކޮށް ޝަރީއަތް ހިންގާފައެވެ. ނާޒިމްގެ ޝަރީއަތް ވެސް ކުރިއަށް ދިޔައީ އަވަސްކޮށެވެ. ނާޒިމްގެ ޝަރީއަތަކީ މިހާތަނަށް އެ ޝަރީއަތަކަށް އެންމެ ބޮޑު ފާޑުކިޔުންތައް އަމާޒުވި ޝަރީއަތެވެ.\nހަނގުރާމަވެރި ހަތިޔާރު ގެންގުޅުނު ކުށް ނާޒިމްގެ މައްޗަށް ސާބިތުވެ، ކްރިމިނަލް ކޯޓުން ނާޒިމްގެ މައްޗަށް 11 އަހަރު ދުވަހުގެ ޖަލު ހުކުމެއް އިއްވާފައިވަނީ މާޗް 27 ވަނަ ދުވަހުއެވެ.\nނާޒިމްގެ ޝަރީއަތް ކުރިއަށްދާ ގޮތާއިމެދު ކަންބޮޑުވެ، އިދިކޮޅު ފަރާތްތަކުން އަޑުވެސް އުފުލާފައިވެއެވެ. އެންމެފަހުން އެމްޑީޕީއިން ވަރަށް ބޮޑަށް ފާޑު ވިދާޅުވި ނާޒިމްގެ ދިފާއުގައި އެމްޑީޕީއިން ނިކުތެވެ. އަދި ނާޒިމްގެ އާއިލާއިން އެމްޑީޕީއާ ގުޅިގެން މަސައްކަތް ކުރަން ފެށިއެވެ.\nމެންބަރު ނާޒިމަށް އުމުރު ދުވަހުގެ ހުކުމެއް\nދެން ފެނިގެން ދިޔައީ އެހެން ޝަރީއަތެކެވެ. އޭރު ދިއްގަރު ދާއިރާގެ ރައްޔިތުންގެ މަޖިލީހުގެ މެންބަރުގެ ކޮރަޕްޝަނުގެ މައްސަލައެއްގައި ޝަރީއަތް ކުރިއަށްދިޔައެވެ. އަދި އެ ޝަރީއަތް ނިންމާ، ނާޒިމް އުމުރު ދުވަހަށް ޖަލަށް ލުމަށް ހުކުމް ކޮށްފައިވަނީ އޭޕްރީލް މަހުގެ ހަވަނަ ދުވަހުއެވެ.\nނާޒިމްއަކީ ރައީސް ޔާމީންއާ ގުޅުން ބޮޑު ބޭފުޅަކަށްވެފައި މި ހުކުމްގެ ސަބަބުން ވެސް ސިޔާސީ މަސްރަހަށް ބަދަލުތަކެއް އައެވެ. އަދި ދިއްގަރު ދާއިރާގެ މެންބަރު ކަމަށް ކުރީގެ ރައީސް މައުމޫން އަބްދުލް ގައްޔޫމްގެ ދަރިކަލުން ފާރިސް މައުމޫން އިންތިހާބުވެގެން ދިއުންވެސް ވެގެން ދިޔައީ ސިޔާސީ މަސްރަހު ބަދަލުކޮށްލި ކަމަކަށެވެ.\nމޭ މަހުގެ އެއްވަނަ ދުވަހުގެ އަދާލަތު ޕާޓީ އިސްވެއޮވެ ކުރިއަށް ގެންދިޔަ މުޒާހަރާއަކީ މިފަހަކަށް އައިސް ރާއްޖޭގައި ބޭއްވުނު އެންމެ ބޮޑު މުޒާހަރާއެވެ. މުޒާހަރާގައި އާންމުންގެ އެތައް ބަޔަކު ހައްޔަރުކުރިއިރު ފުލުހުންނަށް އެކިވަރުގެ އަނިޔާތައްވެސްވެފައިވެއެވެ. ރޭގަނޑު ލަސްވަންދެން ކުރިއަށް ގެންދިޔަ މުޒާހަރާ ނިމިގެން ދިޔައީ އިސް ހުރިހާ ލީޑަރުން ހައްޔަރުކުރުމާ ގުޅިގެންނެވެ. އޭގެތެރޭގައި އަދާލަތު ޕާޓީގެ ރައީސް އިމްރާން އަބްދުﷲ، އެމްޑީޕީގެ ޗެއާޕާސަން އަލީ ވަހީދު އަދި ޖޭޕީގެ ނައިބު ލީޑަރު އަމީން އިބްރާހިމް ހިމެނެއެވެ.\nއަމީން އިބްރާހިމް މޭޑޭގެ މުޒާހަރާއިން ހައްޔަރުކުރި ނަމަވެސް އޭޕްރީލް މަސް ތެރޭ ގާސިމް އިބްރާހިމް ވަނީ އަނިޔާވެރިކަމާ ދެކޮޅަށް ހިންގާ ހަރަކާތްތަކުގައި ޖޭޕީގެ ރަސްމީ ހައިސިއްޔަތެއް ނޯންނާނެ ކަމަށް ވިދާޅުވެފައެވެ. އެ ހިސާބުން ގާސިމް އުޅުއްވަމުން ދިޔައީ ތައިލެންޑްގައި ސިޔާސީ ހަރަކާތްތަކާ ދުރުގައެވެ. ގާސިމްގެ ވިޔަފާރީއަށް ބޮޑެތި ގެއްލުންތަކެއް އޭރު ދިޔައީ ވަމުންނެވެ.\nމޭޑޭގެ މުޒާހަރާއިން ހައްޔަރުކުރި މީހުން ދޫކޮށްލިއިރު އަދާލަތު ޕާޓީގެ ރައީސް އަދިވެސް ހުންނެވީ ހައްޔަރުގައެވެ. އިމްރާނުގެ ޝަރީއަތް މިހާރު ކްރިމިނަލް ކޯޓުގައި ކުރިއަށްދާއިރު އުފުލާފައިވަނީ ޓެރަރިޒަމްގެ ދައުވާއެވެ. މޭޑޭއަށްފަހު އަލީ ވަހީދާއި އަމީން އިބްރާހިމް ވަނީ ރާއްޖެ ދޫކޮށް ލަންޑަނަށް ބަދަލުވެފައެވެ.\nޖަމީލުގެ އިތުބާތު ގެއްލުން\nރައީސް ޔާމީންގެ ފުރަތަމަ ނައިބު ރައީސް ޑރ މުހައްމަދު ޖަމީލު އަހުމަދުގެ އިތުބާރު ރައީސް ޔާމީނަށް ގެއްލިފައިވާކަން ފެންމަތިވެގެން ދިޔައީ އޭރު ޓޫރިޒަމް މިނިސްޓަރުގެ ގޮތުގައި ހުންނެވި އަހުމަދު އަދީބުގެ ތާއިދު ޒުވާނުންގެ ތެރޭގައި އިންތިހާއަށް ބޮޑުވެ، އަދީބުގެ ނުފޫޒު ޕީޕީއެމް ތެރޭގައި ގަދަވި ދުވަސްވަރެއްގައެވެ. ރައީސް ޔާމީންގެ އެންމެ އަރިސް ބޭފުޅަކަށް އަދީބު ވެގެން ދިއުންވީ ޖަމީލުގެ މައްޗަށް އޮތް އިތުބާރު ގެއްލުނު ކަމަށެވެ. އިދިކޮޅު ފަރާތްތަކާއެކު ސިއްރު ގުޅުންތައް ބާއްވާކަމުގެ ތުހުމަތުތައް ކުރެވެން ފެށިއެވެ. ހަވާލުކުރި މަސްއޫލިއްޔަތުތައް ފުރިހަމައަށް އަދާނުކުރެވޭކަމުގެ ތުހުމަތުތައް ވެސް ޖަމީލަށް އަމާޒުވިއެވެ. މި ތުހުމަތުތަކާއެކު ޖަމީލު ވަޑައިގަތީ ރާއްޖެއިން ބޭރަށެވެ.\nޖަމީލުގެ އިތުބާރުނެތް ކަމަށް ރައްޔިތުންގެ މަޖިލީހުން ފާސްކޮށްފައިވަނީ 78 މެންބަރުންގެ އަގުލަބިއްޔަތުންނެވެ. އެ ދުވަހުގެ ޖަލްސާގައި ބައިވެރިވީ 80 މެންބަރުންނެވެ. ނުފެންނަ ކަމަށް ވޯޓުދިނީ ދެ މެންބަރުންނެވެ. އެއީ ޖުލައި މަހުގެ 21 ވަނަ ދުވަހެވެ.\nޖަމީލުގެ އިތުބާރު ނެތްކަމުގެ ވޯޓު ނަގާފައިވަނީ ރައީސް ނަޝީދު ގޭބަންދަށް ބަދަލުކޮށްފައިވަނިކޮށެވެ. އަދި އޭރު އިދިކޮޅު އެންމެ މައި ޕާޓީ އެމްޑީޕީއާއެކު ސަރުކާރުން ދިޔައީ ސުލްހައިގެ ވާހަކަތައް ދެކެވެމުންނެވެ. ޖަމީލު ވަކިކުރުމުގައި އެމްޑީޕީއިން ބައިވެރިވިއެވެ. އަދި އޭރު ޓޫރިޒަމް މިނިސްޓަރުގެ މަގާމުގައި ހުންނެވި އަހުމަދު އަދީބަށް ނައިބު ރައީސް ކަމަށް އާދެވޭނެ ގޮތަށް ގާނޫނަށް ގެނައި އިސްލާހަށް ވެސް އެމްޑީޕީއިން ވަނީ ތާއިދުކޮށް ވޯޓު ދީފައެވެ. ނަމަވެސް ޖަމީލު ވަކިކޮށް އަދީބު ނައިބު ރައީސް ކަމަށް އައްޔަނުވުމާއެކު ސިޔާސީ މަސްރަހު އަނެއްކާވެސް ބަދަލުވެގެން ދިޔައެވެ. ސަރުކާރާއި އެމްޑީޕީއާ ދެމެދު ސުލްހައިގެ ވާހަކަތައް ހުއްޓި، ރައީސް ނަޝީދު އަނެއްކާވެސް ޖަލަށް ބަދަލުކުރެއްވިއެވެ.\nރައީސް ނަޝީދު ގެއަށް ބަދަލުކުރި ލިޔުމަކީ ފޭކް ލިޔުމެއް ކަމަށް ކަރެކްޝަނުން ބުނާއިރު ނަޝީދުގެ ވަކީލުން އެވާހަކަ ދޮގު ކުރެއެވެ. މި މައްސަލަ ފުލުހުންނަށް ވެސް ހުށަހެޅިއެވެ. އަދި މެޑަމް ލައިލާ އަލީގެ ގެއަށް ފުލުހުން ވަދެ ބަލައި ފާސްކޮށް، ލައިލާ ފުލުހުންގެ އިދާރާއަށް ހާޒިރުކޮށްފައިވެސްވެއެވެ.\nފިނިފެންމާ ލޯންޗުކޮޅުގައި އެއްޗެއް ގޮވުން:\nއަދީބުގެ އިތުބާރު ގެއްލުން\nއަދީބަކީ ރާއްޖޭގެ ނައިބު ރައީސްކަން ކުރެއްވި އެންމެ ހަގު ބޭފުޅާއެވެ. އެ ބޭފުޅާގެ ނައިބު ރައީސްކަމުގެ ދައުރު ވެސް ހަމަ އެހާކުރެވެ. އަދީބު ނައިބު ރައީސްކަން ކުރައްވާފައިވަނީ 107 ދުވަހުއެވެ. އެ 107 ދުވަހު ފެނިގެން ގޮސްފައިވަނީ އަދީބުގެ ހިންގުންތެރިކަމާއި އެމަނިކުފާނުގެ އާރާއި ބާރު ވަރަގަދަވެގެން ދިޔަ ތަނެވެ.\nއަދީބުގެ އިތުބާރު ގެއްލުނީ، ރައީސް ޔާމީން ދަތުރުކުރައްވަމުން ގެންދެވި ފިނިފެންމާ ލޯންޗުކޮޅުގައި އެއްޗެއް ގޮވި ހާދިސާގެ ތުހުމަތުތައް އަދީބަށް ކުރެވުނު ހިސާބުންނެވެ. މި މައްސަލާގައި އަދީބުގެ އެންމެ އަރިސް މީހުން ވަނީ ބައިވެރިވެފައެވެ. އެކަމުގެ ތުހުމަތުތައް ދަނީ އެމީހުންގެ މައްޗަށް ކުރެވެމުންނެވެ. އަދީބު، ރައީސް ޔާމީން އަވަހާރަކޮށްލައްވަން މަސައްކަތްކުރިކަމުގެ ތުހުމަތު މިހާރު ވަނީ ކުރެވިފައެވެ. އަދީބުގެ މައްޗަށް ކޮރަޕްޝަނާއި ރިސްވަތު ދިނުމާއި ރަސްމީ ހައިސިއްޔަތު ނަހަމަގޮތުގައި ބޭނުންކުރުމާއި ޓެރަރިޒަމްގެ ދައުވާ ވަނީ އުފުލިފައެވެ. އަދިވެސް ގިނަ ދައުވާތަކެއް އަދީބުގެ މައްޗަށް އުފުލޭނެ ކަމަށް ބެލެވެއެވެ.\nރާއްޖޭގެ އާންމު ހާލަތު ގޯސްވެ އާންމު ތަންތަނުން ހަތިޔާރު ފެންނަމުން ދިއުމުން ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށްފައިވަނީ ނޮވެމްބަރު މަހުގެ ހަތަރުވަނަ ދުވަހުއެވެ. އޭރު އަހުމަދު އަދީބުގެ އިތުބާރު ނެތް ކަމުގެ މައްސަލަ މަޖިލީހަށް ވަނީ ވައްދާފައެވެ. އަދި މަޖިލީހަށް ޖަވާބުދާރީވުމަށް 14 ދުވަހުގެ ނޯޓިސްއެއް ވަނީ ދީފައެވެ. ނަމަވެސް ކުއްލި ހާލަތު އިއުލާންކޮށް، ފިނިފެންމާ ލޯންޗުކޮޅުގެ މައްސަލާގައި ތުހުމަތުކުރެވޭ މީހުންގެ ގިނަ ހައްގުތަކެއް އުނިކުރެވުނެވެ. އެގޮތުން އަދީބަށް ދީފައިވާ 14 ދުވަހުގެ ނޯޓިސް ހަތް ދުވަހަށް ކުރު ކުރެވުނެވެ. އެއީ އެއްވެސް ގާނޫނެއްގައިވާ ކަމެއް ނޫން ކަމަށް ބުނެ އިދިކޮޅު ފަރާތްތަކުން ދިޔައީ ސަރުކާރަށް ފާޑުކިޔަމުންނެވެ.\nއަދީބު ނައިބު ރައީސްކަމުން ވަކިކުރުމަށް ރައްޔިތުން މަޖިލީހަށް އިތުބާރު ނެތް ކަމުގެ މައްސަލަ 52 މެންބަރުންގެ ސޮޔާއެއްކޮށް ވައްދާފައިވަނީ 27 އޮކްޓޯބަރުގައެވެ.\nކުއްލި ނުރައްކަލުގެ ހާލަތު އިއުލާންކުރުމަށްފަހު އަދީބަށް ދިން 14 ދުވަސް ހަތް ދުވަހަށް ކުރުކޮށްލައި، ކުއްލި ނުރައްކަލުގެ ހާލަތު އިއުލާންކުރި ދުވަހު ނޫން އަނެއް ދުވަހު އަދީބުގެ އިތުބާރު ނެތް ކަމުގެ ވޯޓު ނެގިއެވެ. އެ ވޯޓުން އަދީބުގެ އިތުބާރު ނެތް ކަމަށް ފާސްވެފައިވަނީ 61 މެންބަރުންގެ ވޯޓުންނެވެ.\nނައިބު ރައީސްގެ މަގާމު ހުސްކޮށް\nނައިބު ރައިސްގެ މަގާމު މިހާރު ހުސްވެފައިވާއިރު ކުރިން ސަރުކާރާ ދެކޮޅަށް ތެދުވި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ ސަރުކާރަށް ތާއިދުކުރައްވާކަން އިއުލާންކޮށްފައެވެ. ގާސިމް ވަނީ އަދީބު ވަކިކުރި ވޯޓުގައި ވެސް ބައިވެރިވެފައެވެ. އަދި އެމްޑީއޭގެ ލީޑަރު އަހުމަދު ސިޔާމް ވެސް އަދީބު ވަކިކުރަން ވޯޓު ދެއްވާފައެވެ.


ދައުލަތުގެ އޮފީސްތަކުން ހަދާ ބިލު | ދައުލަތުގެ މާލިއްޔަތުގެ ގަވާއިދު\n5.18 ދައުލަތުގެ އޮފީސްތަކުން ހަދާ ބިލު\nދައުލަތުގެ އޮފީހަކަށް، ފަހުން އަގު ދައްކާގޮތަށް، ދައުލަތުގެ އޮފީސްތައް ފިޔަވައި، އެހެން އެއްވެސް ފަރާތަކަށް ތަކެތި ދޭނަމަ ނުވަތަ ޚިދުމަތް ދޭނަމަ، އެކަމެއް ކުރުމަށް މިނިސްޓްރީ އޮފް ފިނޭންސްއަށް ލިޔެ ހުއްދަ ހޯދަންވާނެއެވެ. އަދި ފަހުން އަގު ދައްކާގޮތަށް، ތަކެތިދޭ ނުވަތަ ޚިދުމަތްދޭ ފަރާތްތައް އެ އޮފީހެއްގައި ރަޖިސްޓަރީ ކުރަންވާނެއެވެ.\nދައުލަތުގެ އޮފީހަކުން ތަކެތި ނުވަތަ ޚިދުމަތެއް އެއްވެސް ފަރާތަކަށް ދީފިނަމަ، އެފަރާތަކަށް އެތަކެތި ނުވަތަ އެ ޚިދުމަތެއް ލިބުނުކަމަށް އެތަކެތި ނުވަތަ އެ ޚިދުމަތް ލިބުނުފަރާތުގެ ސޮއި ވަގުތުން ހޯދަންވާނެއެވެ.\nމި މާއްދާގެ (ށ) ގައިވާ ގޮތުގެމަތިން ތަކެތި ނުވަތަ ޚިދުމަތް ލިބުނުކަމުގެ ލިޔުން ނުވަތަ ސޮއި ލިބުމުން ލަސްނުކޮށް ޚިދުމަތް ލިބިގަތް ފަރާތަށް ބިލު ހަދަންވާނެއެވެ.\nދައުލަތުގެ އޮފީސްތަކުން ހަދާ ބިލު ނުވަތަ އިންވޮއިސްގައި ސޮއިކުރަންވާނީ މާލީޒިންމާދާރުވެރިޔާ ނުވަތަ މާލީޒިންމާދާރުވެރިޔާ ހަމަޖައްސާ މުވައްޒަފުންނެވެ.\nދައުލަތުގެ އޮފީސްތަކުން އެކި ފަރާތްތަކަށް ދޭ ޚިދުމަތް ނިމެމުންދާވަރަކުން ނުވަތަ ޚިދުމަތްދީ ނިމުމުން ކަނޑައަޅާފައިވާ އުސޫލަކުން ބިލު ހަދަންވާނެއެވެ.\nދައުލަތުގެ އޮފީސްތަކުން ހަދާ ބިލަށް ފައިސާ ދައްކަން ކަނޑައަޅާ މުއްދަތުގައި ފައިސާ ނުދައްކައިގެން ޖޫރިމަނާއެއް ނަގާގޮތަށް ހަމަޖައްސާނަމަ، ބިލު ހަދާއިރު ބިލުގައި އެކަން އެނގޭގޮތަށް އޮންނަންވާނެއެވެ.\nސަރުކާރުގެ އެއްތަނުން އަނެއް ތަނަށް ހަދާ ބިލުގައި ފައިސާ ދެއްކުމަށް ވަކި މުއްދަތެއް ކަނޑައަޅާފައި އޮތްނަމަވެސް، އެ މުއްދަތު ހަމަވުމަށްފަހު ޖޫރިމަނާވާގޮތަށް ބިލު ހަދައިގެން ނުވާނެއެވެ. މިނޫން ގޮތަކަށް ހަމަޖައްސާނީ މިނިސްޓްރީ އޮފް ފިނޭންސްއަށް ލިޔެ ލިޔުމަކުން ހުއްދަ ހޯދައިގެން ނުވަތަ ޤާނޫނަކުން އެގޮތަށް ހަމަޖެހިގެންނެވެ.\nފައިސާ ދެއްކުމުގެ ކުރީގައި ބިލުގެ އަސްލު ގެއްލިއްޖެނަމަ، އެ ބިލުގެ ނަކަލެއްކަން އެނގޭގޮތަށް ބިލެއް ހަދައިދެވިދާނެއެވެ. މިގޮތުން ހަދާ ބިލުގެ ކޮޕީގައި ބިލުގެ އަސްލު ގެއްލިގެން ނަކަލެއް ހަދައިދީފައިވާކަމަށް ލިޔެ، ބިލުގައި ސޮއިކުރުމުގެ ހުއްދަ އޮންނަ މީހަކު ސޮއިކުރަންވާނެއެވެ.\nބިލެއް ނުބައިކޮށް ލިޔެވިގެން ނުވަތަ އެހެންވެސް ސަބަބަކާހުރެ ބިލު ބާޠިލުކުރަން ޖެހިއްޖެނަމަ، ބިލުގެ އަސްލާއި ކޮޕީއާއެކު ހީރަސްޖަހައި، ބާޠިލުކުރި ސަބަބު ލިޔެ، ވެރިޔަކު ސޮއިކުރަންވާނެއެވެ.\nދައުލަތުގެ އޮފީސްތަކަށް ފޮނުވާ ބިލަށް ފައިސާ ދެއްކުމުގެ މުއްދަތު ކަމުގައި އާންމު ގޮތެއްގައި ޖަހަންވާނީ ބިލު ހަވާލުކުރާ ދުވަހުން ފެށިގެން 14 (ސާދަ) ދުވަހެވެ.\nދައުލަތުގެ އޮފީސްތަކަށް ހަދާ ބިލުގެ ރަޖިސްޓަރީއެއް ބަލަހައްޓަންވާނެއެވެ. މި ރަޖިސްޓަރީގައި ތިރީގައިވާ މަޢުލޫމާތު ހުންނަންވާނެއެވެ.\nބިލުގައިވާ ފައިސާގެ އަދަދު\nބިލު ހެދުނު ފަރާތް\nބިލު ހަވާލުކުރި ތާރީޚު\nފައިސާ ދައްކަންވާ ތާރީޚު


Premier league campaignaAddu city ge footbalha leadershipebeynun vey! – adduLIVE\nMar 05, 2022, 09:55 ހާމިދު އަބްދުލް ޣަފޫރު\n(ކ.ވ) ޓެކްނިކަލް އެޑްވައިޒަރު މުހައްމަދު އާދަމް އަދި އެފްއޭއެމްްގެ ޖެނެރަލް ސެކްރެޓަރީ ޖަވާޒު\nދިވެހި ޕްރެމިއަރްލީގުން، މާލެފިޔަވާ އެހެން ސިޓީތަކާއި އަތޮޅުތަކަށް ލިބުނީ އެންމެ3ޖާގައެވެ. އައްޑޫ ސިޓީއަށް ޖާގައެއް ލިބެން އޮތީ ޒޯން-3 ގެތެރެއިންނެވެ. އެއީ، ޒޯންގައިހިމެނޭ އަނެއް ހަތަރުއަތޮޅުން (ތ، ލ، ގއ، ގދ) ބައިވެރިވި 19 ކްލަބް މައްޗަށް މޮޅުވެގެންނެވެ. އައްޑޫ ސިޓީގެ ކެމްޕޭން ގައި6ކްލަބް ބައިވެރިވިއެވެ. އެ ކްލަބްތަކަކީ؛\n1. ހިތަދޫ އެފް.ސީ.\n2. މެދުވަލު އެފް.ސީ.\n3. ގޯދިޔާ. (މަރަދޫ)\n4. މަރަދޫ ފޭދޫ އެފް.ސީ. އަފިރިން\n5. ފޭދޫ އެފް.ސީ.\n6. ފާހި އެފް.ސީ. (ފޭދޫ)\nޕްރެމިއަރލީގްގެ އައު ލޯގޯ\nދިވެހި ޕްރެމިއަރ ލީގް، ފުރަތަމަ ފަހަރަށްް، ހޯމް އެންޑް އަވޭ އުސޫލަށް ހުޅުވާލުމުން، ޒޯން-3 ގެ ޗެމްޕިޔަންކަން ހޯދުމަށް އައްޑޫ ސިޓީން މަސައްކަތްކުރާނެއެވެ. އަނެއް ހަތަރު އަތޮޅު ބަލިކުރެވޭ ވަރުގެ ކްލަބެއް އައްޑޫ ސިޓީން ނެރެންޖެހޭނެއެވެ. މިކަން ކުރެވޭނެ އެއްގޮތަކީ، ބައިވެރިވެފައިވާ6ކްލަބަކީ އައްޑޫސިޓީގެ އެއްވަނަ ޑިވިޒަންލީގްގެގޮތުގައި، އެފް.އޭ.އެމްގައި ރަޖިސްޓަރީ ކުރުމަށްޓަކާ، އައްޑޫސިޓީގެ ކްލަބްތަކުން އިސްނަގާ، އުފަންކުރާ ލީގް އެޑްމިނިސްޓަރޭޝަނަނަކާއި ހަވާލުކުރުމެވެ. ކްލަބްތަކުގެ މެޖޯރިޓީން އެޕޮއިންޓްކުރާ އައްޑޫ ސިޓީ ފުޓްބޯލް ލީގް ގެ ރައީސް، ނުވަތަ ސީ.އީ.އޯ ގެ މަޝްއޫލިއްޔަތަކަށްވާނީ، އައްޑޫ ސިޓީގެ ފުޓުބޯޅަ ލީގްމެނެޖްކޮށްދީ، ގައުމީ ފެންވަރުގައި ރެޕްރެޒެންޓްކޮށްދިނުމެވެ.\nއައްޑޫ ސިޓީގެ ޕްރެމިއަރ ލީގް ކެމްޕޭނަކީ ރާއްޖޭގެ ދެވަނަ ސިޓީއަށް ލީގުން ޖާގައެއްހޯދުމަށް ފަށާ ތާރީހީ ކެންޕޭނަކަށްވާނެއެވެ. މިކެމްޕޭންގެ ލީޑަރަކަށްވާނީ އައްޑޫ ސިޓީ ލީގްގެ ފުރަތަމަ ރައީސްއެވެ. އައްޑޫ ސިޓީގެ ކަމުވޮށިގެންވާ ސްޕޯޓްސް ލީޑަރުންނަށް، އިސްނެގުމުގެ ފުރުސޮތު ހުޅުވުނީއެވެ.\nއައްޑޫ ސިޓީގައި، ކުޅިވަރުގެ ކަންތައްތަކަކީވެސް، މިހާރު ލޯކަލް ގަވަންމެންޓުފެންވަރުގައި ބަލައިގަންނަ ކަންތައްތަކެވެ. މިސާލަކަސް، ވެއަތުވެދިޔަ އާދީއްތަދުވަހު، "އައްޑޫސިޓީގެ ފުޓުބޯޅަކުޅޭ ޒުވާނުންނަށް ދިމާވާ ދަތިތައް މޭޔަރ ޢަލީ ނިޒާރުވަނީ އެފް.އޭ.އެމް އާއި ހިއްސާ ކުރައްވާފައެވެ. އަދި މިހަބަރުވަނީ ސިޓީކައުންސިލުން ޓްވިޓަރ މެދުވެރިކޮށް ހިއްސާކޮށްފައެވެ.\nއައްޑޫސިޓީ ކައުންސިލް އާއި ފުޓްބޯލް އެސޯސިއޭޝަން އޮފް މޯލްޑިވްސް އާއި ދެމެދު ބޭއްވުނު ބައްދަލުވުމުގެ ތެރެއިން. މިބައްދަލުވުމުގައި އައްޑޫސިޓީގެ ފުޓުބޯޅަކުޅޭ ޒުވާނުންނަށް ދިމާވާ ދަތިތައް މޭޔަރ ޢަލީ ނިޒާރުވަނީ އެފް.އޭ.އެމް އާއި ހިއްސާ ކުރައްވާފައި. pic.twitter.com/4nWf42c2Q2\n— Addu City Council (@AdduCityCouncil) February 27, 2022\nމިއަދުގެ ހަގީގަތަކީ، ސިޓީކައުންސިލަށްވުރެގާތުން އައްޑޫ ސިޓީގެ ފުޓުބޯޅައިގެ މައްސަލަތަކުގައި ވަކާލާތުކުރާނެ ފަރާތެއް ބޭނުންވާކަމެވެ. ފުޓުބޯޅަ މެނެޖްމަންޓްގެ ޓެކްނިކަލް ކަންކަމުގައި ވަކާލާތުކުރާނެ ލީޑަރޝިޕެއް ބޭނުންވެއެވެ. ސިޓީއެއްގެ ދަރަޖަ ލިބިފައިވާއިރު، ސިޓީގެ ފުޓުބޯޅަ މަސަލަހަތު ހިމާޔަތްކޮށްދޭނެ ލީޑަރޝިޕެއްވެސް އުފެދެންޖެހެއެވެ.\nމިސާލަކަށް، މިވަގުތުވެސް އައްޑޫ ފުޓުބޯޅަ ކްލަބްތަކަށް ދިމާވެފައިއޮތް މައްސަލައަކަށް ބަލާލަމާތޯއެވެ. އެފް.އޭ.އެމް. އިން ބުނަނީ މާލެސިޓީ ފިޔަވާ އެހެން އެއްވެސް ރަށަކުން އެއްކްލަބަށްވުރެ ގިނަކްލަބް ބައިވެރިނުކުރެވޭނެކަމަށެވެ. މި ސިޔާސަތުގެދަށުން، އެފެ.އޭ.އެމް. އިން މިހާރު ކަނަޑައަޅާފައި ވަނީ ކުރިއަށްއޮތް ދެހަފްތާތެރޭ ހިތަދޫ އިންނާއި ފޭދޫއިން ކޮންމެ ރަށަކުން ދެކްލަބް ބައިވެރިވެފައި ވާތީވެ، އެތަނުން އެއްކަލަބް ބާކިކުރުމަށެވެ. މި ސިޔާސަތުގެ ދަށުން "އެލިމިނޭޝަން" މެޗްތައް ތާވަލްކޮށްފައި ވާގޮތް ތިރީގައި އެވަނީއެވެ.\n• ހިތަދޫ އެފް.ސީ. / މެދުވަލު އެފް.ސީ. – 26-30 މާޗް، ބަލިވާ ކްލަބް، މުބާރާތުން ވަކިވީ!\n• ފޭދޫ އެފް.ސީ. / ފާހި އެފް.ސީ. – 27-31 މާޗް، ބަލިވާ ކްލަބް، މުބާރާތުން ވަކިވީ!\nއެލިމިނޭޝަން މެޗްތައް ނިމޭއިރު އައްޑޫ ސިޓީން ބައިވެރިވި2ކްލަބް ބާކީވީއެވެ. އައްޑޫ ސިޓީގެ ކެމްޕޭންގެ ސައިޒް6ކްލަބުން4ކްލަބަށް ކުޑަވީއެވެ!\nޕްރެޒިޑެންޓްސް ކަޕްގައި އީގަލްސް އާއި މާޒިޔާ ކުޅުނު މެޗްގެ ތެރެއިން. އައްޑޫލައިވް ފޮޓޯ: ޝަރަފް\nމިވާގޮތް ވަރަށް ސާފެވެ. އައްޑޫ ސިޓީގެ ސައްހަ ފުޓުބޯޅަ ލީޑަރޝިޕެއް ނެތުމުން، މާދުރުގައި އޮތް އެފެ.އޭ.އެމް. ގެ އޮފީހެއްގައި އިންނަވާ ކޮންސަލްޓަންޓެއް، އައްޑޫ ސިޓީގެ ޗެމްޕިޔަންޝިޕް ކުޅެންޖެހޭގޮތް ކަންޑައަޅުއްވަނީއެވެ!\nއާދޭހެވެ! މި ކޮންސަލްޓަންޓް މިކަން ނިންމަވަނީ، އެފް.އޭ.އެމް. އިން ގެންގުޅޭ، ވަރަށްވެސް އާދަޔާ ހިލާފު އުސޫލެއްގެ ދަށުންނެވެ. އެއީ، މާލެސިޓީ ފިޔަވާ އެހެން އެއްވެސް ރަށަކަށް، އެއް ކްލަބަށްވުރެ ގިނަ ކްލަބް ތަމްސީލް ނުކުރެވޭނެކަމެވެ. "އަދަދު" ނޫހަށް ދާދިފަހުން ދެއްވި އިންޓަރވިއުއެއްގައި، އެފް.އޭ.އެމް. ގެ ސެކެޓްރީޖެނަރަލްވެސް ވަނީ މިއުސޫލް އެންޑޯޒް ކުރައްވާފައެވެ. މިއީ ޑިމޮކްރެޓިކް ގައުމުތަކުގައި ގެންގުޅޭ އުސޫލެއްކަމެއް އަދި އެނގިފައެއް ނުވެއެވެ.\nމިއީ ކީއްވެގެން ގެންގުޅޭ އުސޫލެއްކަމެއް، އެސޯސިއޭޝަންގެ ކޮންސަލްޓަންޓަކަށްވެސް ސާފުކޮށްދެވޭގޮތެއް ނުވިއެވެ! ކޮންސަލްޓަންޓް، މުހަންމަދު އާދަމް މިދިޔަ ހޯމަދުވަހު "އަދަދު" ނޫހަށް ދެއްވި ބަސްދީގަތުމެއްގައި ވިދާޅުވީ، ރަށަކުން އެއްޓީމު ހެދީ ފޯރިއަށް ބަލާފައި ކަމަށެވެ!\n"މިސާލަކަށް އާބާދީގައި 500 މީހުން ހުއްޓައި، އެއް ރަށުން ދެ ތިން ހަތަރު ޓީމުން އައިސް ކުޅެން ފަށައިފިއްޔާ އަސްލު ވެސް ރަށުގައި ބޭނުންވާ ފޯރި ކުޑަވެގެންދާނެ…."\nއެވިދާޅުވާ ވާހަކައެއް މުޅިން ސާފު ނުވިނަމަވެސް، ބަދަލު ގެންނަންޖެހިދާނެ ކަމަށްވެސް ގަބޫލުކުރަށްވައެވެ. ވިދާޅުވީ، މިއީ ބަދަލުކުރެވިދާނެކަމެއް ކަމުގައެވެ.\n"މި އަހަރު ރަށަކުން ޓީމެއް ގެނެސްގެން އެކަން މި ކުރަނީ. މިސާލަކަށް މި އަންނަ އަހަރު ސިޓީގެ ދަރަޖަ ދީފައި އިން ޓީމުތަކަށް އަވަށްތަކުގެ ނަމުގައި ބައިވެރިވެވޭ ގޮތް ވެސް ހެދިދާނެ. ދެން ހެދިދާނެ ރަށަކުން އެއް ޓީމަށް ވުރެ ގިނަ ޓީމު ބައިވެެރިވެގެން ވެސް އާދެވޭ ގޮތަށް،" ފޯމެޓަށް އަތުވެދާނެ ބަދަލަކަށް އިޝާރާތްކޮށް މުހައްމަދު ބުންޏެވެ.\nވީމައި، މިއަހަރުވެސް ސިޓީގެ ދަރަޖަ ލިބިފައިވާ އައްޑޫ ސިޓީގެ ޓީމެއް "އެލިމިނޭޓް" ކުރަންޖެހޭ ސަބަބެއް ނެތެއްނޫންތޯއެވެ! އެންމެ ޓީމެއްވެސް މަދުކުރުމަކީ ސިޓީއެއްގެ ގޮތުގައި ގައުމީ ފެންވަރުގައި ވާދަކުރާއިރު، މަސްލަހަތު ފުށުއަރާ ކަމަކަށް ވާނެއެވެ. އައްޑޫ ސިޓީން ބޭނުންވާނީ އެސިޓީއަށް ޕްރެމިއަރލީގް ޖާގައެއް ހޯދައިދިނުމަށް ކުރިމަތިލި ހުރިހާކްލަބްތަކަށް ހަމަހަމަ ފުރުސޮތު ހޯދާދިނުމަށެވެ. އައްޑޫ ސިޓީން ބޭނުންވާނީ، ގައުމީ ފެންވަރުގައި ސިޓީގެ އަގުހިފަހައްޓައިދޭނެ ކާމިޔާބު މޮޅުކްލަބްތަކެއް އުފައްދާށެވެ. އައްޑޫ ސިޓީ ލީގް ޗެމްޕިޔަން ވާނީ، އައްޑޫ ސިޓީ ރައްޔިތުންގެ "ސްޕޯޓްސް ޕްރޮޕަޓީ" އަކަށެވެ. ވީމާ، މި އައު "ފުޓްބޯލް ފްރެންޗައިޒް" މެނެޖްކޮށް ބަލަހައްޓައިދޭނެ އައްޑޫ ސިޓީގެ ފުޓްބޯލް ލީޑަރޝިޕެއް އުފެދެންޖެހެއެވެ.\nމިވަގުތު އައްޑޫ ސިޓީގެ ހައްގުގައި، އެފް.އޭ.އެމް. އާއި މުއާމަލާތުކުރާތަން މިފެންނަނީ ހަމައެކަނި އައްޑޫ ސިޓީކައުންސިލުންނެވެ.\nއެފް.އޭ.އެމް. އިން ނުވިސްނާކަމަކީ، އައްޑޫ ސިޓީން މުބާރާތުގައި ބައިވެރިވެފައިވާ އެންމެ ކްލަބެއްވެސް "އެލިމިނޭޓް" ކުރުމުގެ ހައްގަކީ، މާދުރުގައި، މާލޭގެ އޮފީހެއްގައި އިންނަވާ ކޮންސަލްޓަންޓެއް ލައްވާ ނިންމުވޭނެ ކަމެއް ނޫންކަމެވެ. އަދި އެސޯސިއޭޝަންގެ "ޓެކްނިކަލް ކޮމިޓީ" އަކުން ބަސްބުނަންވާނީ، އައްޑޫ ސިޓީގެ ކްލަބްތަކާ ފުޅާކޮށް، ޕަބްލިކް ކޮންސަލްޓޭޝަންގެ ރޫހުގައި މަޝްވަރާކުރުމަށް ފަހުގައެވެ.\nހަމަ މިނޭވާގައި ދަންނަވަންޖެހޭ އަނެއް ހަގީގަތަކީ، އައްޑޫ ސިޓީގެ ފުޓުބޯޅަ ލީޑަރޝިޕެއް އޮތްނަމަ، އެފް.އޭ.އެމް. އިންވެސް، މިޒިންމާތައް އައްޑޫ ފުޓުބޯޅަ ލީޑަރަޝިޕާއި ހަވާލުކުރާނެކަމެވެ. މިކަމަކީ އެފް.އޭ.އެމް. ގެ އަސާސީ ގަވާއިދުގައިވެސް އޮންނައުސޫލް ކަމުގައި ވާތީއެވެ. ސަރަހައްދީ ލީގެއްގޮތުގައި ސިޓީއެއް ނުވަތަ ސަރަހައްދެއްގެ ކްލަބްތައް އެއްވުމަށް ގާނޫނީ ހުރަހެއްނެތެވެ. އެސޯސިއޭޓް ވާންވީއެވެ. އިސްނަގަންވީއެވެ. މިއީ ލާމަރުކަޒުކޮށްފައި އޮންނަ ހުރިހާ ގައުމެއްގައިވެސް މިކަން އޮންނަގޮތެވެ. ވީމާ، މިވަގުތު ބޯޅަ އޮތީ، އައްޑޫ ސިޓީ ފުޓްބޯލް ލީގް ގެ ލީޑަރޝިޕްގެ ފަޅީގައެވެ. އައްޑޫ ސިޓީ މިއޮތީ ފުޓުބޯޅަ ލީޑަރޝިޕަކަށް ބޭނުންވެފައެވެ.\nމި ތާރީހީ ހޯމްއެންޑް އަވޭ ޕްރެމިއަރލީގްގެ ސްލޮޓް، އައްޑޫ ސިޓީއަށް ކާމިޔާބު ކޮށްދެވެން އޮތީ، އައްޑޫ ސިޓީގައި ހަރުދަނާ ފުޓުބޯޅަ ލީޑަރށިޕެއް އުފެދިގެނެވެ. މިފަދަ ލީޑަރޝިޕަކީ، ބައިވެރިވި6ކްލަބްގެ ވޯޓަކުން އުފެދޭ ލީޑަރށިޕަކަށް ވާނެއެވެ. އަދި މިފަދަ ވަރުގަދަ ލީޑަރޝިޕަަކާއިއެކު، އެފް.އޭ.އެމް. ގެ ވޯޓް ހައްގުވާ ކްލަބްތަކެއް އައްޑޫ ސިޓީގައި އުފެދޭނެކަމީ ޝައްކެއް ނެތްކަމެކެވެ.


Hoarafusheege inthihaabee council huvaa kuravvaifi - Ihavandhoo\nހއ. ހޯރަފުށީ ކައުންސިލްގެ4ވަނަ ދައުރަށް އިންތިޚާބު ވެފައިވާ ކައުންސިލަރުން ހުވާކުރައްވައިފިއެވެ.\nމިއަދު ހެނދުނު 10:00 ގައި ހއ. އަތޮޅު މަދަރުސާގެ މަލްޓިޕާޕޯސް ހޯލުގައި ބޭއްވި ދަރުބާރުގައި ހޯރަފުށީގެ ކައުންސިލަށް އިންތިހާބު ވެފައިވާ7މެމްބަރުން ހުވާކުރެއްވުމާއި އެރަށުގެ އަންހެނުންގެ ތަރައްޤީއަށް މަސައްކަތް ކުރާ ކޮމެޓީއަށް އިންތިހާބުވެފައިވާ5މެމްބަރުން އިޤުރާރު ގައި ސޮއިކޮށްފައި ވެއެވެ.\nއިންތިހާބީ ކައުންސިލަރުންނަށް ހުވާލައިދެއްވީ ހޯރަފުށީ މެޖިސްޓުރޭޓު ކޯޓުގެ އިސްމެޖިސްޓުރޭޓު އަލްފާޟިލް މުޙައްމަދު ޝަރީފު އެވެ. ކައުންސިލަރުން ވަނީ ހުވާކުރެއްވުމަށްފަހު ހުވާގެ އިޤުރާރުގައި ސޮއި ކުރައްވާފައެވެ.\nހއ. ހޯރަފުށީ ކައުންސިލަށް އިންތިހާބު ވެފައި ވަނީ\nކައުންސިލްގެ ރައީސް: މުޙައްމަދު ވަޙީދު ، އާލަމް / ހއ. ހޯރަފުށި\nއަޙްމަދު އިމްދާޙް ، ޖަޒީމާ / ހއ. ހޯރަފުށި\nއަޙްމަދު ރައޫފު، ކަނދުމާގެ / ހއ. ހޯރަފުށި\nއިބްރާހިމް ޝާކިރު، ހަޒާރުމާގެ / ހއ. ހޯރަފުށި\nއާމިނަތު ނާސިހާ، ވާރޭވިލާ / ހއ. ހޯރަފުށި\nމަރްޔަމް ވަކީލާ، ހޯޓެންސިޔާ / ހއ. ހޯރަފުށި\nއާމިނަތު ވިސާމާ ، ވިސާ / ހއ. ހޯރަފުށި\nމިއަދުގެ ދަރުބާރުގައި ހޯރަފުށީގެ އަންހެނުންގެ ތަރައްޤީއަށް މަސައްކަތް ކުރާ ކޮމެޓީއަށް އިންތިހާބުވެފައިވާ5މެމްބަރުން އިޤުރާރު ގައި ސޮއިކޮށްފައިވެއެވެ. ހޯރަފުށީގެ އަންހެނުންގެ ތަރައްޤީއަށް މަސައްކަތްކުރާ ކޮމެޓީއަށް އިންތިހާބު ވެފައިވާ މެމްބަރުންނަކީ:\nއާބިދާ، ހަޒާރުމާގެ / ހއ. ހޯރަފުށި\nއާމިނަތު ޢަބުދުއް ސައްތާރު\nހަމީދާ މުޙައްމަދު، ގުރީން ގުރާސް / ހއ. ހޯރަފުށި\nނާހިދާ މުޙައްމަދު، ޑީންސްވިލާ / ހއ. ހޯރަފުށި\nހުދާ އުމަރު، އުނިމާގެ/ ހއ. ހޯރަފުށި\nއިންތިހާބީ މެމްބަރުން ހުވާކުރުމުގެ ދަރުބާރު ނިންމާލާފައިވަނީ ޤައުމީ ސަލާމުންނެވެ.\nހއ. ހޯރަފުށި ހޯރަފުށި ކައުންސިލް


Tiktokah John Lennonge lavathah | Mihaaru\nޓިކްޓޮކަށް ޖޯން ލެނަންގެ ލަވަތައް\n11 އޮކްޓޯބަރ 2020 - 08:48\nއިނގިރޭސިވިލާތުގެ ކުރީގެ މިއުޒިކް ލެޖެންޑް ޖޯން ލެނަންގެ ލަވަތައް ޓިކްޓޮކްގައި ބޭނުންކުރެވޭ ގޮތަށް ހަދައިފި އެވެ.\nޓިކްޓޮކް ހިންގާ ޗައިނާގެ ބައިޓްޑާންސާއި ޖޯން ލެނަން އެސްޓޭޓް ގުޅިގެން މިކަން އިއުލާންކުރީ ހުކުރު ދުވަހު ފާހަގަކުރި ލެނަންގެ 80 ވަނަ އުފަން ދުވަހާ ދިމާކޮށެވެ. މިހާރު ޓިކްޓޮކް ބޭނުންކުރާ މީހުންނަށް ލެނަންގެ ކްލަސިކް އެތައް ލަވައެއް ބޭނުންކޮށްގެން ވީޑިއޯތައް ހަދާލައި އަޕްލޯޑްކުރޭނެ އެވެ.\nލެނަންގެ ލަވަތަކުގެ ތެރެއިން އެންމެ ހިޓް ލަވަތައް މީގެ ތެރޭގައި ހިމެނެ އެވެ. އެގޮތުން އިންސްޓަންޓް ކަރްމާ (ވީ އޯލް ޝައިން އޮން)، އިމޭޖިން، މައިންޑް ގޭމްސް، ބިއުޓިފުލް ބޯއި، ވުމަން، ހެޕީ އެކްސްމަން (ވޯ އިޒް އޯވާ)، ގިވް އަ ޕީސް ފުލް ޗާންސް، ސްޓޭޏްޑް ބާއި މީ، ނޯ ބަޑީ ޓޯލްޑް މީ، ރިމެމްބާ އަދި ގިވް މީ ސަމް ޓްރުތު ފަދަ ލަވަތައް ހިމެނެ އެވެ.\nCelebrating John Lennon’s 80th birthday with TikTok https://t.co/zg6x7dSui5\n— Adhushan (@Adhushan1) October 10, 2020\nދުނިޔޭގެ އެންމެ ކާމިޔާބު އަދި ހުނަރުވެރި މިއުޒިޝަނުންގެ ތެރޭގައި ގުނާލެވޭ ލެނަންގެ މިއުޒިކް ޓިކްޓޮކްގެ ތެރެއަށް ދޫކޮށްލި އިރު، އޭނާ ހާއްސަ ޓިކްޓޮކް އެކައުންޓެއް ވެސް ހަދާފައިވެ އެވެ. އޭގެ ފޮލޯވަރުންގެ އަދަދު 23،000 އަށް ވުރެ ގިނަ އެވެ.\nޖޯން ލެނަން އެސްޓޭޓާ އެކު ހެދި އެއްބަސްވުމާ ބެހޭ ގޮތުން ޓިކްޓޮކްގެ މިއުޒިކް ޕާޓްނާޝިޕްސް އެންޑް ކޮންޓެންޓް އޮޕަރޭޝަންސްގެ ހެޑް ކޯރީ ޝެރިޑަން ވިދާޅުވީ ޓިކްޓޮކްގެ އަހުލުވެރިންނަށް ލެނަންގެ މިއުޒިކް ލިބުމަކީ ކުރިއެރުމެއް އަދި ޝަރަފެއް ކަމަށެވެ.\n"އާ ޖީލަކަށް ލެނަންގެ ލަވަތައް ގެނެސްދެވުމަކީ ވަރަށް ބޮޑު ޝަރަފެއް. މީގެ ސަބަބުން އޭނަގެ މިއުޒިކާއި ލަވަތަކަކީ އެތައް ބަޔަކަށް އިންސްޕިރޭޝަނަކަށްވާނެ ކަމަށް އުންމީދުކުރެވޭ،" އޭނާ ވިދާޅުވި އެވެ. "ލެނަންގެ ލަވަތަކުގެ އެންމެ ހާއްސަ ކަމަކީ ޅެންތައް މި ޒަމާނަށް ވެސް ފެތޭތީ. އެ ލަވަތަކުގައި ކިޔައިދޭ ވާހަކަތަކާއި މިހާރުގެ ހާލަތްތަކާ އަދިވެސް ވަރަށް ގުޅޭ."\nއުމުރުން އެންމެ 40 އަހަރުގައި ޑިސެމްބަރު 8، 1980 ގައި ލެނަން ވަނީ މަރާލައިފަ އެވެ.\nލެނަންގެ އެސްޓޭޓާ އެކު ޓިކްޓޮކުން ޕާޓްނާޝިޕް ހެދުމުގެ ކުރިން 2016 ގައި މަރުވި އެމެރިކާގެ މިއުޒިކް ލެޖެންޑް ޕްރިންސްގެ މިއުޒިކް ވެސް މިދިޔަ ޖޫން މަހު ޓިކްޓޮކަށް ގެނެސްފައިވެ އެވެ.\nޗައިނާ އިނގިރޭސިވިލާތް ސޯޝަލް މީޑިއާ މޮބައިލް އެޕްލިކޭޝަންސް